Munaaz ithubaaru nei "Golhi" ah!\nމުނާޒް އިތުބާރު ނެތް "ގޮޅިއަަށް"!\nކޮމިޝަނާ އޮފް ޕްރިސަންސް އަބްދުﷲ މުނާޒު މަޖިލީހުގެ ކޮމެޓީގައި -- ފޮޓޯ: މަޖިލިސް\nމާފުށީ ޖަލުގައި ހުރި ގައިދީއަކު ގޮޅިން ނެރުނު ވަގުތު އެކަމާ ހިތްހަމަ ނުޖެހިގެން އޭނާ ޖަލު އޮފިސަރު ގައިގައި ޖަހަައިފި އެވެ. އޮފިސަރުންތައް ޖަލު ރެއިޑުކޮށް، ކަރުނަ ގޭސް ޖަހައި، ތަޅައި މަރަނީ އެވެ. މޫނުމައްޗަށް ހެސްކިޔާފައި ޕެޕާސްޕްރޭ ޖެހުމަށް ފަހު ބިޑި އަޅުވައި، އެ ދިލަތަކާއެކު ރަތްދަކަ އަތްވަށް ނެރެ ފިހެން ދޫކޮށްލަނީ އެވެ. މިހާރު ހުރިހާ ޖަލެއްގައި އޮތީ ހަޅުތާލެވެ، މިއީ މިދިޔަ ހަފުތާއެއްހާ ދުވަހު ހުއްޓުމެއް ނެތި ތޭރިތަކުގެ ތެރެއިން ބޭރަށް އިވުނު އަޑުތަކެވެ!\nދުނިޔޭގެ އެއްވެސް ގައުމެއްގައި ކުށްވެރިންތައް ގެންގުޅޭ ޖަލުތަކަކީ ހަމަހިމޭންކަމާއި އަމާންކޮށް އޮންނަ ތަންތަނެއް ނޫނެވެ. ޖަލެއް ވެއްޖެއާ ހަލަބޮލި ވެސް ވާނެ އެވެ. ހަމަނުޖެހުންތައް ވެސް ހިނގާނެ އެވެ. ލަފާ މީހުނެއް ޖަލަކަށް ނުލާނެ އެވެ. އެކަމަކު މި ދުވަސްވަރު މާފުށީ ޖަލުގައި ހިނގައިގެން މި އުޅޭ ކަންކަން ހަމަޔަކަށް ނޭޅުވި އެހެން ޖަލުތަކާ ހަމައަށް ފޯރައިގެން މި އުޅެނީ މުޅީން އެހެން މައްސަލައެއް ދިމާވެގެނެވެ.\nޖަލު ހަމަނުޖެހުންތަކުގެ ވާހަކަ ސޯޝަލް މީޑިއާގައި ކެނޑި ނޭޅި އެކިއިރު އެކި ގޮތްގޮތައް ދައްކަމުން ދާއިރު ކަރެކްޝަނުން އޮތީ "ހައްޕު" ކިޔައިގެނެވެ. މި ހިނގާ ކަންކަމުގެ ތެދު ދޮގު ސާފުކޮށް ދިނުމުގެ ބަދަލުގައި މައުލޫމާތެއް ދޭން ފޯނު ހިއްލާލަން ވެސް ތައްޔާރެއް ނޫނެވެ. ކަރެކްޝަނަށް ވުރެ ގައިދީންގެ ފޯނުތަކުން ލިބޭ ކަވަރޭޖް މާ ރަނގަޅޭ ބުންޏަސް ދޮގަކަށް ނުވާނެ އެވެ.\nމި ގޮތަށް ކަންކަން ފޮރުވައި މަކަރު ހަދައިގެން އުޅެންވީ ސަބަބަކީ ކޮބާ ހެއްޔެވެ؟ އޭގެންވީ، އަދި ވާނެ ފައިދާއެއް އެބައޮތް ހެއްޔެވެ؟ އެތައް އާއިލާތަކަކާ ގުޅޭ ސެންސިޓިވް މައްސަލައެއްގައި ސޯޝަލް މީޑިއާގައި މީހުން ހިތު ހުރި ވާހަކައެއް ދައްކަން ދީފައި "އަތް އުރާލައިގެން" ތިބުމުން ވެރިޔާގެ މަގާމްގެ މައްސޫލިއްޔަތު އަދާ ކުރެވުނީ ހެއްޔެވެ؟\nމާފުށީ ޖަލުގައި ހިނގި ހަމަނުޖެހުންތަކުގައި އަނިޔާވި ގައިދީއެއްގެ ހާލަތު ހޯމް މިނިސްޓަރު ބައްލަވަނީ -- ފޮޓޯ: ހޯމް މިނިސްޓްރީ\nމިކަމާ ހެދި ކަރެކްޝަންސްގެ ކޮމިޝަނާ އަބްދުﷲ މުއާޒްއަށް ސަރުކާރު ތެރެއިންނާއި ބޭރުން އައި ފިއްތުންތަކުން ރެކި ގަންނަން މިދިޔަ އާދީއްތަ ދުވަހު ނެރުނު ބަޔާން ވެގެން ދިޔައީ ކަރެކްޝަންސް އިތުރަށް ބެދި، "ގޮޅި" އަކަށް ފެތިގެން ދިޔަ ކަމަކަށެވެ.\nއެ ބަޔާނުގައި ހުރި ވާހަކަތައް ފުލުހުން އަދި އިންސްޕެކްޓާ އޮފް ކަރެކްޝަންސް ވެސް ގަބޫލެއް ނުކުރައްވަ އެވެ. ބަދަލުގައި ދޮގު މައުލޫމާތު ދިން ކަމަށް ވިދާޅުވެ ކޮންބޮޑުވުން ފާޅު ކުރެއްވި އެވެ. އެފަހުން މުނާޒްގެ އިތުބާރު ނެތް ކަމަށް ބުނާ އަޑުތައް ވަނީ ގަދަވާން ފަށައިފަ އެވެ.\nއެނގިފައިވާ ގޮތުގައި މައްސަލަ ހޫނު ވެގެން މި އުޅެނީ މުނާޒް ފުލުހުންނާއި އިންސްޕެކްޓާ ގެންގޮސް ނުބައި ދަނޑިވަޅެއްގައި ޖަލު ރެއިޑް ކޮށްލުމުންނެވެ.\nމިދިއަ ހުކުރު ދުވަހު ހިނގި ކަމަކާ ހެދި ހަލަބޮލިވެފައިވާ ކަމާއި މި ދަނޑިވަޅުގައި ރެއިޑެއް ކުރުން ރަނގަޅެއް ނުވާނެ ކަމަށް ކަރެކްޝަންސްގެ ސީނިއާ އޮފިސަރުން މުނާޒަށް ލަފާ އެރުވި އެވެ. ނަމަވެސް އެއަށް މާ ބޮޑު ސަމާލު ކަމެއް ނުދެއްވާ ރެއިޑުކޮށްލުމުގެ ސަބަބުން ޖަލު ހަލަބޮލިވެ އެންމެ ފަހުން ޖެހުނީ ގޮޅިތަކަށް ވަދެ ގަދައަށް ޕެޕާ ސްޕްރޭ ޖަހައި މައިތިރި ކުރާށެވެ.\nގޮޅިތައް ރެއިޑު ކުރުމުން ޖަލު ހަލަބޮލި ވަނީ ކީއްވެތޯ ސުވާލު އުފެދިދާނެ އެވެ. -- ޖަލު ރެއިޑު ކުރުމުން ގައިދީން އަތުން ގެއްލޭ ފޯނުތަކާއި އެ މީހުންނަށް އާދައިގެ ބައްތި ފޯނު 7000ރ. އާއި 10،000ރ. އާ ދެމެދުގެ އަގެއްގައި ޖަލު އޮފިސަރުން ވިއްކުމީ އަދި ރީލޯޑެއް ކޮށްލަން އެ އޮފިސަރުންނަށް ދައްކަން ޖެހޭ "ޓެކްސް" ގެ ވާހަކަ އެހެން ފަހަރަކުން ލިޔާނީ އެވެ.\nމިގޮތަށް ޕެޕާ ސްޕްރޭ ޖަހައި ބައެއް ގައިދީން އަތްވަށް ނެރެ އަދަބު ދީގެން މައިތިރި އެއް ނުވި އެވެ. އޭގެ ފަހުން ކޮންމެ ދުވަހު ހަޅުތާލު ކުރިޔަށް އެބަދެ އެވެ. ހަޅުތާލުތައް ދަނީ އެހެން ޖަލުތަކަށް "ވާރުތަ" ކުރަމުންނެވެ.\nއެހެން ނަމަވެސް ކަރެކްޝަންސް އިން ނެރުނު ބަޔާނުގައި އޮންނަނީ ގައިދީންތައް އޮފިސަރުން ގަޔަށް ކާއެއްޗެހި އުކާ ގޯނާ ކުރި ވާހަކަ އެވެ. އޮފިސަރުން "ކެތްތެރިކަމާއެކު ތިބީ" އެވެ. އަދި "ނަސޭހަތް ދޭން މަސައްކަތް ކުރީ" ކަމަށް އެ ބަޔާނުގައި ވެއެވެ.\nކަރެކްޝަންގެ ބަޔާނުގައި މީޑިއާއަށް އޮޅުވާލައި ދޮގު ހަދާފައި ހުރިކަން އިންސްޕެކްޓާ އޮފް ކަރެކްޝަނަލް ސާވިސް އަދި ފުލުހުންގެ ސްޓޭޓްމަންޓުތަކުން ވަރަށް ސާފުވެ އެވެ. ސުވާލަކީ ފޮރުވައިގެން އޮޅުވާލައިގެން ކުރަން މި އުޅެނީ ކޮން ކަމެއް ހެއްޔެވެ؟ އޭގެން ހާސިލްވާނެ ވަކި ރަނގަޅު ނަތީޖާއެއް އޮންނާނެ ހެއްޔެވެ؟\nކުޑަ އެންމެ މައްސަލައެއް ނޫން\nކަންބޮޑުވުންތައް އޮތީ ޖަލުތަކުގެ ހާލަތު މިހާ ބޮޑަށް ގޯސް ވެގެން އެކަންޏެއް ނޫނެވެ. މިކަންކަން ހިނގާފައި ވަނީ ޖަލު ބަލަހައްޓަން ހުންނެވި އިސްވެރިޔާއާ ގުޅޭ ކޮރަޕްޝަންގެ ބޮޑު މައްސަލައެއް ވެސް ފެންމަތިވެފައި ދަނޑިވަޅެއްގަ އެވެ. އެއީ ރައީސް އިބްރާހިމް މުހައްމަދު ސޯލިހު މައާފު ދެއްވަން ނިންމާފައިވާ ގައިދީއެއް ކަމަށް ބުނެ މައާފު ނުދޭ ގައިދީއެއްގެ އަދަބު ލުއިކޮށް އޭނާ ގެއަށް ފޮނުވައިލި ކަމަށް ބުނާ މައްސަލަ އެވެ.\nއެ މައްސަލައަކީ އަމިއްލަ މަަންފާއަކަށް މަގާމުގެ ނުފޫޒު ބޭނުން ކޮށްގެން ކުރެއްވި ކަމެއްކަމަށް ތުހުމަތު ކުރެވޭތީ އެންޓި ކޮރަޕްޝަން ކޮމިޝަން އިން ވަނީ ތަހުގީގެއް ވެސް ފަށައިފަ އެވެ. އެ މައްސަލައިގެ ލިޔުންތަކުގައި މުނާޒް ސޮއި ކުރައްވާފައިވާއިރު ސުވާލު އުފެދެނީ އެވަރު ބޮޑު ކަމެއް އޭނާގެ އަތްދަށުން ދާންވީ ކީއްވެ ހެއްޔެވެ؟\nކޮރަޕްޝަަނަށް "ޒީރޯ ޓޮލަރެންސް" ގެ ސިޔާސަތުގެ ގެންގުޅޭ މި ސަރުކާރުގެ އެހާ މުހިންމު މަގާމެއްގައި ހުރި މީހެއްގެ އަމަލުތައް މިގޮތައް ހުރުމުން އިތުބާރު އެބައޮތްތޯ ސުވާލު އުފެދެ އެވެ. ހިނދުކޮޅަކަށް ވެސް އެ މަގާމުގައި ބަހައްޓަން ފެނޭ ހެއްޔެވެ؟\nމި މައްސަލަތަކާ ހެދި މުނާޒަށް އިތުބާރު ގެއްލޭ ހިސާބަށް ވަނީ ގޮސްފަ އެވެ. އިއްޔެގެ ވަގުތެއްގައި އޭނާ ރައީސް އޮފީހަށް ވެސް ހާޒިރު ކުރި ކަމަށް ވެއެވެ. އަދި އެ ތުހުމަތުތަކާއި ޖަލުގެ މައްސަލާގައި ދޮގު މައުލޫމާތު ދެއްވި ކަމަށް ބެލެވޭ މައްސަލައާ ބެހޭ ގޮތުން ސުވާލު ކުރި ކަމަށް ވެއެވެ.\nރައީސް އޮފީހުގެ ތަރުޖަމާން އިބްރާހިމް ހޫދަށް ގުޅުމުން އެކަން ދޮގެއްވެސް ނުކުރައްވަ އެވެ.\nޖަލުގައި ގަވައިދާ ހިލާފު އެތައް ކަމެއްކޮށް، އަނިޔާ ކުރި އޮފިސަރުންނަށް ޕްރޮމޯޝަން ދިން ކަމަށް ކުރީގެ ޕީޖީ މުހުތާޒް މުހުސިން ތުހުމަތު ކުރައްވަ އެވެ. މިކަމަކީ ވެސް އަޅައި ނުލާ ދޫކޮށްލެވޭނެ މައްސަލައެއް ނޫނެވެ. އަދި އެއީ މުހުތާޒް ހަމަ ދައްކާލި ސިޔާސީ ވާހަކައެއް ކަމަށް ވެސް ނުބެލެވެ އެވެ.\nމި ސަރުކާރަކީ ޖަލު އިސްލާހު ކުރާނެ ބޮޑު ރިޔާސީ ވައުދަކާއެކު އައި ސަރުކާރެކެވެ. މި ސަރުކާރުން ޖަލުތައް އިސްލާހު ކުރަން ހެދި އޮޑިޓުން ގިނަ މައްސަލަތަކެއް ހައްލު ކުރަން އޮތީ ލަފާ ދީފަ އެވެ.\nއޭގެ ތެރޭގައި ގައިދީން އެންމެ ބޮޑަށް މައްސަލަ ޖައްސާ ޖާގައިގެ ދަަތިކަމާއި ބޭސްފަރުވާ ފަދަ ހިދުމަތްތައް އެކަށީގެންވާ ވަރަށް ނުލިބުމާއި ތަފާތު ކުރުން ގެންގުޅުމާއި އާއިލީ ބައްދަލުވުންތަކާއި ޕެރޯލްގެ ނިޒާމަށް ގެންނަން ޖެހޭ ބަދަލުތައް އެ ރިޕޯޓުގައި ހިމަނާފައިވެ އެވެ.\nޖުމުލަ 290 ސަފުހާގެ އެ ރިޕޯޓުގައި ހުރި ކަންކަން އިސްލާހު ކުރަން ފަށާފައިވާ ކަމަށް މުނާޒް މީގެ ކުރިން ވަނީ ވިދާޅުވެފަ އެވެ. ނަމަވެސް އޭގެ ތެރެއިން އިސްލާހުކޮށްފައި ވަނީ ކޮން ކަމެއްކަން ނުވަތަ މިހާތަނަށް އައީ ކޮން ބަދަލެއް ކަމެއް ނޭނގެ އެވެ.\nމީގެ 20 އަކަށް އަހަރު ކުރިން ރާއްޖޭގެ ޖަލުތަކުގެ ހާލަތާއި މިއަދު މިއޮތް ހާލަތު އަޅައި ބަލާއިރު މާ ބޮޑު ތަފާތެއް އެބައޮތް ހެއްޔެވެ. އޭރު ވެސް އަދި މިހާރު ވެސް ދައްކަނީ އަނިޔާ ކުރުމާއި ހައްގުތައް ނުލިބޭ ވާހަކަ އެވެ. އަދި ވަކިން ހާއްސަކޮށް ކިތަންމެ ބޮޑު ކަމެއް ވިޔަސް، ފޮރުވާފައި ބާއްވާ މައްސަލަ އެވެ. ބަދަލުވަމުން އަންނަނީ މަގާމް ހިންގުމާ ހަވާލުވާ މީހުންނެވެ. އެކަމަކު ޖަލުތައް އިސްލާހު ހުކުރުމަކީ މި ސަރުކާރުގެ މުހިންމު މަސައްކަތެވެ. މިވަރުން އެކަންވޭ ހެއްޔެވެ؟\nމޯލްޑިވްސް ކަރެކްޝަނަލް ސާވިސް މާފުށީ ޖަލު އެމްޑީޕީ + ރައީސް އިބްރާހިމް މުހައްމަދު ސޯލިހު ޕޮލިޓިކްސް


ބ. އަތޮޅުގެ4ރަށެއްގައި ފުޓްސަލް ދަނޑު އަޅަން ނިންމައިފި\nދޮންފަނު އިންވިޓޭޝަން ކަޕްގައި މިދިޔަ އަހަރު ކުޅެނީ. މިއަތޮޅުގެ4ރަށެއްގައި ފުޓްސަލް ދަނޑުއަޅަން ވަނީ ނިންމާފައި\nޗައިނާ ސަރުކާރުން ދިން އެހީއެއްގެ ދަށުން 21 ރަށެއްގައި ޓާފް ފުޓްސަލް ދަނޑު އަޅަން ސްޕޯޓްސް މިނިސްޓްރީން މިއަދު ނިންމައި މާދަމާ އަމަލީ މަސައްކަތް ފަށާ ގޮތަށް ހަމަޖައްސައިފި އެވެ.\nބ. އަތޮޅުން މި ދަނޑުތައް އަޅަނީ ދޮންފަނު ކިހާދޫ، ފުޅަދޫ، އަދި ފެހެންދޫގަ އެވެ. މީގެ އިތުރުން ދަނޑުތައް އަޅާ ރަށްތަކަކީ ހއ. މޮޅަދޫ، ހދ. ފިނޭ، ހދ. ހިރިމަރަދޫ ، ށ. ނޫމަރާ، ނ. ހެނބަދޫ، ނ. ފޮއްދޫ، ނ. މަގޫދޫ، ރ. އަނގޮޅިތީމް، ރ. ފައިނު، އދ. މަންދޫ، ވ. ތިނަދޫ، މ. ރަތްމަންދޫ، މ. ވޭވަށް، ދ. ރިނބިދޫ، ތ. ބުރުނި، ތ. ވަންދޫ އަދި ލ. މުންޑޫ، އެވެ.\nޔޫތު ސްޕޯޓްސް މިނިސްޓްރީ ހިންގެވުމާ ހަވާލުވެ ހުންނެވި، ޓްއަރިޒަމް މިނިސްޓަރު އަލީ ވަހީދު ވިދާޅުވީ، މީގެ ކުރިން ފުޓްސަލް ދަނޑުތައް އިމާރާތް ކުރެވިފައި ހުރީ އާބާދީ ބޮޑެތި ރަށްރަށުގައި އެކަނި ކަމަށެވެ. އެހެންނަމަވެސް މި ސަރުކާރުގެ އަމާޒަކީ އަބާދީ މަދު ރަށެއް ނަމަވެސް އެ ރަށްރަށަށް ތަރައްގީގެ ފުރުސަތުތައް ފަހިކޮށް ދިނުން ކަމަށެވެ\nދަނޑު އަޅާން ޓާފާއި އެނޫން ސާމާނުތައް ޗައިނާ ސަރުކާރުން ދިންއިރު، އެހެނިހެން ހަރަތުތައް ކުރާނީ ސަރުކާރުންނެވެ. އަދި މާދަމާ އިން ފެށިގެން ސާމާނުތައް ރަށްރަށަށް ފޮނުވައި ވީހާ ވެސް އަވަހަކަށް މަސައްކަތް ފަށާނެ ކަމަށް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ދަނޑުތައް އެޅުމަށް ފަހު، މަރަމާތު ކުރުމަށް ބިޒްނަސް މޮޑެލްއެއް ތާރަފު ކުރުމަށް މަސައްކަތް ކުރަމުން ދާ ކަމަށެވެ. އޭރުން ދަނޑުތަކުގެ މަރާމާތު ކުރިއަށް ގެންދާނީ ވިޔަފާރި އުސުލުން ލިބޭ ފައިދާގެ ތެރެއިން ކަމަށެވެ.\nސެމްސަންގެ ފަތްޖެހޭ ފޯނު އުރީދޫން ރާއްޖެ އަށް ތައާރަފު ކޮށްފި\nތާރު އެޅުމާ އެކު އޭދަފުށީގެ މަގުތަކަށް ރީތިކަން\nއާ އަހަރުގެ ކިޔެވުން ފަށާނީ އޮގަސްޓް މަހު\nމާރޗް 28, 2019 at 9:38 pm\nEydhafusheega namehga elhi met futsal dhandun kulhuntherin nah libemundhanee bodethi gehlun. adhi magu hadhaashey kiyaafa4aharu vegen dhiumunves vehical thakah libemundhaa gehlun ehaabodu. Eydhafushee rayyithun heylabala.


އިލްޙާދު: ﷲ ތަޢާލާ ވޮޑިގެންވާކަން އިންކާރުކުރުމުގެ ފިކުރު –9– DhiSalafiyyah\nއިލްޙާދަކީ ފިޠުރަތާއި ހަމަބުއްދިއާވެސް ދެކޮޅު ފިކުރެކެވެ. އެއާއެކުވެސް މުޅި ދުނިޔޭގައި މި ފިކުރުވަނީ ފެތުރިފައެވެ. އަދި އިސްލާމީ ޤައުމުތަކުގައިވެސް މިފިކުރުވަނީ ފެތުރިފައެވެ. މިކަމުގެ މުހިންމު ސަބަބުތަކަކީ:\nފުރަތަމައީ: ޙަޟާރީ ގޮތުން މުސްލިމުން ބަލިކަށިވެފައިވާކަން ޒުވާނުންގެ ހިތްތަކަށް ވެރިވެފައިވުން. މިކަމުގެ ސަބަބުން މުސްލިމުންގެ ތަރިކައާއި ޢަޤީދާއާ މެދު ކުޑައިމީސް ގޮތަކަށް އެބައިމީހުން ދެކެއެވެ. އަދި ހުޅަނގުގެ އަހުލުވެރިންނާއި އެބައިމީހުން ހޯދާފައިވާ ޙަޟާރީ ކުރިއެރުންތަކާ ދިމާއަށް އާޝޯޚުވެފައި ބެލެއެވެ. އަދި ހީކުރެވެނީ އެބައިމީހުން މާއްދީ ގޮތުން ކުރި އެރުމުގެ ސަބަބަކީ އެބައިމީހުންގެ އިލްޙާދުގެ ފިކުރުކަމުގައެވެ.\nދެވަނައީ: ބައެއް ޒުވާނުންނަށް ރަނގަޅު ގޮތުގައި ޤަޟާޤަދަރުގެ މައްސަލަތައް ސާފު ނުވުން. ވަކިން ޚާއްޞަކޮށް ﷲ ތަޢާލާގެ ޙިކުމަތްވަންތަކަމާއި އެއިލާހު ކަންކަން ކުރައްވާ ސަބަބާ ގުޅުން ހުރި މައްސަލަތައް އޮޅުން ފިލާފައި ނުވުމެވެ. – މިއީ ވަރަށް މުހިންމު ސަބަބެކެވެ. –\nތިންވަނައީ: ކާފިރުންގެ ތެރޭގައި ދިރިއުޅޭ މީހުންނާއި ޒިޔާރަތްކުރަންދާ މީހުންނާއި ކިޔަވަންދާ ކުދިންގެ ސިކުނޑިތައް ދޮވެލުން. އެހެނީ ދާއިމީ ގޮތެއްގައި އެބައިމީހުންނަށް (ދީނާމެދު) އޮޅުން އަރާފަދަ ވާހަކަތައް (ޝުބުހަތައް) ހުށަހެޅެއެވެ.\nއެބައިމީހުން އެ ރާވާ ރޭވުންތަކާމެދު އެއީ ކުޑަކަމެއްކަމުގައި ދެކިގެން ނުވާނެއެވެ.\n﴿وَقَدْ مَكَرُوا مَكْرَهُمْ وَعِندَ اللَّهِ مَكْرُهُمْ وَإِن كَانَ مَكْرُهُمْ لِتَزُولَ مِنْهُ الْجِبَالُ﴾ [سورة إبراهيم ٤٦] \nމާނައީ: “ހަމަކަށަވަރުން އެބައިމީހުން ރޭވުންތައް ރޭވިއެވެ. އަދި އެބައިމީހުންގެ ރޭވުންތައްވަނީ ﷲގެ ޙަޟްރަތުގައެވެ. އަދި އެބައިމީހުންގެ ރޭވުންތަކުން ފަރުބަދަތައް ނައްތައި ނުލެވޭ ހުށްޓެވެ.”


Miadhun feshigen kuni nagaanee reygandu 10 gai!\n10 ޖެނުއަރީ 2021 - 11:03:14\nމިއަދުން ފެށިގެން މާލޭ ސަރަހައްދުގައި ކުނި ނަގަމުންދާނީ ރޭގަނޑު ދިހައަކުން ފެށިގެން ކަމަށް ވޭސްޓް މެނޭޖްމަންޓް ކޯޕަރޭޝަން (ވެމްކޯ) އިން ބުނެފި އެވެ.\nބައެެއް ފަރާތްތަކުން މާލޭގެ މަގުތަކަށް މި ވަގުތު ވެސް ކުނި ކޮތަޅުތައް ނެރެމުންދާތީ އެކަމާ ގުޅިގެން ވެމްކޯ އިން ކުރި ޓްވީޓެއްގައި ވަނީ ރޭގަނޑު 10:00 ގެ ކުރިން ކުނި ގެެއިން ނުނެރުމަށް އެދިފަ އެވެ.\nމިއަދުން ފެށިގެން ވެމްކޯ އިން ކުނި ނަގަން ހަމަޖައްސާފައި ވަނީ ރޭގަނޑު 10:00 އިން ފެށިގެން ރޭގަނޑު 12:00 އާ ހަމައަށެވެ. އެހެންކަމުން، ކުނި ނެރެން ޖެހޭނީ އެ ދެ ގަޑިިއިރުގެ ތެރޭގަ އެވެ.\nމާލޭ ސަރަހައްދުގެ ގޭބިސީތަކުން ކުނި ނެގުމުގެ މަސައްކަތްކުރަމުން އަންނަ ވެމްކޯ އިން ކޮވިޑް-19 އާ ގުޅިގެން އެ މަަސައްކަތް ކުރަމުން އައީ ކޮންމެ ދުވަހެއްގެ ވެސް މެންދުރު 12:00 އާއި 2:00 އާ ދެމެދުގަ އެވެ.\nކުނި ނެގުމުގެ ވަގުތަށް ބަދަލު ގެނެސްފައި މިވަނީ މެންދުރުގެ ވަގުތަކީ، މާލޭގެ މަގުތަކުގައި ދުއްވާ އުޅަނދާއި، އާންމުން ގިނަ އަދަދަކަށް ހަރަކާތްތެރިވާ ވަގުތެއް ކަމަށް އެ ކޯޕަރޭޝަނަށް ފާހަގަކުރެވިފައި ވާތީ އެވެ. އަދި ކުނި ބޭލުމަށް ހަމަޖެހިފައިވާ ވަގުތުތައް ފިޔަވައި އެހެން ވަގުތުތަކުގައި މާލޭގެ ބައެއް ސަރަހައްދުތަކުގައި ކުނި ގިނަ އަދަދަކަށް ޖަމާކޮށްފައި ހުންނަ މައްސަލަ ވެސް ފާހަގަކުރެވޭ ކަމަށް ވެމްކޯ އިން ބުނެ އެވެ.\nކުރިޔަށް އޮތް ދުވަސްތަކުގައި ސަރުކާރުން ސިއްހީ ކުއްލި ނުރައްކަލުގެ ހާލަތާއި ގުޅިގެން އަޅާފައިވާ ފިޔަވަޅުތަކަށް އިތުރު ލުއިދިނުމަށް މަޝްވަރާކުރަމުން ދިޔުމާއި އެކު، ވެމްކޯގެ އޮޕަރޭޝަނަށް ވެސް ބަދަލު ގެންނަން ނިންމާފައިވާ ކަމަށް އެ ކުންފުނިން ބުނެ އެވެ.\nވެމްކޯ އިން ބުނީ ވެމްކޯއިން ހިދުމަތްތައް ފޯރުކޮށްދޭނީ ކުރިއެކޭވެސް އެއްފަދައިން އިމާރާތުގެ ބޭރުން، ދޮރުމަތިން ކަމަށާއި އެ ކޯޕަރޭޝަންގެ އެއްވެސް މުވައްޒަފަކު އިމާރާތެއްގެ ވަކިވަކި ފަންގިފިލާތަކުން ކުނި ނެގުމަށް ނާރާނެ ކަމަށެވެ.


vnews - New in Allied aa eku rasmeekoh soikohfi\nނިއުއިން އެލައިޑާއެކު ރަސްމީކޮށް ސޮއިކޮށްފި\nނިއުއާއެކު އެލައިޑުން ސޮއިކުރުމަށް މިއަދު އެފްއޭއެމް ހައުސްގައި ބޭއްވި ރަސްމިއްޔާތުގެ ތެރެއިން-- ފޮޓޯ: އެލައިޑް\nމިއަހަރުގެ ފުރަތަމަ ޑިވިޝަނުގައި ވާދަކުރާ އަށް ކުލަބުގެ ތެރެއިން ނިއުރޭޑިއަންޓް ސްޕޯޓްސް ކުލަބަށް ޚަރަދު ކުރުމަށް ހަމަޖެއްސި، އެލައިޑް އިންޝުއަރަންސް ކުންފުންޏާއެކު އެކުލަބުން މިއަދު ރަސްމީކޮށް އެއްބަސްވުމުގައި ސޮއިކޮށްފި އެވެ.\nއެލައިޑާއެކު ނިއުއިން މިއަދު ސޮއިކޮށްފައި ވަނީ ދެ އަހަރު ދުވަހުގެ އެއްބަސްވުމެއްގައެވެ. ނިއުގެ ފަރާތުން މި އެއްބަސްވުމުގައި ސޮއި ކުރީ އެކުލަބުގެ ޗެއާމަން ކާނަލް ރިޓަޔާޑް މުހައްމަދު ޒިޔާދު އެވެ. އަދި އެލައިޑްގެ ފަރާތުން ސޮއިކުރީ ޑެޕިއުޓީ މެނޭޖިން ޑައިރެކްޓާ މުހައްމަދު ޝަފާޒް އެވެ.\nއެފްއޭއެމްއިން ބުނީ، މިއަހަރުގެ ފުރަތަމަ ޑިވިޝަނުގައި ވާދަކުރާ އަށް ކުލަބުގެ ތެރެއިން، މިއަދާ ހަމައަށް ޖުމްލަ ހަ ކުލަބާއެކު ސޮއި ކުރެވިފައިވާ ކަމަށެވެ. އަދި ކުންފުނިތަކާއެކު ސޮއި ނުކުރެވި އޮތް ހަމައެކަނި ދެ ކުލަބަކީ ކުލަބް ވެލެންސިއާ އާއި މާޒިޔާ އެވެ. އެގޮތުން މިދިޔަ އަހަރުގެ އުރީދޫ ދިވެހި ޕްރިމިއާ ލީގު ޗެމްޕިއަން ހޯދި މާޒިޔާއަށް ޓުއަރިޒަމް ޕްރޮމޯޝަން ބޯޑު ގުރުއަތުން ލައްވާލިއިރު، ކްލަބު ވެލެންސިއާއަށް ލައްވާލާފައި ވަނީ ފިއުލްސް ސަޕްލައިސް މޯލްޑިވްސް އެވެ. އެދެކުލަބާއެކު ވަރަށް އަވަހަށް ސޮއިކުރާނެ ކަމަށް ވެސް އެފްއޭއެމްއިން މައުލޫމާތު ދެއެވެ.\nފުރަތަމަ ޑިވިޝަންގައި ވާދަކުރާ ކްލަބު އީގަލްސްއިން ސޮއިކޮށްފައި ވަނީ މޯލްޑިވްސް ވޯޓާ އެންޑް ސްވަރޭޖް ކޮމްޕެނީއާ އެވެ. އަދި ޔުނައިޓެޑް ވިކްޓަރީއިން ސޮއިކޮށްފައި ވަނީ ހައުސިން ޑިވެލޮޕްމަންޓް ކޯޕަރޭޝަންއާއެކު އެވެ. އަދި އަލަށް ފުރަތަމަ ޑިވިޝަނުގައި ވާދަކުރާ ގްރީން ސްޓްރީޓް އިން ސޮއިކޮށްފައި ވަނީ މޯލްޑިވިއަންއާ އެކު އެވެ. އަދި ވިކްޓަރީން ސޮއިކޮށްފަިއ ވަނީ މޯލްޑިވް ގޭސް އެވެ. އަދި މީގެއިތުރުން ޓީސީ ސްޕޯޓްސް ކްލަބުން ސޮއިކޮށްފައި ވަނީ މޯލްޑިވްސް އެއާޕޯޓްސް ކޮމްޕެނީ ލިމިޓެޑްއާ އެެވ.\nފުޓްބޯލް އެސޯސިއޭޝަން އޮފް މޯލްޑިވްސްއިން ބުނީ މާލީ އެހީތެރިކަން ދިނުމަށް ހަމަޖެއްސި ކުލަބުތަކާއެކު ދެމެހެއްޓެނިވި ގޮތެއްގައި ކުންފުނިތަކުން މަސައްކަތް ކުރުމަށް ހަމަޖެހިފައިވާ ކަމަށެވެ. އަދި ކުންފުނިތައް މެދުވެރިކޮށް 8 ކްލަބަށް2މިލިއަން ރުފިޔާ ދޭން ނިންމާފައިވާ ކަމަށް ވެސް އެފްއޭއެމުން މައުލޫމާތުދެއެވެ.\nކްލަބުތަކަށް މާލީ އެހީތެރިކަން ފޯރުކޮށްދީ ކްލަބުތަކުގެ ހިންގުން ހަރުދަނާ ކުރުމަކީ އެފްއޭއެމްގެ ރައީސް ބައްސާމް އަދީލް ޖަލީލްގެ އެންމެ މުހިންމު އެއް ވައުދު އެވެ.، އެގޮތުން މީގެކުރިން ވަނީ ދެވަނަ ޑިވިޝަނުގެ ކްލަބުތަކުގެ ބެލެނިވެރި ފަރާތެއްގެ ގޮތުގައި މޯލްޑިވްސް ޕޯޓްސް ލިމިޓެޑާއި މޯލްޑިވްސް ޕޯސްޓް ހަމަޖައްސާފައެވެ. ދެވަނަ ޑިވިޝަނުގެ ކޮންމެ ކްލަބަކަށް އަހަރެއްގެ ތެރޭގައި ފަސް ލައްކަ ރުފިޔާގެ މާލީ އެހީއެއް ލިބިގެންދާ އިރު، ކޮންމެ ކުންފުންޏަކުން އަހަރެއްގެ ތެރޭގައި 2.5 މިލިއަން ރުފިޔާ ކްލަބުތަކަށް ޚަރަދު ކުރާނެ އެވެ.\nމީގެ އިތުރުން މާލޭ ލީގުން ޕްރިމިއާ ލީގަށް ހޮވޭ ހަތަރު ކްލަބަށް އިތުރު 1 މިލިއަން ރުފިޔާ، ޒޯން ޗެމްޕިއަންކަން ހޯދާ ޕްރިމިއަރ ލީގަށް އަންނަ ކޮންމެ ޓީމަކަށް 1.5 މިލިއަން ރުފިޔާ ދިނުމަށްވެސް އެފްއޭއެމުން ވަނީ ނިންމާފައެވެ.


Nuhingey ; ekamaku hingaa namoonaa eh!\nދެހާސް ދެވަނަ އަހަރުގެ ތެރޭގައި އޭނާއަށް ނާރުގެ މައްސަލައެއް ދިމާވި އެވެ. އެކަމާ ދިއުމުން ރާއްޖެއިން ބުނީ ފަރުވާ ހޯދަން ބޭރަށް ދާށެވެ. އެ ދުވަހު މުހައްމަދު ނަޖީބު އެއާޕޯޓަށް ދިޔައީ ހިނގާފަ އެވެ. އުންމީދާއެކުގަ އެވެ. ނަމަވެސް އޮޕަރޭޝަންގައި ދިމާވި ކަމަކާއި ގުޅިގެން އުމުރަށް ނުކުޅުންތެރިކަން ހުންނަ މީހަކަށް ބަދަލުވީ އެވެ. އުނަގަނޑުން ތިރީގެ ވާގިގޮސް ހިނގުމުން މަހްރޫމްވީ އެވެ. މިހާރު އުމުރުން 52 އަހަރުގެ ނަޖީނު އެ ދުވަހުގެ ހަދާންތައް އާ ކުރެ އެވެ.\nގއ. ވިލިނގިއްޔަށް އުފަން ނަޖީބު ބުނި ގޮތުގައި ރާއްޖޭން ވެސް އޮޕަރޭޝަނެއް ކުރި އެވެ. ނަމަވެސް ކާމިޔާބެއް ނުވި އެވެ. އަދި އިތުރު އޮޕަރޭޝަނެއް ކޮށްފިނަމަ ހަށިގަނޑައް ގެއްލުންވާނެ ކަމަށް ޑޮކްޓަރުން ވިދާޅުވި އެވެ. އެހެންވެ ވަށައިގެން އޮތީ ބަނަ ކަމެވެ. ވަޒީފާ ވެސް ގެއްލުނީ އެވެ. ނަމަވެސް ނަޖީބު، އޭނާގެ ހިތްވަރު ދޫކޮށެއް ނުލަ އެވެ. ޑޮކްޓަރު އެދި ވަޑައިގަތް ގޮތަށް އޭނާއަށް އޮޓަމެޓިކް ވީލް ޗެއާއެއް ހޯދުމުގެ މަސައްކަތް ފެށި އެވެ. އެކަމަށް އެތައް އެދުމަކާއި ކުރި އާދޭސް އަޑު އަހަނާ ބަޔަކު ނުވި އެވެ. އެހެންވިޔަސް ނަޖީބު އުންމީދާއެކު މަސައްކަތް ކުރަމުން ދަނިކޮށް އޭނާއަށް ބޭނުންވާ ގޮނޑި ލިބުނެ އެވެ. އެހިސާބުން އޭނާގެ ދިރިއުޅުމުގެ އާ ބާބެއް ވެސް ފެށުނީ އެވެ. އޭނާގެ ޒަވާޖީ ހަޔާތެއް ވެސް ފެށުނެވެ.\nނަޖީބް އަދި އޭނާގެ އަންހެނުން ޝިމްލާ --- ފޮޓޯ: އަވަސް\nނަޖީބާއި އަންހެނުން ޝިމްލާ އަލީ އެކުގައި އުޅެން ބޭނުންވީ މާލެ ބަދަލުވާށެވެ. މާލެ ބަދަލުވެ ހިޔާ ފްލެޓަށް ވެސް ކުރިމަތިލި އެވެ. ނަމަވެސް އެ ފުރުސަތެއް ނުލިބުނުވެ.\n"ފްލެޓް ލިބުނު ސަބަބެއް އަޅުގަނޑަކަށް ނޭނގޭ" އޭނާ ބުންޏެވެ.\nދިރިއުޅުން މާލެ ބަދަލުވުމަށް ފަހު ވެސް އޮތީ ގޮންޖެހުމެވެ. އަބަދު އެއްގެއިން އަނެއް ގެއަށް އަބަދުވެސް ބަދަލުވާން ޖެހެނީ އެވެ. ވީލް ޗެއާއިން ގޭގެ ދޮރުގައި ޖެހި ހަލާކުވާތީ މީހުން ނުރުހެނީ އެވެ.\nނަޖީބުގެ ދިރިއުޅުން ބަދަލުކޮށްލީ ނުކުޅުންތެރިކަން ހުނަން ފަރާތްތަކަށް އެމްއޭޕީޑީން މާލޭގައި ބޭއްވި ހަވީރެއްގެ ތެރެއިންނެވެ. އެ ރަސްމިއްޔާތުގައި އޭނާއަށް ފެނުނު މަންޒަރުގެ ސަބަބުން ނުކުޅުންތެރިކަން ހުންނަ ފަރާތްތަކަށް އެހީތެރިކަން ފޯރުކޮށްދިނުމުގެ މަސައްކަތް ކުރަން ފެށީ އެވެ. އެ ދުވަހު ފެށި މައްސައްކަތުން އޭނާއަކީ މިހާރު ރާއްޖޭގެ ނުކުޅުންތެރިކަން ހުންނަ ފަރާތްތަކައް ހާއްސަ އެސޯސިއޭޝަންގެ ނައިބު ރައީސެވެ.\nއޭނާ އިސްވެ ނުކުޅުންތެރިކަން ހުންނަ ފަރާތްތަކައް އެހީ ފޯރު ކޮށްދިނުމާއި އަތޮޅުތަކުގެ ތެރޭގައި މީހުން ހޭލުންތެރި ކުރުމުގެ މަސައްކަތް ކުރެ އެވެ. ގޭގޭގައި ރޭމްޕް ހެދުމާއި ސްކޫލްތަކާއި މިސްކިތްތަކުގައި ވެސް ރޭމްޕް ހަދާފައި ވެއެވެ.\nނަޖީބް ދަނީ ނުކުޅުންތެރިކަން ހުންނަ ފަރާތްތަކަށް އެހީތެރިކަން ފޯރުކޮށްދިނުމުގެ މަސައްކަތް ކުރަމުން --- ފޮޓޯ:އަވަސް\nނަޖީބް މިހާރު ވަޒީފާއެއް އަދާ ކުރަނީ އެޗްޑީސީގަ އެވެ. އެ ފުރުސަތު އޭނާއަށް ހޯދައި ދިނީ އެޗްޑީސީގެ ކުރީގެ އެމްޑީ ސައިމަނެވެ. މިހާރު އޭނާއަކީ އެޗްޑީސީގެ ސްޓޯ ކީޕަރެކެވެ. އެ ވަޒީފާގައި އުޅޭތާ ފަސް އަހަރުވެއްޖެ އެވެ.\nނަޖީބް ބުނި ގޮތުގައި އެންމެ ފުރަތަމަ ވަޒީފާ އަދާ ކުރަން އޭނާއަށް ވަރަށް އުގަނދޫވި އެވެ. ނަމަވެސް ވަޒީފާގައި އެކުގައި އުޅޭ މީހުންގެ ފަރާތްތަކުން އެއްބާރުލުމާއެކު "ހިނގައި" ގަނެވުނީ އެވެ. ކޮންމެ ދުވަހަކު ވެސް ވަޒީފާއަށް ދަނީ ގޮނޑީގަ އެވެ. ނަމަވެސް ބައެއް ދުވަސް ދުވަހު ގޮނޑީގެ ބެޓެރީގެ ޗާޖު ގޮސްގެން މަގަށް ހުއްޓެ އެވެ. އެހީވަނީ އެކުވެރީންނެވެ.\nނަޖީބް އާއި އޭނާގެ އަންހެނުން ޕާކްތެރޭގައި: ނަޖީބް އެންމެ ޝުކުރު އަދާކުރަނީ އޭނާގެ އަންހެނުންނަށް --- ފޮޓޯ: އަވަސް\nނަޖީބްގެ އެންމެ ބޮޑު ކަންބޮޑުވުމަކީ އިދާރާތަކުގެ އެއްބާރުލުން އޭނާ ފަދަ ފަރާތްތަކަށް ނުލިބޭތީ އެވެ. އެހީތެރިކަން ފޯރުކޮށް ނުދޭތީ އެވެ. އަދި ގާނޫނުގައިވާ ގޮތަށް އަމަލު ނުކުރާތީ އެވެ. އޭނާގެ އެދުމަކީ އެެހެން މީހުން ވެސް އުޅޭފަދަ މާ ހައުލެއް ނުކުޅެދުންތެރިކަން ހުންނަ ފަރާތްތަކަށް ހޯދައިދިނުމެވެ. އަދި އެ ހުވަފެން ހަގީގަތަކަށް ހެދުމަށް އޭނާ ހިތްވަރާއެކުގައި މަސައްކަތް ކުރުމުގައި ދެމި ހުންނާނެ އެވެ.


Beykaaru vaahakathakun dhuruhelivun\nބޭކާރު ވާހަކަތަކުން ދުރުހެލިވުން\nއަޅުގަނޑުމެން ވާހަކަ ދައްކަމުންދާއިރު ދުލުން ބުނާ ކޮންމެ ބަހަކީވެސް އެބަހުގެ ސަބަބުން ތިމާއަށް ނުވަތަ އެވާހަކައެއް އަޑުއަހަންތިބި ބަޔަކަށް ފައިދާ ކުރަނިވި ބަހަކަށް ނުވަތަ ވާހަކަ އަކަށް ވާންޖެއެހެއެވެ. އެއްވެސް ފައިދާއެއް ނެތް ގޮތުގައި ބޭކާރު “އަނގަތެޅުމުން” ދުރުހެލިވާން ޖެހެއެވެ. މުއުމިނުންގެ ސިފަތައް ބަޔާންކުރައްވާ ޤުރުއާނުގައި އައިސްފައިވާ އާޔަތްތަކުގައި އެއުރެންނީ ބޭކާރު ވާހަކަތަކުންނާއި ކަންތައްތަކުން ދުރުހެލިވެ ތިބޭ މީހުންކަމަށް އައިސްފައި ވެއެވެ. ބޭކާރު ވާހަކަތަކުން ދުރުހެލިވެ ތިބުމަކީ މުއުމިނުންގެ ސިފައެއް ކަން ގުރުއާނާ ސުންނަތުގެ އަލީގައި އެނގި ކަށަވަރު ވެއެވެ.\nފޫހި ފިލުވުމުގެ ގޮތުން ނުވަތަ ހުސްވަގުތު ފުރާލުމަށްޓަކައި، ނުވަތަ ރަހުމަތްތެރިންގެ ކުރިމަތީގައި ތިމާއަކީ މާ މޮޅު މީހަކަށް ވުމަށްޓަކައި ހަދަހަދައިގެން ދޮގު ވާހަކަ ދެއްކުމާއި، ޣީބަ ބުނުމާއި، މީސްމީހުންނަށް މަލާމަތް ކުރުމަކީ މިއަދު އަޅުގަނޑުމެންގެ މުޖުތަމައުގެ ތެރެއިން ފެންނަމުންދާ ނުރައްކާތެރި އަދި މުޖުތަމައު ފަސާދަ ކުރާ ސިފައެކެވެ. ސަމާސާއަކަށް ވެސް ދޮގު ވާހަކަ ދެއްކުމެއް ނެތެވެ. މީހެއްގެ ކިބައިގައި ހުރި ސިފައެއް ކަމުގައި ވިޔަސް އެމީހަކު ނެތް ތަނެއްގައި އެމީހެއްގެ ވާހަކަ ދެއްކުމެއް ނެތެވެ. ތިމާ އަށް ކުށެއް ކުރެވުނު ކަމުގައި ވިޔަސް އެވާހަކަވެސް އިތުރު ބައެއްގެ ކައިރީ ދެއްކުމެއް ނެތެވެ. ބޮޑެތި ފާފަ ތައް ކުރުމަށް ފަހު ރަހުމަތްތެރިންގެ ކުރިމަތީ “ގަޓު” ހުރި މީހެއްކަން ދެއްކުމަށް އެވާހަކަ ތައް ދެއްކުމެއްވެސް ނުމެ ނެތްމެއެވެ.\nސިޔާސީ ގޮތުން ގައުމު ހަލަބޮލިވެފައިވާ މި ދުވަސްވަރުގައި ސިޔާސީ ވާހަކަތައް ދެއްކުމުގެ ތެރޭގައި ސާބިތު ނުހިފޭ އެތައް ތުހުމަތުތަކެއް އެކި މީހުންނާއި ބެހޭގޮތުން ދެކެވޭތަން އާދެއެވެ. ދޮގު އިލްޒާމުތަކާއި، ނުބައި ހީކުރުންތައް މައްޗަށް ބިނާކޮށްވެސް އެތަށް ވާހަކައެއް ދެކެވޭތަން އާދެއެވެ. އަދި، ގަސްދުގައި ދޮގު ހަދާ އޮޅުވާލާ މީހުންނަކީ އެންމެ މޮޅެތި ސިޔާސީ ލީޑަރުންނަށް ކަމަށް ހެދޭތަންވެސް އާދެއެވެ. ކޮންމެ މާނައެއްގައި ބެލިނަމަވެސް ދޮގު ހެދުމާއި ނުބައި ހީކުރުންތައް ހީކުރުމާއި ދޮގު އިލްޒާމުތައް މީހުންގެ ބޮލުގައި އެޅުވުމަކީ އިސްލާމްދީން އެކަމަކަށް ދެކޮޅުހަދާ ކަންތައްތަކެވެ.\nވާހަކަ އެއް ދައްކާނަމަ އެވާހަކައެއް ވާން ޖެހޭނީ އަޑުއަހަން ތިބި ބަޔަކަށް ފައިދާއެއް ކުރާނެފަދަ ވާހަކައަކަށެވެ. އެވާހަކަ ވާން ޖެހޭނީ އިސްލާމީ ރިވެތި އަޚްލާޤުގެ ހުދޫދުގެ ތެރޭގައި ހިމެނޭ ވާހަކައަކަށެވެ. އަޅުގަނޑުމެންގެ ލޮބުވެތި ރަސޫލު ޞައްލަﷲ އަލައިހި ވަސައްލަމް ހަދީޘް ފުޅު ކުރައްވާފައިވަނީ، ﷲ އަށާއި އާޚިރަތް ދުވަހަށް އިމާންވާނަމަ ހެޔޮ ބަސް ބުނުމަށެވެ. ނުވަތަ (އެހެން ނޫންނަމަ) ހަނު ހުރުމަށެވެ.


Arts | Mihaaru\nލޮކްޑައުންގައި ގޭގައި އިނދެ ފޫހިވެގެން ހެދީ ފޭސްބުކް ގްރޫޕެކެވެ. މި މަހު ދެ ވަނަ ދުވަހު ހެދި ގްރޫޕަށް ރައްޓެހިން އިތުރުކޮށް، އެހެން މީހުންނަށް ވެސް ދައުވަތު ދެމުން ގޮސް މިހާރު 1،400 އަށް ވުރެ ގިނަ މެމްބަރުން އެބަ ތިއްބެވެ. ބޭނުމަކީ މި ދުވަސްވަރު ގޭގައި ނުވަތަ އެކަނި ކޮންމެވެސް އެހެން ތަނެއްގައި ތިބެގެން ވަގުތު ހޭދަކުރާއިރު އަމިއްލަ...\nFebruary 04, 2020 11\nއާޓިސްޓުންގެ ކުރެހުންތައް މަޖިލީހުގައި!\nރާއްޖޭގެ އާޓިސްޓުންގެ ތެރޭގައި ހިމެނޭ ކުރެހުންތެރިންގެ ހުނަރުތައް ރައްޔިތުންގެ މަޖިލީހުގައި ދައްކައިލުމުގެ ފުރުސަތު މަޖިލީހުން ފުރަތަމަ ފަހަރަށް ދީފި އެވެ.\nJanuary 04, 2020 42\nރިނބުދޫ ތަފާތު ކޮށްލައިފި، ހިތްގައިމު ކުރެހުންތަކެއް!\nސޯޝަލްމީޑިއާގައި މިހާރު އެންމެ ހިނގަނީ ދ. ރިނބުދު އެވެ. ރާއްޖޭގެ ރީތި ކަމާއި ސަގާފީ އެކި މަންޒަރުތަކުން އެ ރަށުގެ ފާރުތައް ޗާލުކޮށް، ރަށަށް ހިތްގައިމު ބަދަލެއް ގެނެސްދީފި އެވެ.\nއެމްއެމްއޭސީ:މިޔުޒިކާއި އާޓުގެ ކާމިޔާބު ސެންޓަރެއް\nރާއްޖޭގައި ހުނަރުވެރި ކުދިންގެ އަދަދު މަދެއް ނޫނެވެ. ނަމަވެސް އެ ކުދިންނަށް އެ ހުނަރު ކުރިއަރުވައި، އެ ހުނަރެއްގެ ރަނގަޅު ބޭނުން ހިފޭނެ ފުރުސަތުތައް ރާއްޖޭގައި ވަރަށް މަދެވެ. މިފަދަ ކުދިންނަށް ހުނަރު ކުރިއެރުވުމަށް ފުރުސަތު ހޯދައިދިނީ މޯލްޑިވްސް މިއުޒިކް އެންޑް އާޓްސް ސެންޓާ (އެމްއެމްއޭސީ) އިންނެވެ.\nރާއްޖޭގެ ޑިޖިޓަލް އާޓިސްޓު އަލީ ޝިމްހާގުގެ ކުރެހުމަކީ އަމިއްލަ އެއްޗެއް ކަމަށް ހަދައި ބޭނުންކުރި އެމެރިކާގެ އާޓިސްޓް އާރޮން ކާޓާ އަށް ފާޑުކިއުން އަމާޒުވުމުން އެ ކުރެހުން އޭނާ...\nރާއްޖޭގެ އާޓިސްޓުންނަށް ދިމާވާ އެންމެ ބޮޑު އެއް މައްސަލައަކީ އިންޓަނެޓްގެ ތެރެއިން އެ މީހުންގެ މަސަައްކަތްތައް ބައެއް މީހުން ފޭރިގަތުމެވެ. އަމިއްލަ އަށް އެތައް މަސައްކަތަކުން...\nއަމީނިއްޔާގެ މައުރަޒުން ފެނުނު އަމީން ދީދީގެ ކޮލާޖު\nރާއްޖޭގެ ތައުލީމީ ދާއިރާގައި އެންމެ މުހިއްމު އެއް ބައިވެރިޔާ، އަމީނިއްޔާ ސްކޫލުގެ އަލިމަސްޔޫބީލާ ގުޅިގެން އަންނަނީ ތަފާތު ހަރަކާތްތައް ހިންގަމުންނެވެ. އެގޮތުން އެ ސްކޫލުގައި މިހާރު ކިޔަވަމުން އަންނަ ދަރިވަރުންނާއި ޓީޗަރުންނާއި ބެލެނިވެރިންގެ އިތުރުން ކުރީގެ ދަރިވަރުންނަށް ހުޅުވާލައިގެން މިއަދު ފެށި މައުރަޒުގައި ގިނަ...\nތަމްސީލުގެ ތެރޭން އައި "އިލްނޮއިސް"ގެ ތިން އެކްޓަރުން\nތަމްސީލެއް ކުޅޭ ނަމަ އެކަކު މަދު ވަގުތުކޮޅެއްގެ ތެރޭގައި ކިތަންމެ ކެރެކްޓާއަކަށް ބަދަލު ވާންޖެހެ އެވެ. ރޯ ނަމަ ނުވަތަ ހޭ ނަމަ ހަގީގަތުގައި ވެސް އެކަމެއް ކުރަން ޖެހެ އެވެ. އެކަމަކު މިއީ ވަރަށް ކުޅަދާނަ ބަޔަކަށް ނޫނީ ނުކުރެވޭނެ ކަމަކެވެ. މިފަދަ މެތޮޑް އެކްޓިން ރާއްޖޭން ވަރަށް މަދުން ނޫނީ ނުފެންނައިރު، މި އެކްޓަރުންގެ ކުޅަދާނަކަން މި...\nFebruary 09, 2017 14\nޒުވާނެއްގެ ހަޔާތުގެ ސިއްރުތައް ޅެން ފޮތަކުން\nކިތަންމެ ހަގު އުމުރެއްގައި ވެސް ހުވަފެނެއް ހަގީގަތަކަށް ހެދިދާނެ އެވެ. ޒުވާން ނޫސްވެރިޔާ ހުސެން އަލީ އޭނާގެ ޅެންވެރިކަމުގެ ހުނަރު ހާމަކޮށްދެމުން ފޮތެއް ނެރެން އެ އުޅެނީ އުމުރުން 20 އަހަރުގަ އެވެ.\nDecember 11, 2016 46\nފޮށުމާ ދެކޮޅު ލިޔުމަކާ ހެދި ހަމަނުޖެހުން ހިނގައިފި


Bunee faisaa nulibeyey! Ballavaigathee luxury apartment!\nބުނީ ފައިސާ ނުލިބެޔޭ! ބައްލަވައިގަތީ ލަގްޒަރީ އެޕާޓްމެންޓް!\n03 އޮކްޓޯބަރ 2020 - 10:05:59\n"އަޅުގަނޑުމެންގެ ޕާޓީއަކަށް ނުލިބޭ [ހިޔާނާތުގެ ފައިސާ]. އަޅުގަނޑުމެން ނެތިން އެކަން ދޮގުކޮށް ބަޔާން ނެރޭކަށެއް." މިއީ މިދާކަށް ދުވަހު ބަންދު ކޮޓަރިއެއްގެ ތެރެއަށް އެއްވެ ތިބި ކުދިންކޮޅެއް ދެއްކި ވާހަކަ އެކެވެ. މިވާހަކަ ދައްކަން ޖެހުނު ސަބަބު ތޯ އެވެ.\nމި ވާހަކައެއް މި ކުދިންތަކެއް ދައްކަން ޖެހުނީ، މިކުދިންގެ އަތުން އިރެއްގައި ކޭކު ލައްވައިދީ ފަހުން ބުރަކަށީ އަޅާ އަނގަވަތަށް ވައްޓާލި ފަރާތަކުން މި އެންމެން ވެގެން ހިންގި ބޮޑު ޖަރީމާގެ ވާހަކަ ދައްކަން ފެށީމަ އެވެ.\nވެރިކަމުގެ އާރާއި ބާރުގައި އޮތް އިރު ރައްޔިތުންގެ ފައިސާ "ބަނޑުއަޅާލަން" ކުރި މޮޅު ޕްލޭންގެ ވާހަކަ ކިޔައިދިނީ ޝަރީއަތުގެ މަޖިލީހުގަ އެވެ. ބުނި ކަމަށްވަނީ "އެ ސްކޭމް"ގެ ތެރެއިން އޭރުގެ މަޖިލީހުގެ މެމްބަރުންނަށް ހަރަދުކޮށް މަޖިލީހުގައި ނެގި ވޯޓްތަކަށް ނުފޫޒު ފޯރުވި ވާހަކަ އެވެ. "އެ ސްކޭމް"ގެ ތެރެއިން ސިޔާސީ ޕާޓީތަކަށް، ކުރީގެ ރައީސުންނަށް ހަރަދު ކުރި ވާހަކަ އެވެ. މި އެންމެން ވެގެން ރައްޔިތުންގެ މުދާ ކަހާލި ގޮތެވެ.\nމި ދެއްކި ވާހަކަތަކާ އެކަންކަމުގެ ހަގީގަތާ މިކަންކަން އެންމެ މޮޅަށް ދެނެވޮޑިގެންވަނީ ހެއްދެވި ފަރާތެވެ. އެހެން ނަމަވެސް އޭރު ހިނގާ ދިޔަ ކަންކަމުން، ރައްޔިތުންގެ ލޮލަށް ފެނުނު ބައެއް މަންޒަރުތަކުން ޝަރީއަތުގައި ދެއްކި ވާހަަކައަށް ބަރޯސާވެވެން އޮތްލެއް ބޮޑީއެވެ.\nރައްޔިތުންގެ މަޖިލީހުގެ މެމްބަރު ކަމަށް މި ކުދިން އައި އިރު މާލޭގައި މި ކުދިންގެ ނަމުގައި އޮތް ގޯއްޗެއް، އެޕާޓްމެންޓެއް އެންމެ ކުޑަމިނުން ކާރެއް ވެސް ނެތެވެ. އަމިއްލަ ނަމުގައި މަސްދޯނި ފަހަރާއި ފިހާރައާއި ކެފޭ ރެސްޓޯރަންޓްގެ ވާހަކައަކީ އެހެންކަމުން އަދި މާދުރުގެ ވާހަކަ އެކެވެ. މުސާރައާ އިނާޔަތްތަކާއި އެކު މެމްބަރެއްގެ މުސާރައަކީ މަހެއްގެ މައްޗަށް އެންމެ ގިނަ ވެގެން 82،000 ރުފިޔާ ކަމަށް ބަލާ އަދި ދެ ދައުރު މަޖިލީހުގައި ހޭދަކުރި ކަމަށްބަލާ "ހިސާބު" ޖެހިނަމަވެސް، މި ކުދިން އެ މުއްދަތުގައި ކުޅަ ހަރަދުތަކާ ލިބޭނެ އާމްދަނީއާ ނުބައްދަލުކަން އެއީ އޮޅުވާލެވެން ނެތް ހަގީގަތެވެ.\nއިރެއްގައި ދެގަނޑު ޓިނަށްވެސް ހަރަދު ނުކުރެވުނުއިރު، މެމްބަރުގެ ގޮތުގައި ހުރެލާފައި ދެ ދައުރު ހަމަނުވަނީސް ލަގްޒަރީ ދެ އެޕާޓްމެންޓް ގަނެލީ، ކައި ނިންމާފައި ވައެއްލާހާ ފަސޭހަކަމާ އެކު އެވެ. ދެ ލަގްޒަރީ އެޕާޓްމެންޓަށް9މިލިއަން އެއްވެސް ޖެހިލުމެއްނެތި ހަރަދު ކޮށްލުމަށް ފަސޭހަ ވި ގޮތެއް ވެސް ދެނެވޮޑިގެންވަނީ ހަމަ ހެއްދެވި ފަރާތެވެ.\nބައްލަވައިގެންނެވި ކަމަށްބުނާ ކާރާ، ރާއްޖެއިން ބޭރުން އަމިއްލަ ކުރެއްވި ކަމަށްބުނާ އެޕާޓްމެންޓަކާ ފެއްޓެވި ކަމަށް ބުނާ ވިޔަފާރި އާ މިހިރަ ކަންކަމަކީ ހައްތަހާވެސް ރަށުތެރޭގައި އެކަންކަމުގެ ވާހަކަ ދައްކާފައި ހުރި ކަންކަމެވެ.\nމި ހުރިހާ ކަމަކީވެސް ޗޮކްލެޓު ބަންދުކޮށްދީ، ހިތާނީ ޕާޓީގައި ބޮކިފަތި ދަމައިދީގެން ލިބުނު އެއްޗެއްތޯ އެވެ؟ ނުވަތަ އަޑި ނޭންގޭ ގޮތެއްގައި ރައްޔިތުންގެ މުދަލަށް ހިޔާނާތްތެރިވެ "ސިޔާސީ" ޓެގު އެޅުވިގެން ތިބީތީ ލިބުނު އެއްޗެއްތޯ އެވެ؟\n"މަށެއް ނޫން، މަށެއް ނޫން" ގޮވުމުގެ ބޭނުމެއް ދެން ނެތެވެ! "ސިޔާސީ ވާހަކަ"އޭ ބުނެ ރައްޔިތުންގެ ލޮލުގައި އަނދުން އެޅުވުމުގެ ފައިދާއެއް އަދި އަމުދުން ނެތެވެ! މައި މުގޫ އޮތް ތަނަށް ގަހުގެ އެންމެ ކުދި ގޮފިތަކަށް ދާންދެން ލެވިގެން ނޫނީ ރައްޔިތުންގެ ހިތަށް ތަސައްލީއެއް ލިބޭކަށް ނެތެވެ!\nއެމްއެމްޕީއާރުސީ ހިޔާނާތްސިޔާސީ ޕާޓީތައް


Gehlifaivaa MH370 Ah Goeh Neygey Baru Ehcheh Eruvi - Vaguthu\nމީގެ ފަސް އަހަރު ކުރިން ގެއްލުނު މެލޭޝިއަން އެއާލައިންގެ ފްލައިޓް އެމްއެޗް 370 ގެއްލުނު ދަތުރަށް ފުރުމުގެ ކުރިން އެ ފްލައިޓަށް ގޮތް ނޭނގޭ އާދަޔާއި ހިލާފު އެއްޗެއް އެރުވި ކަމަށް އެމްއެޗް 370 ގެއްލުނު ހާދިސާގެ ތަޙްޤީޤާއި ގުޅޭ މައުލޫމާތު އެނގޭ މީހަކު ބުނެފިއެވެ.\nއެމްއެޗް 370 ގެއްލުނު ހާދިސާ ތަޙްޤީޤު ކުރުމުގައި ހަރަކާތްތެރިވާ ފްރާންސްގެ ތަޙްޤީޤު ޓީމްގެ މަސައްކަތްތަކުގެ މައުލޫމާތު އެނގޭ މީހަކު މީޑިއާ އަށް މައުލޫމާތު ދެމުން ބުނީ ފްލައިޓަށް ގޮތް ނޭނގޭ 89 ކިލޯގެ އެއްޗެއް އަރުވާފައިވާ ކަން މިހާރު ފްރާންސް ފުލުހުންނަށް ކަށަވަރު ކުރެވިފައިވާ ކަމަށެވެ.\n"ވަރަށް އާދަޔާއި ހިލާފު އެއްޗެއް ފްލައިޓެއް އަރުވާފައިވާކަން ފްލައިޓަށް އެރުވި އެއްޗެހީގެ ލިސްޓުން އެބަފެނޭ. ކޮންއެއްޗެއް ކަން އެނގެން ނެތް އެއެއްޗެއްގެ ބަރުދަނުގައި 89 ކިލޯ ހުރި." މައުލޫމާތު ދިން ފަރާތުން ބުންޏެވެ.\nފްރާންސް ފުލުހުންނަށް މިހާތަނަށް ލިބިފައިވާ މައުލޫމާތައް ބެލުމަށް ފަހު ފްރާންސް ފުލުހުން ގަބޫލު ކުރާ ގޮތުގައި ފްލައިޓްގެ ފުރިހަމަ ކޮންޓްރޯލް ކެޕްޓަން ޒަހާރީ އަހްމަދު ޝާހްގެ އަތުގައި އޮތެވެ. ފްލައިޓް ވައްޓާލާފައި ވަނީ އޭނާ ގަސްދުގައި ކަމަށް ލަފާ ކުރެވެއެވެ. އެއީ އޭނާ އަކީ އެފަދަ ކަމެއް ކޮށްފާނެ މީހެއް ކަމަށް އޭނާގެ އާއިލާގެ ކަންތައްތައް ހުރި ގޮތުން ބެލެވޭތީއެވެ.\nފްލައިޓްގެ ކޯޕައިލެޓަކަށް އިން ފާރިގް އަހްމަދަކީ އެފަދަ ބޮޑު ކަމެއް ކޮށްފާނެ ފަދަ ހާލަތެއްގައި ހުރި މީހެއް ކަމަކަށް ތަޙްޤީޤު ކުރާ ފަރާތްތަކަކަށް ގަބޫލެއް ނުކުރެވެއެވެ.\nއެމްއެޗް 370 ގެއްލުނު ހާދިސާ އަށް ފަސް އަހަރު ވެގެން ދިޔައިރު ވެސް ފްލައިޓަށް ވީގޮތެއް ނޭނގެއެވެ. އަދި ތަޙްޤީޤު ތަކުން ވެސް މިހާތަނަށް މާބޮޑު ކުރިއެރުމެއް ނުލިބެއެވެ.\nޖުލައި 18, 2019 10:38\nއެމެރިކާގެ އާއްމުންނަށް ނޭރޭ ރަށުގައިވާނެ. އެއީ އޭލިއަނުންގެ ދުއްވާ އެތި ވެއްޓުނު ރަށް.


Nicolas Sarkozy ah3Aharuge jalu hukumeh\nނިކޮލާ ސަކޯޒީ: އޭނާއަށް ތުހުމަތު ކުރެވޭ އެހެން މައްސަލަތަކަށް ވެސް އޭނާ އިންކާރުކުރައްވާ\nފްރާންސްގެ ކުރީގެ ރައީސް، ނިކޮލާ ސަކޯޒީ ތިން އަހަރަށް ޖަލަށްލާން ހުކުމް ކޮށްފި އެވެ. އޭނާގެ މައްޗަށް ކޮރަޕްޝަންގެ މައްސަލައެއް ސާބިތުވެ ޖަލަށްލާން ހުކުމްކުރި ނަމަވެސް، ޖިސްމާނީ ގޮތުން ޖަލުގައި އެންމެ ދުވަހެއް ވެސް ޖަލުގައި ހޭދަ ކުރައްވަން ޖެހިވަޑައިގަންނަވާނެ ކަމަކަށް ނުބެލެވެ އެވެ.\nސަކޯޒީއަށް ކުރި ހުކުމްގައި ވަނީ ތިން އަހަރުގެ ތެރެއިން ދެ އަހަރު ސަސްޕެންޑް ކޮށްދީފަ އެވެ. އަދި އެ މުއްދަތުގެ ތެރޭގައި އެހެން ކުށެއް ނުކުރައްވާ ނަމަ ކުށްވެރިނުވާ ގޮތަށް ވަނީ ކޯޓުން އިނާޔަތެއް ދެއްވާފަ އެވެ. ބާކީ އޮތް އަނެއް އަހަރު ގޭބަންދުގައި ނުވަތަ އޭނާ އުޅުއްވާ ގޮތް ބެލޭ ގޮތަށް ހަށިގަނޑުން ތަނެއްގައި ޓެގް އަޅުވާ ގޮތަށް ހަމަޖައްސާފަ އެވެ.\nސަކޯޒީގެ މައްޗަށް ސާބިތުވެފައި ވަނީ ކޮރަޕްޝަންގެ ދައުވާ އެވެ. އެއީ ފަނޑިޔާރަކަށް 2014 ގައި ރިޝްވަރު ދެއްވަން އުޅުއްވި މައްސަލަ އެވެ. ކޯޓްގައި ހިނގަމުންދިއަ މައްސަލައަކާ ގުޅޭ ގޮތުން މައުލޫމާތު ދެއްވައިފި ނަމަ ރަނގަޅު ވަޒިފާއެއް ދެއްވާނެ ކަމަށް ސަކޯޒީ ވަނީ ވިދާޅުވެފަ އެވެ.\nސަކޯޒީ މަސައްކަތް ކުރެއްވީ އޭނާގެ ވަކީލު، ތިއަރީ ހަޒޯގް މެދުވެރިކޮށް ފަނޑިޔާރު ގިލްބާޓް އަޒިބާޓްގެ ކިބައިން މައުލޫމަތު ހޯދާށެވެ. އެހެން ނަމަވެސް، ސަކޯޒީ ވަކީލާއެކު ފޯނުން ދެއްކި ވާހަކަ ވަނީ ފުލުހުން އަޑުއަހައި ރެކޯޑް ކޮށްފަ އެވެ.\nފުލުހުން ސާބިތު ކުރަން އުޅުނު މައްސަލައަކީ 2007 ވަނަ އަހަރު ރިޔާސި އިންތިހާބަށް ކެމްޕެއިން ކުރެއްވުމަށް ސަކޯޒީ ފައިސާ ހޯއްދެވި ގޮތެވެ.\nސަކޯޒީގެ މައްޗަށް ކޯޓުގައި އުފުލައި ވަކާލާތުކޮށްފައި ވަނީ ފަނޑިޔާރު ގިލްބާޓްއަށް މޮނާކޮއިން ވަރަށް ރަނގަޅު ވަޒީފާއެއް ހޯއްދަވައި ދެއްވާނެ ކަމަށް ވިދާޅުވެ އޭނާގެ ކިބައިން ސިއްރު މައުލޫމާތުތައް ހޯދަން އުޅުނު މައްސަލަ އެވެ. މި މައްސަލާގައި ސަކޯޒީގެ އިތުރުން އޭނާގެ ވަކީލު އަދި ފަނޑިޔާރު ވެސް ވަނީ ކުށްވެރިވެފަ އެވެ.\nފްރާންސްގެ ރައިސްކަމާ ސަކޯޒީ ހަވާލުވަޑައިގަތީ މޭ 16، 2007 ގައި އެވެ. އަދި މޭ 15، 2012 އާ ހަމައަށް ވެރިކަމުގައި ހުންނެވި އެވެ. އޭނާގެ މައްޗަށް ވަނީ އަދި މިނޫން ކިތަންމެ މައްސަލައެއް ހުށަހެޅިފަ އެވެ. އެހުރިހާ މައްސަލައަކަށް ވެސް ސަކޯޒީ އިންކާރުކުރައްވަ އެވެ.


Murder Diary - Vaahaka.com | Vaahaka\nމާރޑާ ޑައިރީ - ވާހަކަ.ކޮމް\nosiris October 17, 2020\t17 Comments\nViews: 3937\t76\nމާރޑާ ޑައިރީ: ބަލަދުވެރިޔާ\nމާރޑާ ޑައިރީ: ވަހުމް\n( (ނިޝް) ޖެނުއަރީ 13 2020 ހުޅުމާލެ )\nނިޝް އަށް ހެނދުނު ހޭލެވުނީ ފޯނު ރިންގްވާ އަޑަށެވެ. ބަންދު ދުވަހެއް ކަމުން ނިޝް އުންމީދު ކޮށްގެން ހުރީ ތަންކޮޅެއް ލަސް ވަންދެން ނިދާލާށެވެ. ސްކޫލް ނެތިއްޔާ ހުދާ ވެސް އަވަހަކަށް ނުހޭލާނެއެވެ. ގުޅަނީ ކާކު ތޯ ބަލައިނުލާ ކޯލް ކަނޑާލާފައި އަނެއްކާވެސް ނިދޭތޯ އޮށޯތެވެ. ހުވަފެނުގެ ދުނިޔޭގައި ރަނގަޅަށް ފައި ބީއްސާނުލެވި އުޅެނިކޮށް އަނެއްކާވެސް ފޯނު ރިންގްވާން ފެށިއެވެ. ނިޝް ޗޮކެއް ކަޑާލާފައި ބާލީސް ދަށުން ފޯނު ނެގިއެވެ. މިއޮއް ފަދަ ވިއްސާރަ ހެނދުނުގެ ނިދި ހަރާމް ކޮށްލި ދުޝްމިނުގެ ނަން ސްކްރީނުން ފެނިފައި ނިޝް ހައިރާނެއް ނުވިއެވެ.\n"އިގޭ މޫނު ހަދައިގެންކަން ތިއޮތީ ނިޝް" ނިޢުމާ ހިނިގަނޑެއް ޖަހާފައި ބުންޔެވެ.\n"ހުކުރު ދުވަސް. އޮފީސް ބަންދު. ސްކޫލް ބަންދު. ކޮން ކުށެއްގެ ޝަޒާއެއް ނިއުމާ އަހަރެންނަށް ތި ދެނީ" ނިޝް މޯޅިއަކަށް ދެމި ލަމުން ޖަވާބު ދިނެވެ.\n"ނުވަ މަސް ވަންދެން ދިން ވޭނާ، ލޮލުފިޔަ ނުޖަހާ ބީވެ ދިޔަ ރޭތަކާ. ގެއްލިގެން ދިޔަ ލޫޅާފަތި ހަށިގަނޑުގެ ބަދަލުގަ، ރޭގަނޑުގެ ހަމަހިމޭން ވަގުތުތަކަސް، ފަތިހު އަރާ އިރަށް ތުއިވާން ހޭލާ ހާ ގޮވާ ގަޑީގަ ގުޅުމުގެ ޙައްޤު ވެސް ބަލަ މި މަންމަ އަށް ލިބިގެން ވެޔޭ" ނިޢުމާ ފަހުރުވެރި ވެލާފައި ބުންޔެވެ.\n"އޮއް ހޫން، ހައްހައްހާ މި ކޮން ގަނޑި އެއް ޝާއިރީވާން. ކޮންރޯލް ނިޢުމާ." ނިޝް ބުނެލިއެވެ.\n"ބޭކާރު ވާހަކަ ނުދައްކާ. އެހެން ނޫނަސް ނިޝް އާފުރޭ އަޑު އަހާކަށް ނޫން މި ގުޅީ. އަހަރެންގެ މާމަ ދަރިފުޅާ ވާހަކަ ދައްކާލާ ހިތުން މި ގުޅީ، ކޮބާ ހުދާ" ނިޢުމާ ނިޝް ގާތު އަހާލިއެވެ.\n"މިއަދު ހުކުރު ދުވަސް ވީމަ އަދި ނުހޭލާނެ. ހޭލީމަ ގުޅާނަން އިގޭ. ބަސް އަހައިގެން އުޅޭތި. ލަވް ޔޫ ނިޢު." ޕޯން ބާއްވަމުން ނިޝް ބުނެލިއެވެ.\nއަލުން ނިދޭތޯ އުޅެ އުޅެ ނުނިދުނެވެ. ލޯ މެރޭކަށް އެއްބަހެއް ނުވިއެވެ. އެންމެފަހުން އެދުން ތެދުވެ ރެޑީ ވެލައިގެން ކޮޓަރިން ނިކުތެވެ. ބަނދިގެ މޭޒު ކައިރީ ކޮފީ ތަށްޓެއް ގިރަން ހުއްޓައި ފަހަތުން އައިސް ހުދާ ބައްދާލިއެވެ.\n"ގުޑް މޯނިންގް މަންމާ"\nފަހަތައް އެބުރި ލާފައި ނިޝް، ހުދާ އުރާލާފައި ބައްދާލިއެވެ.\n"ގުޑް މޯނިންގް" ހުދާ ކޮލަށް ދޮނެއް ދެމުން ނިޝް ބުނެލިއެވެ.\n"މަންމާ ހިނގާބައް ބީޗް އަށް، އައިސް-ކްރީމް ބޯން" ހުދާ ނިޝް ގާތު އެހިއެވެ.\n"ނޫން ދޫންޔާ، އިރުކޮޅަކުން ހުކުރު ވަގުތު ޖެހޭނެ" ނިޝް ޖަވާބު ދިނެވެ.\n"އަދި 10 ވެސް ނުޖަހާ މަންމީ، ޕްލީސް ހިނގާބައް، ޕްލީސްސްސް" ހުދާ ބޮޑާ ހާކަން ފެށިއެވެ.\n"ހޫން، ކަމެއް ބޭނުންވީމަ މަންމަ އިން މަންމީ އައް ބަދަލުވީ ދޯ؟ އާދޭ އެއްޗެހި ބަދަލު ކޮށްލައިގެން" ނިޝް ހީލާފައި ހުދާ ކަންފަތުގައި ހިފާލަމުން ބުންޔެވެ.\nހުކުރު ދުވަސް ވީމަ މުޅި ބީޗް އޮތީ ފުރާލާފައެވެ. ބީޗް ވެލިގަނޑުގެ ދޮނެއް، ކަޅެއް މައްޓެއް ބުނެދޭން އިގޭވަރަށް ވުރެއް މީހުން ގިނައެވެ. މީގެ އިރުކޮޅެއް ކުރިން ވިއްސާރަކޮށް އޮވެފައި މިހާރު މޫސުން ވަނީ ރަނގަޅުވާން ފަށާފައެވެ. ނިޝް އާއި ހުދާ ބީޗް ގައި ހުރި އައިސް-ކްރީމް ވިއްކާ ތަނާ ދިމާލަށް ހިންގައިގަތެވެ.\n( (ރަޒީން) ޖެނުއަރީ 13 2020 ހުޅުމާލެ )\nހުކުރު ދުވަހު ޑިއުޓީ އަށް ނިކުންނަން ޖެހޭ ކުއްޖާ ބަލިވުމުން، ނިދި މޫނާ އެކީ މިއޮއް ފަދަ ހުކުރު ދުވަހު ޑިއއުޓީ އަށް ނިކުންނަން ޖެހުނީ ރަޒީން އަށެވެ. މައްސަލަ އެއް ޖެއްސޭކަށް ވެސް ނެތެވެ. މީހާގެ ހުރި ތައުލީމީ ފެންވަރާ ބަލާފައި އަނެއްހެން ރަނގަޅެވެ. ރަޒީން އަކީ ގްރޭޑް6އަކުން ޑިގްރީ ހާސިލް ކޮށްގެން ހުރި 25 އަހަރުގެ، ޤައުމު އެދޭ ފަދަ ޒުވާނެކެވެ.\n"އެސްކިއުޒް؟؟ ހެލޯ" ކަސްޓަމަރަކު އައިސް ގޮވާލި ތަނާ ސިއްސައިގެން ގޮސް ރަޒީން އިށީދެގެން އިން ގޮނޑިން ނުވެއްޓުނީ ކިރިޔާއެވެ.\n"އައްސަލާމު އަލައިކުމް، ވެލްކަމް ޓު އައިސް ކްރީމް ބާރ." ގޮނޑިން ތެދުވެލާ ހިނިތުން ވެލާފައި ރަޒީން މަރުހަބާ ކިޔެވެ.\n"ދީބަ ދެ ޗޮކްލެޓް އައިސް-ކްރީމް ކޯން އާއި ކުޑަ ފެންފުޅިޔަކާ"\nރުފިޔާ ދިއްކޮށްލަމުން ކަސްޓަމަރު ބުންޔެވެ.\nމެޝިނުން އައިސް-ކްރީމް ކޯން ތައްޔާރު ކޮއްލުމަށް ފަހު، ރަޒީން ކަސްޓަމާރ އައް ދިއްކޮށްލިއެވެ.\n"އަން ކޮއްކޮ، ބަލައިގެން، ހެއްހޭ" ކުޑަ ކުއްޖާ އަށް އައިސް-ކްރީމް ދިއްކޮލަމުން ރަޒީން ބުނެލިއެވެ.\n11 ޖެހުމުން ހުކުރު ވަގުތަށް ތަން ބަންދު ކޮއްފަ ރަޒީން ގެޔާ ދިމާލަށް ހިންގައި ގަތެވެ. ހިންގާ ހިންގާ ހުއްޓައި ޖީބުގައި އޮތް ފޯނު ރިންގު ވާން ފެށިއެވެ.\n"ހެލޯ، ކާކު؟" ފޯނު ނަގާފައި ރަޒީން ޖަވާބު ދިނެވެ.\n"ފިލްމް އެއްޗެހި ބަލާ އުޅެން ތަ؟" އެކޮޅުން ފިރިހެން އަޑެއް ޖަވާބު ދިނެވެ.\nރަޒީން ހުރީ ކުރި ސުވާލުގެ ސަބަބުން ބުނާނެ އެއްޗެއް ނޭންގިފައެވެ.\n"ފިލްމް އެއްޗެހި ބަލާ އުޅެން ތަ؟" އަނެއްކާވެސް އޭނާ ސުވާލު ކޮށްލިއެވެ.\n"ބަރާބަރު، އެހެން ވީމަ އުންމީދު މި ކުރަނީ ދެން ދައްކަން މިއުޅޭ ވާހަކަ ރަނގަޅަށް އަޑު އަހާފައި ކޮސް ކަމެއް ނުކުރާނެ ކަމަށް.\nތި ހުރި ގޮތަށް އިތުރު ތަނަކަށް ނުގޮސް ގެޔާ ދިމާލަށް ހިނގާ. މަޑު ނުކުރާތި، މީހަކާ ކަޅި ހަމަ ނުކުރާތި. މީހަކާ ވާހަކަ ވާހަކަ ނުދައްކާތި!... މި ދުނިޔޭގައި ރަޒީންގެ ހުރި ހަމަ އެކަނި މީހަކީ މަންމަ ދޯ؟ ރަޒީންގެ މަންމަ ވީ އަހަރުން ރަޙީން ކޮށްފަ" އޭނަ ދެއްކި ވާހަކައިން ރަޒީން އަށް ވީ ގޮތް ބަޔާން ކޮށްދޭންވެސް ނޭންގުނެވެ. ހީވީ ފައި ދަށުގައި އޮތް ބިންގަނޑު ކަޑައިގެން ގޮސް ނިމުމެއް ނެތް އަދިރި ހޮހަޅައަކަށް ވެއްޓިގެން ދިޔަހެނެވެ. ނޭވާ، ހޮޅީގައި ތާށިވެ، ފުއްޕާމޭ ހީވީ މޭކަށިގަނޑުގެ ތޫނު ވަކި ތައް ތެރެއަށް ލާ ފިއްތާކިހެނެވެ.\n"ނޫން... ހެއް.... ހޭ ނުވާނެ އެހެނެއް، މި ދެން ކޮންކަހަލަ ސަމާސާ އެއް" ރަޒީން ބިރުން ހުރެ އަހާލި އެވެ.\n"ވަގުތު ވަރަށް ކުޑަ. މިއީ ސަމާސާ އެއް ނޫން. ޤަބޫލް ނުކުރަންޔާ އަވަހަށް ގެޔަށްދޭ. ގޮސް މަންމަ ހޯދާ. ގުޅާ. އަހަރެން މި ހަދަނީ ތެދުކަން ޔަގީން ވީމަ މިސް ކޯލް އެއް ދީ. އެކަމު ލަސް ނުކުރާތި، މީހަކަށް ނާންގާތި. އެހެން ނޫނީ....." ފޯނު ކެނޑުނީއެވެ. ރަޒީން ދެފައިގަ ހުރި ބާރެއް ލާފައި ދުއްވައި ގަތެވެ.\nގެޔާ ހަމަ އަށް އާދެވުނު އިރު މުޅި މީހާ ހުރީ ދާހިއްލާ ފޯވެފައެވެ. ހީވަނީ ވަރުގަދަ ކެރިގަނޑެއްގެ ތެރެއިން ދުވެފައި އައި ހެނެވެ.\n"މަންމާ! މަންމާ!" ރަޒީން ހަޅޭއްކަވަމުން މުޅި ގޭތެރެ ހޯދަން ފެށިއެވެ. މަންމަ ފެންނާކަށް ނެތެވެ. ރަޒީން ފެން ކަޅި ވިއެވެ. ގޮތް ހުސްވެ ސިޓިން ރޫމް ސޯފާ މައްޗަށް ވެއްޓި ގަތެވެ. އެހެން އިންދައި ރަޒީން އަށް އަޑެއް އިވެންފެށިއެވެ. ރަޒީން ތެދުވެލާފައި މަންމަ ކޮޓަރިޔާ ދިމާލަށް މަޑު މަޑުން ހިނގައި ގަތެވެ. ކޮޓަރިޔާ ކައިރި ވި ވަރަކަށް އިވެމުން ދިޔަ އަޑު ސާފު ވިއެވެ. ފާހަނަ އިސްކުރު ދޫކޮށްފައި ހުރި އަޑެވެ. ރަޒީންގެ ހިތަށް ހިތްހަމަޖެހުން ލިބުނެވެ.\n"މަންމަ ފާޙަނައިގަ ދޯ.... ޕިސް ޕިސް. ކިރިޔާ މަ ބިރުން ހަލާކުނުވީ"\nކޮޓަރިއަށް ވަދެ ފާހަނަ ދޮރުމަތީ ހުރެފައި ރަޒީން ގޮވާލިއެވެ. ނަމަވެސް އަންބުރާ ޖަވާބެއް ނުލިބުމުން ރަޒީން އަނެއްކާވެސް ކަންބޮޑު ވިއެވެ. އަނެއްކާވެސް މަންމާ އޭ ކިޔާ ދޮރުގައި ޓަކި ޖަހާ ގޮވާލިއެވެ. ޖަވާބެއް ނުލިބެއެވެ. އިސކުރުން ފެންފައިބާ އަޑު އިވެއެވެ. ރަޒީން މިފަހަރު ތަންކޮޅެއް ބާރަށް ޓަކި ޖަހާލި ތަނާ ދޮރު ކުޑަ ކޮށް ހުޅުވުނެވެ. ދޮރު ހުރީ ރަނގަޅަށް ނުލެއްޕިއެވެ. ގަނެފައި ހުރި ބިރުގެ ސަބަބުން ހުއްޓުމެއްނެތި ތުރު ތުރު އަޅަމުން ދިޔަ އަތުން ތަޅުގައި ހިފާ މަޑު މަޑުން ފާޙަނަ ދޮރު ހުޅުވާލިއެވެ.\n"އާ" ދޮރު ހުޅުވި ތަނާހެން ގަޔާ ދިމާލަށް ފުންމާލި ބުޅާ ފެނިފައި ރަޒީން އަށް ހަޅޭލަވައިގަނެވުނެވެ. ޖީބުގައި އޮތް ފޯނު ނަގަފައި މަންމަ އަށް ގުޅިއެވެ.\n"ތިޔަ ގުޅުއްވި ނަންބަރު ވަނީ ނިއްވާލާފައި ނުވަތަ ގުޅޭ ސަރަހައްދުން ބޭރުގަ، ފަހުން ގުޅުއްވާލައްވާ"\nފަސް ހަފަހަރު ގުޅީމަވެސް ހަމަ އެ މެސެޖްއެވެ. ލޮލުގައި އުފެދެމުން ދިޔަ ކަރުނައިގެ ބާނީ އިތުރަކަށް ނުހިފޭއްޓުނެވެ. ފައިބަމުން ދިޔަ ކަރުނައިގެ ތިއްކެއް ދަތްދޮޅިން ނެއްޓި ފޯނު ސްކްރީން އަށް ވެއްޓި ފޯންބުކް ތެރޭއިން ނަންބަރެއް ހުޅުވުނެވެ.\n"މަންމް ވޯކް" ރަޒީންގެ މަންމަ ކައްކަން ދާ ގޭ ދައްތަގެ ނަންބަރެވެ. ފުން ނޭވާ އެއް ލާފައި ރަޒީން އެ ނަންބަރަށް ގުޅިއެވެ.\n"ހަލޯ ދައްތާ ރަޒީން އޭ" ފޯނު ނެގުމުން ރަޒީން ބުންޔެވެ.\n"ދޮން ކަލޯ، މަންމަ ބަލީތައް؟ މިއަދު ރޮށި ފިހާކަށް ވެސް ނާދޭ. ޕޯން އަކަށްވެސް ނުގުޅޭ." ދައްތަ ޖަވާބު ދިނެވެ. ރަޒީންގެ ހިތް ބާރު ބާރަށް ތެޅެން ފެށިއެވެ.\n"އާ ދައްތާ، އެވާހަކަ ބުނެލަން މި ގުޅީ" އެހެން ބުނެފައި ރަޒީން ފޯނު ކަނޑާލީއެވެ. އަދި މީހާ ކުޑަކޮށް ހަމަ އަކަށް އެޅިލުމަށް އެދުމަތީ ޖައްސާލިއެވެ. ބޮލު ތެރެއަށް ހީވަނީ ތޫފާނެއް އަރައިގެން އުޅޭހެންނެވެ. މިއީ ކޮންފަދަ އިމްތިހާނެއް ބާއޭ ހިތަށްއެރިއެވެ. ފޯނު ރިންގުވާން ފެށިއެވެ. އެމީހާ އެވެ.\n"ރަޒީން. ހަލޯ. ނުގުޅަމެއްނު. މަންމަ ފެނުނީތަ؟" އޭނާ ސުވާލު ކުރިއެވެ.\n"އަހަރެންނަށް ކަމެއް ކުރެވިފަ އޮތިއްޔާ މާފްކޮށްދީ. އަހަރެމެން މީ މުއްސަދި ބައެއް ވެސް ނޫން، އަމިއްލަ ނަންމަތީ ޙަޒާނާ އެއް އޮތީކީވެސް ނޫން"ރަޒީން ރޮއެ ގަތެވެ.\n"އިންގޭ ނެތްކަން އަތުގަ ފައިސާ އެއް،\nލިބިފަ ނެތްކަން ޙަޒާނާ އެއް،\nއޮތީ ވޮލެޓުގަ ޗުވިންގަމަކާ،\nދެތިން މަސްވީ ރަބަރު ޕެކެޓް އެއް،\nޝްޝްޝް، މިއޮއް ހުރިހާކަމެއް ކުރާ އިރު ތިވަރު އަޅުގަނޑަށް ވެސް އިގޭނެ ނޫންތޯ. ހުރިހާ އެއްޗަކީ ފައިސާ އެއްނޫން. އަހަރެން ބޭނުންވަނީ ރަޒީން ފަރާތުން އެޔަށް ވުރެން އަގުބޮޑު އެއްޗެއް. ރަޒީންގެ ވަގުތު، ވަފާތެރިކަން އަދި އެއްބާރުލުން. ޠަކުދީރުގައި އޮތް ކަމެއް އެއްވެސް އިންސާނަކަށް ނޭންގޭނޭ ބުނާ އަޑު އަހަންތަ؟ އެއީ ދޮގެއް. މިއަދު ރަޒީންގެ ޠައްގުދީރު ލިޔެވިގެން ދާނެ. ލިޔުންތެރިޔާ، އެޑިޓާ އަދި ޕަބްލިޝާރ އަކީ ވެސް އަހަރެން!!"\nރަޒީން ޗުއްޕުވެސް ނުބުނެ އަޑު އަހަމުން ދިޔައެވެ.\n"މިވަގުތުން ފެށިގެން އިތުރު އެއްވެސް މީހެއްގެ ފޯނު ނަގައިގެންވެސް، މީހަކަށް ގުޅައިގެންވެސް ނުވާނެ، ވާނެ ގޮތް މިހާރު ސާފުވާން ޖެހޭނެ. ހެޑްސެޓް ކަނެކްޓް ކޮށްފަ ބައިންދާ. އަހަރެން ކުރާ މެއިލް ތަކާ އެއްގޮތައް އަމަލު ކުރަމުން ދޭ. ހުސް ދަބަހެއް ވެސް ގެންދާތި. ގަންނަން ޖެހޭ އެއްޗެހި ހަމަކޮށްފަ، ދިފަ އިން އެޑްރެސް ކައިރިޔަށް ގޮސް މަޑު ކުރޭ،\nކުރާށޭ އިންތިޒާރު ކޯލް އަށް،\nގުޅާނަން ދުވަހުގެ ފަހު ސަލާމް ދިނުމުން،\nކުރާށޭ އިްނތިޒާރު ކޯލް އަށް،\nގުޅާނަން އުޑުން ރަތް ވިލާ ފާޅުވުމުން.......................\n((ނިޝް) 19:15 ހުޅުމާލެ)\nޙުދާ އަށް ކާންދީފައި، ކާޓޫން އަޅުވަ ދީފައި ނިޝް ދިޔައީ ކޮޓަރި އައް ޖައްސާލާށެވެ. އެންދުގައި އޮށޯވެލާފައި ނިޝް ފޯނު ހުޅުވާލިއެވެ. މަންމަގެ3މިސް ކޯލް އިނެވެ. އެވަގުތު މަންމަ އަށް ފަހުން ގުޅާނަމޭ ބުނިކަން ހަދާން ވިއެވެ. ފޯނާ ކުޅެން އެހެން އޮތްވައި ނިޝް އަށް ނިދުނެވެ.\nސިޓިން ރޫމްގައި ޙުދާ އިނީ ކާޓޫންގެ ދުނިޔެ ތެރެއަށް ވަދެ ގެއްލިފައެވެ. ގަޑިން އޭރު އަށެއް ޖަހަނީއެވެ.\nއެމީހާ ފޮނުވި ލިޔުމުގައިވާ ހުރިހާ ކަމެއް ފުރިހަމަ ކުރުމަށް ފަހު ރަޒީން ހުރީ ފޮނުވި އެޑްރެސް ކުރިމަތީގައެވެ. އެ ގޭ ފިޔަވައި އިތުރު ގެ އެއްގައި ބޮއްކެއް ހާ ހިސާބު ވެސް ދިއްލާފަ ނެތެވެ. ދެން ކިރިޔާވެސް ދިރިމެއް ހުރި ތަނަކަށް ހުރީ މަގު ނިމޭ ކޮޅުގައި ހުރި ހޮޓާ ގަންޑެކެވެ. ރަޒީން ގެ ފޯނު ވައިބްރޭޓްވާން ފެށިއެވެ.\n"ހެލޯ ރަޒީން. މަންޒިލާ ވަރަށް ގާތަށް އާދެވިފަ މިއޮތީ. ހުރިހާ އެއްޗެއް ލިބުނު؟" އޭނާ ސުވާލު ކޮށްލިއެވެ.\n"އާން. ކޮބާ މަންމަ؟ މަންމަ ރަނގަޅު ތަ؟" ރޮވިފައި ހުރެ ރަޒީން އަހާލިއެވެ.\nތިޔައީ ރަޒީން އަތް މަތީ އޮތް ކަމެއް. ގެޔަށް ވަދޭ. ވަދެފަ ދެން އިން މެއިލް ހުޅުވާ. އޭގަވާ ގޮތަކަށް ކުރިޔަށް ދާންވީ. ފޯނު ކަނޑާނުލާތި، މި ކޯލް އަކީ ރަޒީން މަންމަގެ ހިތުގެ ވިންދު. މި ކޯލް ކެޑިއްޖެއްޔާ، ރަޒީން މަންމަގެ ފުރާނައިގެ ގުޅުން މި ދުނިޔެއާއި އަބަދުގެ އަބަދަށް ކެޑުނީ ކަމަށް ބަލާ. ޓީ ޓީ ޓި ޓި ޓި ޓީ."\nފުން ނޭވާ އެއް ލުމަށް ފަހު ރަޒީން ބޭރު ދޮރު ހުޅުވާލާފައި އެތެރެއަށް ވަނެވެ. ސިޑިން ފުރަތަމަ ފްލޯރ އަރާފައި އެޕާޓްމަންޓް ދޮރު ބޭރުގައި މަޑުކޮށްލާފަ އޭނާ ފޮނުވާފައި އިން ވާހަކައިގެ ދެވަނަ ބައި ކިޔާލިއެވެ. ރަޒީން ދެލޯ ބޮޑުވެ އަތުން ފޯނު ކައްސާލައިގެން ނުވެއްޓުނީ ކިރިޔާއެވެ. ބޮލަށް އެންބުރުން އަރައި، މުޅި ހަށިގަނޑުން ވާގި ގޮސް ދާނެހެން ހީވިއެވެ. ވެއްޓި ދާނެތީވެ ރަޒީން ފާރުގައި އަތް ވިއްދާލިއެވެ.\n"ނޫން، ނޫން، ނޫން އަހަރެންނަކީ މިކަހަލަ މީހެއް ނޫން. މި ނޫން އިތުރު ގޮތެއް، ހެޔޮ ނުވާނެ. މި ވާހަކަ ފުރިހަމަވާން ގަތުލެއް ބޭނުން ވަންޔާ އަހަރެން މަރާލާ" ރަޒީން ދެ ކަކޫ މައްޗަށް ވެއްޓި ރޮއެ ފޯނުން އާދޭސް ކުރިއެވެ.\n"ޓީ ޓީ ޓީ ޓީ ޓީ............ ގަޑިން ރޭގަނޑު އަށެއް ޖެހީ، އަސަވަމުން ތިޔަ ގެނަދަވަނީ ރަޒީން މަންމަގެ ހިތުގެ ވިންދުގެ އަޑު. ވާޙަކަ ފުރިހަމަ ކުރަން 30 މިނެޓް މިދެނީ. ނުވެސް ދައްނަން، އެއްވެސް ގުޅުމެއް ނެތް ބަޔެއްގެ ފުރާނަ ބަނޑު އަޅައި ވިހޭ މަންމަގެ ފުރާނަޔަށް ވުރެން މުހިންމު ވީތަ؟ މީތަ މިހާރު ދުނިޔެ އޮތް ހާލަތަކީ؟ އަވަސްކުރޭ ރަޒީން، މަންމަ މިއޮތް ގޮވަނޠ" އެމިހާ ރަޒީން ބޮލަށް ވަސްވާސް ލައިދެމުން ދިޔައެވެ.\nރަޒީން ގޮތް ހުސްވެ ސިކުނޑި ސުމަކަށް ދިޔައެވެ.\n"މަންމާ.. މަންމާ.... މަންމާ..." ރަޒީން ރޮއެ އަމިއްލަ ބޮލުގައި ތަޅަމުން ދިޔައެވެ. ރަޒީން ސިކުނޑީގައި މިހާރު ވަނީ މަޤްސަދެކެވެ. މަންމަ ސަލާމަތް ކުރުމެވެ. ބިންމަތިން ތެދުވެ ދެ ލޮލުން ފައިބަމުން ދިޔަ ކަރުނަތައް އަތު ކުރިން ފޮހެލާފައި ދޮރުގައި ޓަކި ޖެހިއެވެ. ދެތިން ފަހަރު ޓަކި ޖަހާލި ފަހުން އުމުރުން 10 ވަރަކަށް އަހަރުގެ ކުޑަ އަންހެން ކުއްޖެ ދޮރު ހުޅުވާލިއެވެ.\n"އައިސް-ކްރީމް ބޭ----......." ޙުދާގެ ޖުމްލަ ރަނގަޅަ ފުރިހަމަ ނުކުރެވި އުޅެނިކޮށް ރަޒީން ދަބަހުގައި އޮތް މަރުތެޔޮ ނަގާ އެކުއްޖާ އަނގަމަތީގައި ޖެހިއެވެ، އަނެއްކާ މަރުތެޔޮލުން ހުދާ ބޮލުގައި ޖެހިއެވެ. ހުދާގެ ނާޒުކު ނާށިގަނޑު ޗިސް ޗިސްވި އަޑާ އެކު ސިޓިންގް ރޫމްގައި ޖަހާފައި ހުރި ހުދު ސަންގު މަރު މަރު މުށިތައް، އޮހޮރިގެން ދިޔަ ލޭގެ ކޯރުން ރަތް ކޮށްލިއެވެ.\n"މަންމާ.. މަންމާ... މަންމާ..." ރަޒީން ލެއިން އަރަގުވެފައިވާ ހުދާގެ ބުޅި އިސްތަށިގަނޑު އަތައް އޮޅާލުމަށްފަހު ދަމާފައި ސިޑި މައްޗަށް އެރި އެވެ.\nނިޝް އައް ތިރީގައި އެއްޗެއް ވެއްޓުނު އަޑުފައްގަނޑަށޤ ހޭލެވުނެވެ. ސިޑިން އެއްޗެއް ދަމާފައި އަރުވާ އަޑު އިވެއެވެ.\n"ދަރިފުޅާ؟ ކޮން ސަކަރާތެއް ޖަހަނީ" ޙުދާ ކަމަށް ހީކޮށް ނިޝް ގޮވާލިއެވެ. ކުޑަ ހިންދު ކޮޅަކަށް މުޅި ގެޔަށް ހަމަ ހިމޭންކަން ވެރިވިއެވެ. ނިޝް ތެދުވެ މަޑު މަޑުން ދޮރާ ދިމާލަށް ފިޔަވަޅު އަޅަން ފެށިއެވެ.\nކުއްލިޔަކަށް ރަޒީން ދޮރުގައި ފަޔިން ޖެހި ޖެހީނުން ދޮރު ހުޅުވާލިއެވެ. ދޮރުން ޖެހިފައި ވިއްސައިގެން ގޮސް އެދު ކޮޅުގައި ބޯ ޖެހުނެވެ. ބޯޖެހުނު ލެއް ބާރުކަމުން ބޯ އަބުރައިގަނެ ކުޑަ ސިކުންތު ކޮޅަކަށް ލޯ މައްޗަށް އަދިރިކަން ވެރި ވިއެވެ. ފެނުން އަންބުރާ އައި އިރު ކުރިމަތީ ރަޒީން ހުއްޓިގެން ހުއްޓެވެ. އެއް އަތުގައި ލެއިން ރަތް ވެފައިވާ މަރުތޭލަކާއި، އަނެއް އަތުގައި ޙުދާގެ މަސްގަނޑެވެ. ނާށިގަނޑު ފަޅައިގެން ގޮސް ސިކުނޑި ބޭރަށް ފައިބެފައެވެ.\n"އާ--------" ނިޝް ރޮއެގަނެފައި ހަޅޭލަވައިގަތެވެ.\n"ޙުދާ------.."ދެވަނަ ފަހަރަށް ނިޝް ހަޅޭލަވައިގަތުމުގެ ކުރިން ރަޒީން ދުވެފައި ގޮސް ނިޝް ކަރުގައި ހިފާ ގެންގޮސް ފާރަށް ހިއްޕާލިއެވެ. ނިޝް ރަޒީންގެ އަތް ނައްޓާލެވޭތޯ މަސައްކަތް ކުރިއެވެ.\n"އައް" ނިޝް ރަޒީން މޫނުމަތީ ވަކި އެޅުމުން ރަޒީން ތަދުވެގެން ހަޅޭލަވައިގަތެވެ. ރަޒީން އައް ރުޅިން ކަރުގަ ހިފައިގެން ހުރެ ނިޝްގެ ބޯ ބަން ބަން ލާފައި ފާރުގައި ތެޅިއެވެ. މުޅީ ފާރަށް ލޭ ބުރައި، ނިޝްގެ ހަރަކާއި ހުއްޓި. ބޯ ފަޅައިގެން ދާ އަޑު އިވެނދެން ރަޒީން ފާރުގައި ނިޝްގެ ބޯ ތަޅަމުން ދިޔައެވެ.\n"މަންމާ.... މަންމާ...... މަންމާ..... މަންމާ...." މޫނަށް ބުރާފައިވާ ލެއާ އެކުވެ ރަޒީންގެ ލޮލުން ލޭ ކަރުނަ އޮހެމުން ދިޔައެވެ. ރީތިވާ މޭޒު ކައިރީ ހުރި ގޮނޑި ގެނެސް ރަޒީން ފާރު ކައިރީ ލައްކޮށްލިއެވެ. އަދި ނިޝް ގޮނޑީގައި ސީދަލަސް ބައިންދާލިއެވެ. ދަބަހުގައި އޮތް ބެޓަރި ބުރުމާ އާއި ދިގު އިސްކުރުތައް ރަޒީން އެންދުމައްޗަށް ހުސްކޮށްލިއެވެ.. އިސްކުރު ބުރުމާ ކައްޓައް ލައްވާލާފައި، އަނެއް އަތުން ނިޝްގެ ބޯ ސީދާކޮށްލާފައި ނިޝްގެ ލޯ ތެރެއިން ފާރަށް އިސްކުރު ހަރުކޮށްލިއެވެ. އެގޮތަށް ދެ ލޮލަށާ، ދެ ފާތިލަ އަށް ރަޒީން އިސްކުރު ޖަހާނިންމާލިއެވެ. ނިޝް ހީވަނީ ގޮނޑީގައި ބައިންދާލައިފައި އިން ބުދެއްހެނެވެ. ބިންމަތީގައި އޮތް ޙުދާ އުފުއްލާލައިގެން ގޮސް ނިޝް އުގުމަތީ ބާއްވާލިއެވެ. ކޮޓަރި ހުދު ލައިޓް ޖައްސާލާފައި ރަޒީން ޕޮޓޯ އެއް ނަގާފައި އެމީހާ ނަންބަރަށް ފޮނުވާލިއެވެ.\n"ވަރަށް ފުރިހަމަ." އެމީހާގެ އަޑު ކަންފަތުގައި ޖެހުމުން ރަޒީން ސިއްސައިގެން ގޮސް ވަށައިގެން ހޯދިއެވެ. ދެން ކުއްލިއަކަށް ރޭކާލީ ޕޯން އަދިވެސް ކަނޑާ ނުލާ އޮތް ކަމެވެ.\n"މަންމާ" ރަޒީން މަޑު މަޑުން އަހާލިއެވެ. ހަށީގައި، ފުރާނައިގައި ދުލުގައި ވަރެއް ނެތެވެ.\n"މަންމާ؟ މަންމަ އެ ބުނީމަ ދެތިން ލައިން ހަދާނަށް އައިއްސި،\nވާނަން ދޯ އަދު އެހީ، ސިފަ މަށަށް ކޮށްދޭން\nރަޒީން މަންމާ ނިކަން،\nހަމުގެ ކުލަޔާ އިސްކޮޅާ، ބަރުދަނުގެ އިތުރުން،\nބުނެލަ ދީބަލަ ނަން ނިކަން،\nއޭނާގެ ހިނިގަނޑާއެކު ފޯނު ކެނޑުނެވެ. އަލުން ގުޅަން އުޅެ އުޅޭ އެ ނަންބަރަކަށް ނުގުޅުނެވެ. ރަޒީން އަށް ވީ ނުވީ އެއް ނޭގުނެވެ. މިއީ ހުވަފެނެއްތޯ ނުވަތަ ހަޤީޤަތެއް ތޯ ވެސް އޮޅިއްޖެއެވެ. ރަޒީން ލިފްޓުން ތިރިޔަށް ފޭބި ތަނާހެން، ދޮރުން ނިކުމެ ކަކޫ މައްޗަށް ވެއްޓި ހޮޑު ދުއްވާލިއެވެ.\n"އައްދޭ، ދޮން ކަލޯ" ލިފްޓުން އަރަން މަޑުކޮށްލައިގެން ހުރި މީހަކު ރަޒީން އައް އެހީތެރި ވެދިނެވެ.\n"މިއާއު" އެމީޙާ ފައި ކައިރީ އޮތް އަޅި ކުލައިގެ ބުޅާ ފެނިފައި ރަޒީން ސިހުނެވެ. އިސް އުފުލާ ބަލާވެސް ނުލާ ރަޒީން ނިކުމެގެން ދިޔައެވެ.\nބޭރަށް ނިކުތް އިރު ގުގުރާ ބޯކޮށް ވާރޭ ވެހެނީއެވެ. ވިއްސާރަ ތެރޭގައި މިސްރާބެއް ނެތި ރަޒީން ދުއްވައި ގަތެވެ. ވިއްސާރަ ތިކިތައް ރަޒީންގެ ދެ ލޮލުން ފަބަމުންދިޔަ ކަރުނައިގެ ކޯރު ކަށްފު ކޮށްދިނެވެ. މި ވާރެއިން ރަޒީން ގައިގާ ހުރި ލޭތައް ދޮވެވި ސާފު ވިޔަސް، ފުރާނައިގައި ޖެހިފައިވާ ފާފައިގެ ލައްގަނޑެއް ނުފިލާނެއެވެ. ރަޒީން ހޭވެރިކަން އައިސް ދުވުން ހުއްޓާލިއެވެ. ދަބަހުގަ އޮތް ފޯނު ރިންގް ވާ އަޑު އިވުނެވެ.\n"ހަލޯ، ދަރިފުޅާ ކޮންތާކު ތި އުޅެނީ، ދަރިފުޅު ޙަބަރެއް ނުވެގެން މަންމަ މިއޮތް ފިކުރު ކޮށް ކޮށް ހަލާކު ވަނީ" ރަޒީން ކަންފަތުގައި ޖެހުނު އަޑުން ހިތް ރޯން ފެށިއެވެ.\n"ރަޒީ؟ ކީއްވެތައް ތި ރޮނީ. ހުއްޓާލާފަ ގެއައް އާދެބަލަ. ވަރަށް ސުންޕާ ދުވަހެއް މިއީ، މާލެ ދިޔަ ތަނުން ފޯނު ހަލާކުވެ، އިރު އޮއްސެންދެން ބްރިޖް ބަނދުވެ.... ޕިސް ޕިސް" ރަޒީން މަންމަ ހުއްޓާނުލައި އަގަތަޅަމުން ދިޔައެވެ. އެ ތޫފާން ތެރޭ މަގު މެދުގައި ފޯނު ކަންފަތުގައި ޖަހައިގެން އިނދެ ރަޒީން ގިސްލަ ގިސްލާފައި ލޮލުން ކަރުނަ އޮހޮރަމުން ދިޔައެވެ.\n( ތިން ދުވަސް ކުރިން ގއ.ދާންދޫ)\n"އައްސަލާމް އަލައިކުމް، ޕޯސްޓް" ބޭރުގައި ހުރި މީހާ ގޮވާލިއެވެ.\n"ކާކަށް؟" ރީނާ ދޮރުމައްޗަށް ނުކުމެ އަހާލިއެވެ.\n"ރީނާ މުޙައްމަދު އަށް" އެމީޙާ ޖަވާބު ދިނެވެ.\nއުފަލުން ފޮޅިފައި ހުރެ ޕާރިސަލް ހިފައިގެން ގޮސް ކާ މޭޒު ދޮށުގައި ރީނާ އިށީނދެ ފޮށިގަނޑު ކަނޑާލިއެވެ. ފޮށިގަނޑު ތެރޭ ކުޑަ ނޯޓް އަކާއި ކުޑަ ލަކުޑި ފޮއްޓެއް އޮތެވެ. ރީނާ ފޮށި ހުޅުވާލިއެވެ. ފޮށި ތެރޭގައި އޮތީ ލިޔެލާ ޖަހާ ޖަރީ ކޮށްފައިވާ ގަލަމަކާއެކު ނޫ ކުލައިގެ މަލެއް ގޮތަށް އޮތް ކުޑަ ކުއްޖެއްގެ ބޮލުގަ ޖަހާ ދައްޗެއް ފާޑު އެއްޗެއް އޮތެވެ.\n"ކާ އެއްޗެއް ތަ؟" ރީނާ ބޭބެ އައިސް ކައިރީ އިށީނދެލަމުން އެހިއެވެ.\n"ނޫން މީ ވާހަކަ.ކޮމް އަށް ވާހަކަ ލާ ޔޫޒާ އެއް އޭނަ ދެން ލިޔާ ވާހަކައަށް ހިޔާލު ހޯދަން ޝެޔާރ ކޮށްފައި އިން މުބާރާތަކަށް ވާހަކަ އެއް ސަބްމިޓް ކޮށްގެން އެއްވަނަ ލިބުނީމަ ފޮނުވާފައި އިން ގިފްޓް" ރީނާ ބޭބެ އަށް ކިޔައިދިނެވެ.\n"އާއްޗާ. ސަޅި. ލޯބީގެ ވާހަކަ އެއް ތަ؟" ރީނާ ބޭބެ ހިނިގަނޑެއް ޖަހާލާފައި އަހާލިއެވެ.\n"އޯ ޕްލީސް ނޯ. ސީރިއަލް ކިލާ ވާހަކައެއް. އޭނަ މަރާލަނީ އެކަނި އުޅޭ މަންމަ އަކާ ދަރިފުޅާ..... މަރާލާފަ އާޓްވޯކް ހެން ޑިސްޕްލޭ ކޮށްފަ ހުއްނަނީ" ބަދިގޭގައި ޖަހާފަ ހުރި ރޭޑިއޯ އިން އައްނަމުން ދިޔަ "ޒުވާން ޒުވާން ލޯބިވާ ބެކްގްރައުންޑް މިއުޒިކާ އެކު ރީނާ ވާހަކަ ބޭބެ އަށް ކިޔައިދެމުން ދިޔައެވެ.\nއަސްލު ރަޒީމް އެއުޅެނީ ވާހަކއިގެ ތެރެއިން އެހެން ވާހަކަ އެއްގަދޯ!!\nއެ ދެމީހުން މަރާލިތަންކޮޅު ވަރައް ސަޅި އަދި އިސްކުރުގެހިގޮތްވެސް ވ ފައްކާ\nއޯމައިގޯޑް ހަމަ ހަބޭސް 😵😵😵😵\nނިންމުން ވަރަށް ސަޅި 😍\nވަރަށް ސަޅި. އެކަމް ރަޒީ އަށް ހާދަ ފާފަ އެއް ލިބޭނެ އޭ މައުސޫމް މަންމަ އަކާ ދަރި އެއް އެއްވެސް ހައްގަކާ މަރާލާފަ. ދެން އޯކޭ މި ވާހަކަ\nފަންކާ އޮފް އާރިޝް\nސަޅި. މަންމަ ވީތަނެއް ނޭނގިގެން ވަރަށް ހާސްވި 😂\nހާދަ ތަފާތޭ…. ޔުނިކް 😍 އަދި މީގެ ބައިވަރު ވާހަކަ ބޭނުން\nGud job…… Loved this prt….. waiting for thi nxt….. 😉\nMariyam Enash Ageel\nSo it wasawritten story for whole time 😞\nސަޅި ކީޕް އިޓް އަޕް


Giyaamathaa Jehen Dhen Baaruverikamaku Nuthibeveyne: Muaz - Vaguthu\nކުރީގެ މެންބަރު މުއާޒް\nގިޔާމަތާ ޖެހެން ދެން ބާރުވެރިކަމަކު ނުތިބެވޭނެ ކަމަށް ވިދާޅުވެ، ރައްޔިތުންގެ މަޖިލިހުގެ މަޑަވެލީ ދާއިރާގެ ކުރީގެ މެމްބަރު މުއާޒު މުހައްމަދު ރަޝީދު ނުސީދާކޮށް މި ސަރުކާރަށް ފާޑު ވިދާޅުވެއްޖެއެވެ.\nމުއާޒް ކުރެއްވި ޓްވީޓެއްގައި ވިދާޅުވީ މިއީ ސަދޫމްގެ އިންސާފު އޮންނަ ތަނެއް ކަމަށް ވެސް ވަނީ ވިދާޅުވެފައެވެ. ސަދޫމްއަކީ އަދުލު އިންސާފު އެއްވެސް ވަރަކަށް ގާއިމްވެފައި ނުވާ ތަނެކެވެ. މުއާޒް މިހެން ވިދާޅުވި ސީދާ ސަބަބެއް ހާމަކުރައްވާފައި ނުވި ނަމަވެސް މުއާޒް އިޝާރާތް ކުރެއްވީ މަނީ ލޯންޑްރިންގެ ކުށުގައި ކުރީގެ ރައީސް އަބްދުﷲ ޔާމީންގެ މައްޗަށް ހައި ކޯޓުގައި އިއްވި ހުކުމަށް ކަމަށް ބެލެވެއެވެ.\nޔާމީންގެ މައްޗަށް ކްރިމިނަލް ކޯޓުން އިއްވާފައިވާ ފަސް އަހަރު ދުވަހުގެ ޖަލު ހުކުމަށް ހައިކޯޓުން ވަނީ ތާއީދުކޮށްފައެވެ. އެކަމަކު، ޔާމީންގެ ވަކީލުން އެ ހުކުމް ބަލައިނުގަނެ، އެ މައްސަލަ ސުޕްރިމް ކޯޓަށް ހުށަހަޅަން މިހާރު ވަނީ ނިންމައިފައެވެ.\nQiyaamathaa hamayah baaru veri kamuga nuthibe veyne kan yageen. #SadhoomJustice\n— Muaz Muhammad Rashyd (@muazmr) January 21, 2021\nކްރިމިނަލް ކޯޓުން ރައީސް ޔާމީންގެ މައްޗަށް އިއްވާފައިވާ ޙުކުމާއި ގުޅިގެން، އެ މައްސަލަ އިސްތިޢުނާފު ކުރުމަށް ހައިކޯޓަށް ހުށަހަޅާފައިވަނީ ޖުމްލަ 75 އިސްތިޢުނާފީ ނުކުތާއާއެކުއެވެ. މި ނުކުތާތަކާއި ގުޅިގެން، ޝަރީޢަތަށް ފާހަގަކުރެވުނު މުޙިއްމު ކަންކަމާއި ގުޅިގެން މިއަދުގެ ޝަރީޢަތުގައި ވާހަކަފުޅު ދައްކަވާފައިވަނީ ފަނޑިޔާރު މުޙައްމަދު ނިޔާޒެވެ.\nރައީސް އަބްދުﷲ ޔާމީން، މޯލްޑިވްސް އިސްލާމިކް ބޭންކް (އެމްއައިބީ)ގައި ހުޅުވާފައިވާ އެކައުންޓަކަށް އެސްއޯއެފުން އެއް މިލިއަން ޑޮލަރު (ގާތްގަނޑަކަށް 15 މިލިއަނަށް ވުރެ ގިނަ ރުފިޔާ) ޖަމާކުރި މައްސަލަ އެންޓި ކޮރަޕްޝަން ކޮމިޝަނުން ފުލުހުންނަށް ހުށަހެޅީ 2018 ވަނަ އަހަރުގެ ޑިސެމްބަރ މަހުގެ 18 ވަނަ ދުވަހުއެވެ.\nއަދި އެމްއެމްޕީއާރުސީގެ ޚިޔާނާތާއި ގުޅިގެން އޭސީސީ 2018 ވަނަ އަހަރުގެ ޑިސެމްބަރު 18 ވަނަ ދުވަހު ނެރުނު ބަޔާނުގައި ބުނެފައިވަނީ ރައީސް ޔާމީންގެ އެކައުންޓަށް އަމިއްލަ ކުންފުންޏަކުން އެއް މިލިއަން ޑޮލަރު ޖަމާކޮށްފައި ވަނީ ދެފަހަރެއްގެ މަތިން ކަމަށް ބުނެފައިވެއެވެ. އެގޮތުން ފުރަތަމަ 13 އޮކްޓޯބަރ 2015 ގައި ފަސްލައްކަ ޑޮލަރު އަދި އޭގެ ދެދުވަސް ފަހުން 15 އޮކްޓޯބަރ 2015 ގައި ފަސްލައްކަ ޑޮލަރު ޖަމާކޮށްފައިވާ ކަމަށް އޭސީސީ އިން ބުނެފައިވެއެވެ.\nޔާމީންގެ މައްޗަށް ދަށު ކޯޓުން އިއްވި ޙުކުމުގައި ވަނީ ޔާމީންގެ މައްޗަށް ކުރި ދައުވާގައި ބުނާ އެއްމިލިއަން ޑޮލަރު ޔާމީންގެ އެކައުންޓަށް ޖަމާކުރި ކަމާއި، އެފައިސާ އިސްލާމިކް ބޭންކްގެ ޖެނެރަލް އިންވެސްޓްމަންޓް ޕްލަސް އެކައުންޓަށް ޖަމާކޮށް އިންވެސްޓް ކޮށްފައިވާ ކަމަށް ބުނެފައެވެ.\nއަދި އެފައިސާ އަކީ އޭސީސީ އިން ތަޙްޤީޤު ކުރާ މައްސަލައެއް ކަން އެނގި އެފައިސާ ޝައްކު ކުރެވޭ ހާލަތުގައި ހުރި ފައިސާ ކަން ދައުލަތުން ހުށަހެޅި ހެކިބަހުން ސާބިތުވާތީ މަނީ ލޯންޑްރިން ކުށުން ޔާމީން ކުށްވެރިވާ ކަމަށް ކަނޑައަޅާ ޔާމީން ފަސް އަހަރުގެ މުއްދަތަށް ޖަލަށް ލުމަށާއި ފަސް މިލިއަން ޑޮލަރުން ޖޫރިމަނާ ކުރުމަށް ޙުކުމް ކުރާކަމަށެވެ.\nޖެނުއަރީ 22, 2021 11:41\nވެރިކަން ވަގަށް ނަގައިގެން ބާރުވެރިކަމުގަ އިބު ހުއްޓަކަސް އަދި ދުވަހެއް އޮންނާނެ\nޖެނުއަރީ 22, 2021 12:17\nބަލަ ކަލޭމެން ޔާމީން ސަރުކާރުގަ ޖަލްސާތަކަށް އަރާ ގިޔާމަތާ ޖެހެންދެން ވެސް ވެރިކަން ކުރާނީ ޕީޕީއެމްއޭ ކީ. މިހާރު ދެން ކޮން ހާސަރެއް ތި ގޮވަނީ.\nގިޔާމަތާ ޖެހެންދެން ޕީޕީއެމް ވެރިކަމުގަ އޮންނާނެ ކަމަށް ތިބޭފުޅުން ގޮވިކަން ހަދާން ނެތީތޯ؟\nޖެނުއަރީ 22, 2021 13:45\nބަލަ މާރޯދުވާލު އެއްމެން ކުރިމަތީ ހިނގައި ދިޔަ ކަމެއް ފެއްނަން އޮތަސް މިމީހުނަކަށް ޤަބޫލެއް ނުކުރެވޭ ޙައްޤަކީ ކޮބައިކަން.\nއެހެންވެ ޔާމީނު ގާތުގަ ބުނީ ރަނގަޅަށް އުޅޭށޭ. އެކަމަކު ޔާމީނު ހީކުރީ ގިޔާމަތާ ޖެހެންދެން ހުރެވޭނެ ކަމަށް. ޖަމީލު ބޭރުކޮށް އަދީބު ގެނަސް ވައްކަން ހަވާލުކުރީ. އާހިރުގަ އަދީބުވެސް ޔާމީނު ބޮލަށް ގުއިރުނީ. މައުމޫނުގެ ބަސް ޔާމީނު ގަބޫލުކުރިނަމަ މިހެންނުވީސް. އެންމެ ފަހުން ބޭބެ ގެއްލި، ބޭބެ ޖަލަށްލީ ހުތުރު ނަންލިބި ޖަލުގެ ތޭރިތަކުގެ ފަހަތަށް ދާންޖެހުނީ. އެހެންވެ މުއާޒުވެސް ދެންވެސް ބޮޑާބަސް ނުބުނެ އިސްލާހިވޭ\nޖެނުއަރީ 22, 2021 19:35\nތި ވަގު5އަހަރުގަ ސޭހެއްގޮތައް ތުބުޅިދިގުކޮއްފަ ހުރިމެން ބަރަކުބުނި ގިޔާމަތާޖެހެންދެން ވަގު ވެރިކަން އޮންނާނެކަމައް މިހާރުމިވީ ކިހިނެތް\nޖެނުއަރީ 23, 2021 00:42\nޔާމީނު ޤިޔާމަތާއި ހަމައަށް ވެރިކަން ކުރާނެތަ ؟\nގިޔާމަތާއި ޖެހެންދެން ބާރުވެރިކަމުގައި ތިބެވޭނެކަމަށް މުއާޒުމެންވެސް ހީކުރި، މިއަދު ވިސްނުނީތީ އުފާކުރަން


Foreign Minister Abdulla Shahid China ah vadaigannavanee\nފޮރިން މިނިސްޓަރު އަބްދުﷲ ޝާހިދު ޗައިނާ އަށް ވަޑައިގަންނަވަނީ\nރަސްމީ ދަތުރެއްގައި ވަރަށް އަވަހަށް ޗައިނާ އަށް ވަޑައިގަންނަވާނެ ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nފޮރިން މިނިސްޓަރު އެހެން ވިދާޅުވީ އެމަނިކުފާނު މިއަދު ރައްޔިތުންގެ މަޖިލީހަށް ހާޒިރު ކުރެއްވުމުން މެމްބަރަކު ކުރެއްވި ސުވާލެއްގެ ޖަވާބުގަ އެވެ.\nނައިފަރު ދާއިރާގެ މެމްބަރު އަހްމަދު ޝިޔާމް ވަނީ ފާއިތުވި އަށް މަސް ދުވަހު 19 ގައުމަކަށް ވަޒީރު ދަތުރުކުރައްވާފައިވާ އިރު އޭގެ ތެރޭގައި ޗައިނާ ނުހިމެނީ ކީއްވެތޯ ސުވާލުކުރައްވައިފަ އެވެ.\nޝާހިދު ވިދާޅުވީ ގައުމުތަކަށް ކުރައްވަމުންދާ ދަތުރުތަކުގެ އެންމެ ބޮޑު ބޭނުމަކީ ބައިނަލްއަގްވާމީ މުޖުތަމައު އިން ރާއްޖެ ބާކީވެފައި އޮތް އޮތުން ނިމުމަކަށް ގެނައުން ކަމަށެވެ. އެގޮތުގެ މަތިން ވަރަށް އަވަހަށް ޗައިނާ އަށް ވެސް ދަތުރެއް ކުރުމަށް ހަމޖެހިފައިވާ ކަމަށް ވަޒީރު ވިދާޅުވި އެވެ.\nމިއަހަރުގެ ތެރޭގައި ވެރިކަން ކުރާ ކޯލިޝަންގެ މައި ޕާޓީ އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ޗައިނާ އަށް ބަހުގެ ހަމަލާތަކެއް ދިނުމުން ދެގައުމުގެ ގުޅުމާއި މެދު ވަނީ ކަންބޮޑުވުންތަކެއް އުފެދިފަ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ހިންގި ބޮޑެތި މަޝްރޫއުތަކަށް ޗައިނާ އިން ނެގި ލޯނުތަކަށް ދަރަނީގެ ގޮތުގައި ރާއްޖެ އިން 3.4 ބިލިއަން ޑޮލަރު ދައްކަން ޖެހިފައިވާ ކަމަށް ނަޝީދު ވިދާޅުވުމުން އެ ވާހަކައަށް ރައްދު ދެއްވީ ރާއްޖޭގައި ހުންނަވާ ޗައިނާގެ ސަފީރު ޒަންގް ލިއޮން އެވެ.\nއިންޓްރެސްޓް ބޮޑުކޮށް ޗައިނާ އިން ދިން ލޯނުތަކުން ރާއްޖެ ދަރާފައިވާ ކަމަށް ނަޝީދު މީގެ ކުރިން ވިދާޅުވުމުން ވެސް ސަފީރު ވަނީ ތަރައްގީ އަށް އެހީވުން ނޫން އެޖެންޑާއެއް ޗައިނާގެ ނެތް ކަމަށް ވިދާޅުވެ ހިތްހަމަޖެހިވަޑައިނުގެން ވާހަކަ ދައްކަވައިފަ އެވެ.\nޗައިނާ މަޖިލިސް 2019 އަބްދުﷲ ޝާހިދު ރާއްޖެ-ޗައިނާ ފޮރިން މިނިސްޓްރީ ފޮރިންގް މިނިސްޓަރު


تَدْوِيْنُ السُّنَّةِ النَّبَوِيَّةِ4– DhiSalafiyyah\nتَدْوِيْنُ السُّنَّةِ النَّبَوِيَّةِ 4\n02/03/2014 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nމި ބަޔާންކޮށްދެވެނީ އަޅުގަނޑުމެންގެ ކުރިން ޖީލަކަށް ފަހު ޖީލެއް ވަޑައިގެން ސަލަފުއްޞާލިޙުން ކުރައްވާފައިވާ ބުރަ މަސައްކަތްތަކެވެ. އެއީ މީގެ ކުރިން ބަޔާންކޮށްދެވުނު ސިފަތަކުގެ އަހުލުވެރިންނެވެ. އެބޭފުޅުންވަނީ ހުރިހާ ބުރަކަމެއް އުފުލާ އަދި ސުންނަތަށް ޚިދުމަތްކޮށް ރައްކާތެރިކޮށް އަދި އުންމަތަށް ފޯރުކޮށްދެއްވުމުގައި އަގުހުރި މަސައްކަތްތަކެއް ކުރައްވާފައެވެ.\nއަޅުގަނޑު މިފޮތުގައި ޖަމާކޮށްފައިވާނީ އެކި މަޞްދަރުތަކުންނެވެ. އަދި އެމަޢުލޫމާތުތައް އެއްކޮށް، އެކަންކަން ބަޔާންކޮށް ގުޅުވައިދީ އެ ބުރަ މަސައްކަތްތައް ބަޔާންކޮށްދިނުމުގެ ގޮތުން ކޮންމެވެސް ވަރަކަށް އަޅުގަނޑުގެ އަމިއްލަ ޢިބާރާތްތައް ބޭނުންކޮށްފައިވާނެއެވެ. މިފޮތް ޖަމާކުރެވުނީ އަލްޖާމިޢާ އަލްއިސްލާމިއްޔާގެ ކުއްލިޔަތުން ޙަދީޘްގެ ފުރަތަމަ އަހަރުގެ ކުދިންނަށް (އެކި ޒަމާންތަކުގައި ނަބަނީ ސުންނަތް އެއްކޮށް ޖަމާކުރެވުނު ގޮތް) މި މާއްދާ ކިޔަވައިދިން ދުވަސްވަރުއެވެ.\nމިގޮތުން އެދުވަސްވަރު އަޅުގަނޑުވާނީ ދިރާސީ މަންހަޖަށް ބޭނުންވާ ގިނަ މައުޟޫޢުތަކުގައި ލިޔެފައެވެ. އެއީ އެއްފޮތެއްގައި އެހުރިހާ މަޢުލޫމާތެއް ނުވަތަ ގިނަ މަޢުލޫމާތުތައްވެސް އެއްކުރެވިފައި ނުވާތީއެވެ. އެއީ ކުއްލިއްޔާގައި ކިޔަވައިދެވޭ މިމާއްދާގެ މަންހަޖާ އެއްގޮތްވާ ފޮތެއް ނުވަތަ ގާތްކުރާ ފޮތެއްވެސް ނުވާތީއެވެ. ބޭނުމަކީ ކިޔަވާ ދުވަސްވަރު ކުއްޖާގެ އަތުގައި މަރުޖިޢުއެއްގެ ގޮތުގައި އޮންނާނެ ފޮތެއްކަމުގައި މިފޮތްވުމެވެ. އަދި ފަހުންވެސް މިފޮތުގެ އަޞްލު މަރުޖިޢުތަކަށް މިފޮތުގެ ޒަރިއްޔާއިން ވާސިލުވުމަށެވެ.\nއަޅުގަނޑުވާނީ އެމަޢުލޫމާތުތައް ތަޤްރީބުކޮށްފައެވެ. އަދި ތަހުޒީބުވެސްކޮށްފައެވެ. އަދި މިފޮތަށް ނަންދީފައިވާނީ (تدوين السنة النبوية: نشأته وتطوره من القرن الأول إلى نهاية القرن التاسع الهجري) އެވެ.\nމިފޮތުގައި ހިމަނާފައިވާނީ ފަސް ބާބެވެ. އަދި އެ ބާބުތަކުގެ ދަށުން ފަޞްލުތަކެކެވެ. އަދި ކޮންމެ ފަޞްލެއްވެސްވާނީ ބައިތަކަކަށް ބަހާލާފައެވެ.


Charity Shield match gai vaadha kuraany Eagles aai Maziya - Vaguthu\nޗެރިޓީ ޝީލްޑް މެޗުގައި ވާދަކުރާނީ އީގަލްސްއާއި މާޒިޔާ\nމިދިޔަ ސީޒަނުގެ ދިވެހި ޕްރިމިއަރ ލީގުގައި މި ދެ ޓީމު ބައްދަލުކުރި މެޗުގެ ތެރެއިން-- ފޮޓޯ: އެފްއޭއެމް\nމިއަހަރުގެ ޗެރިޓީ ޝީލްޑް މެޗުގައި ވާދަކުރާނީ އެންމެފަހުގެ ލީގު ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަން އާއި ރަނަރަޕް ކުލަބް އީގަލްސް ވާދަކުރާގޮތަށް ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އިން ނިންމައިފި އެވެ.\nއާންމުކޮށް އާ އަހަރުގެ ފުޓުބޯޯޅަ ސީޒަން ފެށުމަށް ކުޅޭ ޝީލްޑް މެޗުން ފުރުސަތު ލިބެނީ ލީގުގެ ޗެމްޕިއަނުން ޓީމާއި އެފްއޭ ކަޕުގެ ޗެމްޕިއަންކަން ހޯދާ ޓީމެވެ. އެކަމަކު މިފަހަރު އީގަލްސްއަށް ފުރުސަތު ލިބުނީ ކޯވިޑް-19 އާއި ގުޅިގެން މިދިޔަ ސީޒަނުގެ އެފްއޭކަޕް ކެންސަލްކުރުމާއި ގުޅިގެން އަވަހަށް ސީޒަން ނިންމާލަން ޖެހުމުންނެވެ.\nމިއީ އީގަލްސް އިން ޗެރިޓީ ޝީލްޑް މެޗުގައި ކުޅޭނެ ފުރަތަމަ ފަހަރެވެ. ނަމަވެސް އެ ޓީމުން ފަރިތަކުރުންތައް ފަށާނެ ދުވަހެއް އަދި ހާމައެއް ނުކުރެއެެވެ. ރިޕޯޓުތައް ބުނާގޮތުން އެ ޓީމުން މަސައްކަތްކުރަނީ އަންނަ މަހުގެ އެކެއްގައި ފަރިތަކުުރުންތައް ފެށޭތޯ އެވެ.\nމި މެޗުގައި ވާދަކުރާ މާޒިޔާ ސްޕޯޓްސް އެންޑް ރެކްރިއޭޝަނުގެ ފަރިތަކުރުންތައް ވަނީ ފަށާފައެވެ. މިއީ އާ ސީޒަނަށް ތައްޔާރުވުމުގެ ގޮތުން ފަރިތަކުރުންތައް ފެށި ފުރަތަމަ ޓީމެވެ.\nމިދިޔަ ސީޒަނުގެ ޗެރިޓީ ޝީލްޑް މެޗުގައި ބައްދަލުކޮށްފައިވަނީ 2018 ވަނަ އަހަރުގެ ލީގު ޗެމްޕިއަން ޓީސީ ސްޕޯޓްސް ކުލަބާއި މިދިޔަ ސީޒަނުގައި ލީގުގައި ވާދަކުރި ށ. ފޯކައިދޫ ފުޓްބޯޅަ ކުލަބެވެ. ފޯކައިދޫ އަށް ފުރުސަތު ލިބުނީ 2018 ވަނަ އަހަރުގެ މިނިވަން ޗެމްޕިއަންޝިޕްގެ ތަށި އުފުލާލި ތ. ތިމަރަފުށީ ޓީމުން އެ މެޗު ކުޅެން ލިބުނު ފުރުސަތު ދޫކޮށްލުމުންނެވެ.


Goi Neyge Gothah Maruvaa Meehun Covid-19 Ah Test Kuraane - Mabrouq - Vaguthu\nގޮތް ނޭނގޭ ގޮަތަށް މަރުވާ މީހުން ކޮވިޑް 19 އަށް ޓެސްޓް ކުރާނެ - މަބްރޫކް\nގޮތް ނޭނގޭ ގޮތަށް މަރުވެފައި އޮއްވާ މީހަކު ފެނިއްޖެ ނަމަ މިހާރު ކޮވިޑް-19 އަށް ޓެސްޓް ކުރާނެކަމަށް ސަރުކާރުން ހާމަކޮށްފިއެވެ.\nމިއަދު ނޫސްވެރިންނަށް މައުލޫމާތު ދެއްވަމުން ކޮވިޑް-19ގެ މައުލޫމާތު ދޭން ކަނޑައެޅި ރައީސް އޮފީހުގެ ތަރުޖަމާން މަބްރޫކް އަޒީޒް ވިދާޅުވީ މާލޭގައި މަގުމައްޗަށް ވެއްޓިފައިވާ އޮއްވާ ރޭ ފެނުނު މީހާ އާއި ކޮވިޑް-19 އާއި ގުޅުން ހުރި ކަމަށް މިހާތަނަށް އެނގެން ނެތް ކަމަށެވެ. އެހެންނަމަވެސް މި ހާލަތުގައި ނިޔާވެފައިވާ މީހަކު އެގޮތަށް ފެނިއްޖެ ނަމަ އެ މީހަކު ކޮވިޑް-19 އަށް ޓެސްޓް ކުރާނެ ކަމަށް މަބްރޫކް ވިދާޅުވިއެވެ.\n" މީހަކު ނިޔާވެފަ އޮއްވާ ފެނިއްޖެ ނަމަ ކޮންމެ މީހެއްގެ ވެސް ސާމްޕަލް ނަގާނެ. މަރުވި މީހާގެ މަރު އެސްޓަބްލިޝް ކުރެވިއްޖެ. އަދި ނޮޓް ރިލޭޓެޑް ޓު ކޮވިޑް-19. އެކަމަކު ޓެސްޓް ކުރަމުން ދަނީ. އެ ޓެސްޓް ލިބުނީމަ ޔަގީންވާނެ." އޭނާ ވިދާޅުވިއެވެ.\nނިޔާވެފައި އޮއްވާ ފެނުނު މީހާ ސެނަހިޔާ ހޮސްޕިޓަލަށް ގެންދިޔައިރު ވެސް އޮތީ ނިޔާވެފައި ކަމަށް ޑޮކްޓަރުން ވިދާޅުވެއެވެ.\nފުލުހުން ރޭ ވިދާޅުވީ އެ މީހާ ފެނުނީ ރޭގެ 20:31 ހާއިރު މަގުމަތި ޕެޓްރޯލް ކުރަމުން ފުލުހުން ދަނިކޮށް އަސަރީ ގޯޅި އާއި މަޖީދީ މަގާއި ގުޅޭ ހިސާބުން ބިދޭސީއަކު ވެއްޓިފައި އޮއްވާ ކަމަށެވެ. އަދި މަގުމައްޗަށް ވެއްޓިފައި އޮތީ 50 އަހަރުގެ ބަންގްލަދޭޝް ފިރިހެނެއް ކަމަށާ އޭނާ ސެނަހިޔާ ހޮސްޕިޓަލަށް ގެންގޮސްފައިވާ ކަމަށް ފުލުހުން ވިދާޅުވެއެވެ.\nއެމްއެންޑީއެފް އިން ވަނީ އޭނާ ހޮސްޕިޓަލަށް ގެންދިޔައިރު ވެސް އޮތީ ނިޔާވެފައި ކަން ޔަޤީންކޮށްދެއްވާފައެވެ.\nއޭޕްރީލް 20, 2020 19:33\nޢިންސާނިއްޔަތައްޓަކާވެސް ހާލުގައުޅޭ ބިދޭސީންއަށްވެސް ކާންދޭންވާނެ ކުއްތާޔަކަށް ފެންދިންމީހަކުވެސް ﷲ ސުވަރުގެ ވެއްދެވި ރަހްމުކުރާ މީހުންނަށް ﷲ ރަހުމަތް ބާވާލައްވާނެ މިދުވަސްވަރު ދިވެހިން ވިސްނާލާތި ކާފަރަކަށްވިޔަސް މުސްލިމަކަށްވިޔަސް ﷲއަށްޓަކާ އެހީވެދީ ކިބުރުވެރިވެ ފަޚްރުވެރިވާ މީހުންދެކެﷲ ލޯބިވެ ވޮޑިއެއް ނުގަންނަވާނެ


Mifaharu foni Passion fruiteh!\nފޮނި ފެޝަން ފުރުޓުތަކެއް: މީގެ އަގު ބޮޑު ވަތްތަރެއް\nފެޝަން ފުރުޓް -- ޖުމްހޫރީ މޭވާ -- ގެ ފަންޏަކީ ދިވެހިންގެ ފޭވަރިޓެކެވެ. ގިނަ ބަޔަކު ގަޔާވާ ޝައުގުވެރިވާ ބުއިމެކެވެ. ރޯދަ މަހު ވަރަށް ގިނަ ގޭގޭގައި ކޮންމެ ދުވަހަކުހެން ހުންނަންޖެހޭ ވެސް ފަންޏަކަށް ވެއެވެ. އެކަމަކު ގިނަ ބަޔަކަށް މި މޭވާ މީރުވަނީ ހުތް ގަދަވި ވަރަކަށެވެ. ބޭރުން މޭވާ ރޫޖެހި އޭގެ ހުތް ރަހަ ރަނގަޅަށް ނުކުތުމުންނެވެ.\nއެކަމަކު މި ފަހަރު މިއީ ހުތް ފެޝަން ފުރުޓެއް ނޫނެވެ. މާ ފޮނި ފެޝަން ފުރުޓެކެވެ. ބާޒާރުގައި މިހާރު ހުތް ފެޝަން ފުރުޓާ އެއް ވަރަށް ފޮނި ފެޝަން ފުރުޓުގެ މަގުބޫލުކަން ވެސް އެބައޮތެވެ.\nމާރުކޭޓްގެ ގޮޅިއަކަށް މަޑުކޮށް ފެޝަން ފުރުޓުގެ އަގު އަހާލުމުން ބުނީ "މި ވެސް ވަރަށް ފޮނި ވެއްޖެ" އޭ އެވެ. ތިޔަ ބުނީ ކީހޭހޭ އެހުމުން ގޮޅީ ސޭޓް ބުނީ މިހާރު ހިނގަނީ ފޮނި ފެޝަން ފުރުޓޭ އެވެ. މި ފެޝަން ފުރުޓު ފޮނި އިރު، މިިއީ ހުތް ފެޝަން ފުރުޓާ ތަފާތު ގޮތަކަށް ހައްދާ އެއްޗެކެވެ. އެކަމަކު ރާއްޖޭގައި ފޮނި ފެޝަން ފުރުޓް އާންމުކޮށް ހައްދައެއް ނޫޅެ އެވެ.\n"ރާއްޖެއަކު މި ހައްދައެއް ނޫޅެ، މިއީ އިންޑިއާ އެއްޗެއް،" ގޮޅީ ސޭޓް ބުންޏެވެ.\nހުތް އަދި ފޮނި ފެޝަން ފުރުޓު ވިއްކަން ބަހައްޓާފައި\nފޮނި ފެޝަން ފުރުޓަކީ ވެލެއްގައި އަަޅާ އެއްޗެއް ނޫނެވެ. މިއީ ގަހެއްގައި އަޅާ މޭވާ އެކެވެ. އަގު ވެސް ކުޑައެއް ނޫނެވެ. އަގު ވަރަށް ތަފާތެވެ. އާއްމު ފެޝަން ފުރުޓު ކިލޯއެއް 40ރ. އާއި 60ރ. އަށް ލިބުނަސް އާ ބާވަތުގެ ކިލޯއެއް 80ރ. އިން ތިރީގެ އަގެއްގައި އަތެއް ނުޖެހެ އެވެ.\nރޯދަ މަހާ ރޯއްޖާ ލޯކަލް މާރުކޭޓް


George Floyd ge maraa eku mulhi America hamanujehumuge thereyah, alifaan jahai police station ves andhaalaifi - One Online\nމިނެޕޮލިސް ގައި ބޮޑެތި ހަމަނުޖެހުންތަކެއް ވަނީ ހިންގާފައި --\nޖޯޖް ފްލޮއިޑްގެ މަރާއެކު މުޅި އެމެރިކާ ހަމަނުޖެހުމުގެ ތެރެޔަށް ވެއްޓިއްޖެއެވެ.\nނަސްލީ ތަފާތުކުރުން ގިނަ އެމެރިކާގެ އެންމެ ބޮޑު ސިޓީ ކަމަށްވާ މިނެޕޮލިސް ގައި ކަޅު ނަސްލަށް ނިސްބަތްވާ ޖޯޖް ފްލޮއިޑް އަނިޔާވެރިކޮށް ހައްޔަރު ކުރުމުގެ ތެރޭގައި އޭނާ ވަނީ މަރުވެފައެވެ. ޖޯޖް ފްލޮއިޑް ހައްޔަރު ކޮށްފައިވަނީ އޭނާ މިނެޕޮލިސްގެ ފިހާރަޔަކުން 20 ޑޮލަރުގެ ވަގު ނޫޓެއް ބޭނުން ކޮށްގެން ވިޔަފާރި ކުރަން އުޅުމުގެ ކުށުގައި ކަމަށް ފުލުހުންގެ ސްޓޭޓްމަންޓްގައި ބުނެފައިވެއެވެ.\nޖޯޖް ފްލޮއިޑްގެ މަރާއެކު މުޅި އެމެރިކާގައި ހަމަނުޖެހުން ވަނީ އިތުރުވެފައެވެ. އެގައުމުގެ ގިނަ ސިޓީތަކުގައި ނަސްލީ ތަފާތު ކުރުމާ ދެކޮޅަށް މުޒާހަރާތައް ފަށާފައިވާއިރު ޖޯޖް ފްލޮއިޑް މަރައިލި ސިޓީގައި ބޮޑެތި ހަމަނުޖެހުންތަކެއް ދަނީ ހިންގަމުންނެވެ.\nމިނެޕޮލިސް ސިޓީގެ ގިނަ އިމާރާތްތަކެއްގައި ހުޅު ޖަހާފައިވާއިރު އެސިޓީގެ ފުލުހުންގެ އިދާރާވެސް ވަނީ ހުޅުޖަހައި އަންދާލާފައެވެ. މިނެޕޮލިސްގެ މޭޔަރުވަނީ މުޒާހަރާތައް ކޮންޓްރޯލް ނުވެ ބޮޑެތި ގެއްލުންތަކެއް ވާން ފެށުމާއެކު އެސިޓީގައި ކާފިއު އިއުލާން ކޮށްފައެވެ.\nޖޯޖް ފްލޮއިޑް މަރާލި މަންޒަރު ފެންނަ ވީީޑިއޯ --\nޖޯޖް ފްލޮއިޑްގެ މަރުގެ ތަހުގީގު ފަށާފައިވާއިރު އޭނާ ހައްޔަރު ކުރުމުގެ ތެރޭގައި ކަން ހިނގައި ދިޔަގޮތުގެ މަންޒަރު ފެންނަ ވީޑިއޯތަކެއް ވަނީ ދައުރުވާން ފަށައިފައެވެ.\nވީޑިއޯތަކުން ފެންނަގޮތުން ޖޯޖް ފްލޮއިޑް ހައްޔަރުކޮށް ބިންމައްޗައް ވައްޓާލައި ފުލުސް އޮފިސަރު ވަނީ އޭނާގެ ކަރުމަތީގައި ކަކުލުން ވިއްދާފައެވެ. އެއާއެކު ނޭވާ ނުލެވޭ ކަމަށް ޖޯޖް ފްލޮއިޑް ބުނަބުން ދިޔަކަމަށް ވީޑިއޯ އިން ފާހަގަ ކުރެވެއެވެ.\nޖޯޖް ފްލޮއިޑްގެ މަރާ ގުޅިގެން ތަހުގީގު ފަށާފައިވާއިރު އޭނާގެ މަރުގެ ފަހަތުގައިވާ ކަމަށް ތުހުމަތުކުރެވޭ އޮފިސަރު ޑެރެކް ޗައުވިންގެ އިތުރުން އެކަމުގައި ހަރަކާތްތެރި ވި އެހެން ތިން އޮފިސަރަކު ހައްޔަރުކޮށް ވަޒީފާއިން ވަނީ ވަކިކޮށްފައެވެ. މި ހަތަރު ފުލުހުންގެ މައްޗަށް ޖޯޖް ފްލޮއިޑް މަރާލިކަމުގެ ދައުވާވެސް މިހާރު ވަނީ އުފުލައިފައެވެ.\nގުޅޭ ޓެގު އެމެރިކާ މުޒާހަރާ ކުށް\nރެކޯޑެއް، ލަންކާގައި އެއް ދުވަސްތެރޭ 300 ކޮވިޑް ކޭސް


Landhoo school ge beleniverinnah khaassa kohgen netball mubaaraatheh fashaifi.\nލަންދޫސްކޫލްގެ ބެލެނިވެރިންނަށް ޚާއްޞަކޮށްގެން ބާއްވާ ނެޓްބޯޅަ މުބާރާތެއް ފަށައިފި.\nނ.ލަންދޫސްކޫލްގެ ޕީޓީއޭ އިން އިސްނަގައިގެން އެސްކޫލްގެ ހުރިހާ އަންހެން ބެލެނިވެރިންނަށް ޚާއްޞަކޮށްގެން ކުރިއަށް ގެންދާ ޚާއްޞަނެޓްބޯޅަ މުބާރާތެއް އިއްޔެ އެސްކޫލްގައި ފަށައިފިއެވެ.\nލަންދޫސްކޫލުން މައުލޫމާތު ދެއްވާގޮތުގައި މި މުބާރާތަކީ މިއަހަރު އެސްކޫލަށް 50 އަހަރުފުރޭތީ އެކަން ފާހަގަކުރުމުގެ ގޮތުން މުޅިއަހަރުދުވަހުގެ އެކިއެކި ދުވަސްތަކަށް ބަހާލައިގެން ކުރިއަށް ގެންދެވޭ ރަންޔޫބީލް ޕްރޮގްރާމްގެ ތެރެއިން އިވެންޓެކެވެ.\nއިއްޔެ ފެށުނު މި މުބާރާތުގައި ޖުމުލަ6ޓީމަކުން ވާދަކުރެއެވެ. އެއީ އެސްކޫލްގެ ބެލެނިވެރިންގެ ތެރެއިން ހޮވާލެވުނު ޓީމްތަކެކެވެ. މުބާރާތުގެ ޤަވާޢިދު ބުނާގޮތުން އެސްކޫލްގެ އަންހެން ބެލެނިވެރިއަކަށްނޫނީ ނުކުޅެވޭނެއެވެ.\nއިއްޔެ ހަވީރު ލަންދޫސްކޫލްގެ ގޯތިތެރޭގައި ފެށި މި މުބާރާތުގެ ޝަރަފްވެރި މެހްމާނާއަކީ ނ.މާޅެންދޫސްކޫލްގެ ލީޑިންޓީޗަރ އަލްފާޟިލާ ޚަދީޖާ ޙަސަން އެވެ. ހައްޖަގެ އިތުރުން އެސްކޫލްގެ ޕީޓީއޭގެ އެންމެ އިސް3ބޭފުޅުން ވެސް ލަންދުއަށް އިއްޔެ ވަޑައިގެން ނެޓްބޯޅަ މުބާރާތް ފެށުމުގެ ރަސްމިއްޔާތުގައިވަނީ ބައިވެރިވެފައެވެ.\nއިއްޔެގެ ރަސްމިއްޔާތު ފެށިގެން ދިޔައީ ލަންދޫސްކޫލްގެ ފައުންޑޭޝަން ސްޓޭޖްގެ ދަރިވަރުން ހުށައަޅައިދިން ނެށުމުގެ އައިޓަމަކުންނެވެ.\nމުބާރާތުގެ އޯޕަނިންގެ މެޗްގައި އިއްޔެ ބައްދަލުކުރީ އޮރެންޖް ޓީމާއި ، ރަތްޓީމެވެ. މެޗް 10 ޕޮޓް4ޕޮޓުން ކާމިޔާބުކުރީ އޮރެންޖް ޓީމެވެ.\nއިއްޔެގެ މެޗްގެ ކްއީން އޮފްދަ މެޗަކަށް ހޮވުނީ އޮރެންޖް ޓީމްގެ ޙައްވާ ޢަބުދުލް ޖަލީލް އެވެ. އޭނާއަކީ މިއަހަރުގެ ލަންދޫސްކޫލްގެ ޕީޓީއޭގެ ނައިބް ރައީސާ އެވެ.\nލަންދޫ ސްކޫލްގެ ރަންޔޫބީލް އަހަރު ފާހަގަ ކުރުމުގެ ޕްރޮގްރާމްގެ ތެރެއިން މި ކުޅެވޭ ނެޓްބޯޅަ މުބާރާތަކީ “ޕީޓީއޭގެ ޕްރެޒިޑެންޓް ކަޕް” ގެ ނަމުގައި ކުޅެވޭ މުބާރާތެއް ކަމަށާއި، ޗެމްޕިއަން ޓީމަށް -/6000ރ. ( ހަހާސްރުފިޔާ ) ހުށަހަޅާ ފައިވާ ކަމަށް އެ ސްކޫލުން ބުނެއެވެ.\nޓެގްނެޓްބޯޅަ ލަންދޫ ސްކޫލް\nރާއްޖޭގެ ހުރިހާ ސްކޫލްތަކެއްގެ ދަރިވަރުންނަށް ޚާއްޞަކޮށްގެން ފަރުތަކާއި ފަރުތަކުގެ ވަށައިގެންވާ ދިރުންތަކުގެ ރީތިކަމާއި، އެތަންތަނުގެ މުހިންމުކަށް ދަރިވަރުންނަށް އަންގައިދިނުމަށް މިނިސްޓްރީ …


Raees trump ge haalukolhu rangalhu – Iru\nސަމާ·4އޮކްޓޫބަރު 2020\nކޮވިޑް-19ށް ޕޮޒިޓިވްވެ ފަރުވާ ދެމުން އަންނަ އެމެރިކާގެ ރައީސް ޑޮނަލްޑް ޓްރަމްޕްގެ ހާލުކޮޅު ރަނގަޅު ކަމަށް އެމަނިކުފާނު ވިދާޅުވެއްޖެއެވެ.\nމެރީލޭންޑްގައި ހުންނަ އަސްކަރީ ހޮސްޕިޓަލެއް ކަމަށްވާ ރީޑް ނެޝަނަލް މިލިޓަރީ މެޑިކަލް ސެންޓަރަށް ގެންގޮސް ފަރުވާދެއްވަން ފެށިފަހުން އާންމު ކުރެއްވި ވީޑިއޯ މެސެޖެއްގައި ވިދާޅުވީ ހާލުކޮޅު ރަނގަޅުވަމުން އަންނަ ކަމަށާއި، އަނބިކަނބަލުން މެލޭނިއާ ޓްރަމްޕުގެ ހާލުކޮޅު ވެސް ރަނގަޅު ކަމަށެވެ.\nޓްރަމްޕުގެ ހާލުކޮޅު ރަނގަޅު ކަމަށް ވިދާޅުވެ ވީޑިއޯ މެސެޖެއް އާންމު ކުރައްވާފައިވަނީ އެމަނިކުފާނުގެ ހާލުކޮޅު ގޯސް ކަމަށް ބުނެ ވައިޓްހައުސްގެ ސޯސްއަކާއި ހަވާލާ ދެއްވާ މީޑިއާތަކުގައި ހަބަރު ފެތުރިތާ މާ ގިނައިރުތަކެއް ނުވަނީސްއެވެ. “އެސޯސިއޭޓެޑް ޕްރެސް” ބުނާ ގޮތުން ޓްރަމްޕަށް ނޭވާލުން ދަތިވާ މައްސަލަ ވަރަށް ބޮޑަށް ކުރިމަތިވެފައިވެއެވެ. އަދި ޓްރަމްޕްގެ ހުންވެސް ވަރަށް ގަދަ ކަމަށް ނަން ހާމަކުރަން ނޭދޭ އެމެރިކާގެ މަސްއޫލުވެރިޔާ ވަނީ އޭޕީއަށް މައުލޫމާތުދެއްވާފައެވެ.\nއެމެރިކާގެ ރައީސް ޑޮނާލްޑް ޓްރަމްޕް ކޮވިޑް-19ށް ފަރުވާ ހޯއްދެވުމަށް ހޮސްޕިޓަލަށް ވަޑައިގެންނެވުމުގެ ކުރިން އޮކްސިޖަންގެ ފަރުވާ ނެންގެވި ކަމަށް ބޭރުގެ މީޑިއާތަކުން ރިޕޯޓު ކޮށްފައިވެއެވެ. މީޑިއާތަކުން ރިޕޯޓު ކޮށްފައިވާ ގޮތުގައި ހުކުރު ދުވަހުގެ ހެނދުނުން ފެށިގެން ޓްރަމްޕް އުޅުއްވީ ނޭވާލުމަށް އުނދަގޫވާތީއެވެ.\nނަމަވެސް، ޓްރަމްޕްގެ ހާލުކޮޅާއި ގުޅިގެން އެމަނިކުފާނަށް ފަރުވާދެއްވާ ޑޮކްޓަރު ފުރަތަމަ ވިދާޅުވެފައިވަނީ އެމަނިކުފާނުގެ ހާލުކޮޅު ރަނގަޅުވަމުން އަންނަ ކަމަށެވެ.\nޔަހޫދީންގެ ނަން ތަކާއި އެބައިމީހުންނާއި ގުޅޭ ހަބަރު ތައް މާބޮޑައް މާތް ކުރާތީ ހިތާމަކުރަން!


Beysfaruvaa Ah India Ah Dhiya Dhivehinge Adhadhu 10,000 Ah - Vaguthu\nބޭސްފަރުވާ އަށް އިންޑިއާ އަށް ދިޔަ ދިވެހިންގެ އަދަދު 10،000 އަށް\n8 މަސް ކުރިން ( ސެޕްޓެމްބަރު 11, 2021 )\nބޭސްފަރުވާއަށް އިންޑިއާއަށް ދިޔަ ބައެއް ދިވެހިން - ފޮޓޯ: އިންޑިއަން ހައިކޮމިޝަން\nކޮވިޑް-19 އާ ގުޅިގެން އިންޑިއާގެ ބޯޑަރުތައް ބަންދު ކުރި ފަހުން، އެ ގައުމުގެ ހާއްސަ ހުއްދައާ އެކު، 10،000 އަށް ވުރެ ގިނަ ދިވެހިން ބޭސްފަރުވާ އަށް އިންޑިއާ އަށް ދަތުރުކޮށްފައިވާ ކަމަށް ރާއްޖޭގައި ހުންނަ އެ ގައުމުގެ ހައި ކޮމިޝަނުން ހާމަކޮށްފިއެވެ.\nރާއްޖެ އާއި އިންޑިއާގައި ކޮވިޑް-19 ގެ ބަލިމަޑުކަން ފެތުރެން ފަށައި، އިންޑިއާގެ ބޯޑަރުތައް ބައިނަލްއަގުވާމީ ދަތުރުތަކަށް ރަސްމީކޮށް ބަންދު ކުރުމުން ވަރަށް ގިނަ ދިވެހިން ބޭސްފަރުވާ އަށް އިންޑިއާ އަށް ނުދެވި "ތާށިވި"އެވެ.\nދިވެހިންގެ ތެރެއިން ހާލު ދެރަ ބަލި މީހުންނާއި އެހީތެރިންނަށް ބޭސްފަރުވާ އަށް އިންޑިއާ އަށް ދެވޭނެ އިންތިޒާމު ހަމަޖައްސައި ދިނުމަށާއި ދަތުރު ކުރުމުގެ ހުއްދަ އަށް އެދި ދިވެހި ސަރުކާރުން ހައި ކޮމިޝަނަށް ފުރަތަމަ ހުށަހެޅީ މިދިޔަ އަހަރުގެ މެއި މަހުގެ ފަހުކޮޅެވެ. އަދި ހައި ކޮމިޝަނުން ކުރި މަސައްކަތުން އިންޑިއާ ސަރުކާރުގެ ހާއްސަ ހުއްދައެއް ލިބި ދިވެހިން ބޭސްފަރުވާ އަށް އިންޑިއާ އަށް ދިއުމުގެ ފުރުސަތު ފަހިވިއެވެ.\nމިދިޔަ އަހަރުން ފެށިގެން އިންޑިއާގެ ބޯޑަރުތައް ބަންދުކޮށްފައި އޮތް އިރު، މިހާތަނަށް 10،000 އަށް ވުރެ ގިނަ ދިވެހިން ބޭސްފަރުވާ އަށް އިންޑިއާ އަށް ވަނީ ދަތުރުކޮށްފައެވެ. މި ދަނޑިވަޅުގައި ބަލި މީހުންނަށާއި އެހީތެރިންނަށް ވީއެންމެ އަވަހަކަށް ވިސާ ފޯރުކޮށްދިނުމަށް ހައި ކޮމިޝަންގެ މުވައްޒަފުން ބުރަ މަސައްކަތްތަކެއް ދަނީ ކުރަމުންނެވެ.\nހައި ކޮމިޝަނުން ދެކޭ ގޮތުގައި ކޮވިޑް-19 ބަލިމަޑުކަމުގެ ސަބަބުން މުޅި ދުނިޔޭގެ ހުރިހާ ބޯޑަރުތައް ބަންދު ކުރެވިފައިވާ މި ދަނޑިވަޅުގައި އެތައް ހާސް ދިވެހިންނަށް ބޭސްފަރުވާ އަށް އިންޑިއާ އަށް ދަތުރު ކުރެވުނު ކަމަކީ ރާއްޖެ އާއި އިންޑިއާގެ މެދުގައިވާ ގުޅުމުގެ ވަރުގަދަ ކަމާއި ބަދަހިކަން ސާބިތުކޮށްދޭ ހެއްކެކެވެ.\nދިވެހިންނަށް ބޭސް ފަރުވާ އަށް އިންޑިއާ އަށް ދަތުރު ކުރުމަށް މަގުފަހި ކުރުމުގެ އިތުރުން އެ ގައުމުން ވަނީ 5.5 ޓަނުގެ ޒަރޫރީ ބޭސް ހަދިޔާކޮށްފައެވެ. އަދި އިންޑިއާގެ އެކި ޝަހަރުތަކުން 6.3 ޓަނުގެ ޒަރޫރީ ބޭސް ޝިޕްމަންޓެއް ވަނީ އެއާލިފްޓްކޮށްފައެވެ. އަދި ކޮވިޑުން އަރައިގަތުމަށް އިންޑިއާގެ ސިރަމް އިންސްޓިޓިއުޓް އިން އުފެއްދި ކޮވިޝީލްޑްގެ ގިނަ އަދަދެއްގެ ޑޯޒްތަކެއް އިންޑިއާ އިން ވަނީ ހަދިޔާކޮށްފައެވެ.\n"ތިއީ މުހައްމަދުތަ؟" ދެން ފެނުނީ އަނިޔާ ކުރާތަން، ފަހުން ފެނުނީ މަރުވެފައި އޮއްވާ!\nސެޕްޓެމްބަރު 11, 2021 08:40\nފަތުރުވެރިންނޭކިޔައިގެން ރާއްޖެ ގެނައި އިންޑިޔާމީހުންގެ ޢަދަދު އެނގިލައްވައިތޯ\nސެޕްޓެމްބަރު 11, 2021 09:10\nކަރަންޓީނަައް ރާއްޖެ އައި އިންޑިއާ މީހުން ގެ އަދަދު ބުނެލިނަމަ ފުރިހަމަ ވީސް\nސެޕްޓެމްބަރު 11, 2021 09:22\nއިންޑިއާއަށް ދިއުމުގެ ވިސާ ދަތިކޮށްގެން މިއުޅެނީ ރާއްޖޭގައިއޮތް ނާޤާބިލު ސަރުކާރެވެ. ސަބަބަކީ ރައްޔިތުން ބޭރު ޤައުމުތަކަށް ދާން ފަށަައިފިނަމަ ޑޮލަރަށް ބާރުބޮޑުވެ ސަރުކާރަށް ޕްރެޝަރު އަންނާނެތީއެވެ.\nސެޕްޓެމްބަރު 11, 2021 09:50\nމިއަދުތައްހާމަކުރިއިރު މިމީހުން ކުރިޚަރަދު ނޭގުމަކީދެރަކަމެއް. މިއީއަކީ އެހާވެރިކަބަރެއްނޫން.\nގައުމު ދެކެ ލޯބިވާ\nސެޕްޓެމްބަރު 11, 2021 09:56\nގުޅުން ރަނގަޅުކަމުން އޮބިނޯވެގެން މިއުޅެނީ.\nސެޕްޓެމްބަރު 11, 2021 10:09\nކީއްވެތޯ ދިވެހިންނަށް ޓޫރިސްޓް ވިސާގައި އިންޑިޔާއަށް ނުދެވި އިންޑިޔާމީހުންނަށް ޓޫރިސްޓް ވިސާގައި މިޤައުމަށް އާދެވެނީ؟\nސެޕްޓެމްބަރު 11, 2021 11:43\nމިބަހުގެ މާނައަކީ، ޔައުނީ މިތަނަށް 10000 މީހުން ސަލާންޖަހަން އަތުވެއްޖޭ. ސަލާންޖެހި މީހުންނަކީ ނިކަމެތި ބައެއްކަން ނިކަން ރަނގަޅަށް އަންގައިދީފައި މިތާ މަގުމަތީގައި ރަތްދަކަ އަވީގައި އަވީލާފައި ރޭގަނޑު ނިދި ނަގާލާފައި ތިބެގެން ވަރުވަރުން ގޮތްގޮތަށް އާދޭސްކޮށް ތެޅިފޮޅިގަތީމާ މަށަށް ފެންނަ ވަގުތަކު މަށަށް ފެނުނު މީހަކަށް މަށަށް ކުރެވުނުހައި ބޭއިހްތިރާމެއް ކޮށްފައި ކުރެވުނުހައި ޖެއްސުމެއް ކޮށްފައި މަގޭ ގައުމަށް ދެވޭނެ ގޮތް ހަނިގޮތަކަށް ހަދައިދީފައި، އަދި މަގޭ ގައުމަށް ގޮސް އަތުގައި ހުރިއްޔާ ހުރި ލާރިއެއް މަގޭ ގައުމުގައި ތިބި ލުއްޗާއިންނަށް ދީ ހުސްކޮށްފިއޭ. މިބަޔާން މިނެރުނީ މިކަން މިހެން ފިސާރި ކެރިގެން ކޮށްލިކަމާއި ކަލޭމެން ތިތިބީ މަގޭ އަޅުވެތިކަމުގައި ކަން އަންގާލަންވެގެންނޭ. ސާފުވެއްޖެތަ!\nސެޕްޓެމްބަރު 11, 2021 12:16\nއިންޑިޔާގެ ރައްޔިތެއް ކަމަށްވާ ހިންނަވަރު ރޮށި އިބްރާހިމް ދިވެހި ރައްޔިތުންނަށް ތަންކޮޅެއް ފަސޭހައިން ބޭސްފަރުވާގެ ވިސާ ދޫކޮށްދީ ބަލަ 1 މަސް ކިޔު ހަދައިގެން ، ރާއްޖެ އަންނަ ފަތުރުވެރިންވެސް އާދެވޭނީ ވިސާ ޖަހާގެން އެ ހެޔޮ ޓުއަރިންޓުންނަށް ވިޔަސް\nސެޕްޓެމްބަރު 11, 2021 13:08\nދިވެހި ރައްޔިތުން ފެލަންވެގެން ބޭސްފަރވާ އައް ސަލާން ޖަހުވަނަވެގެން ދަރުމަވަންތަ ހޮސްޕިޓަލްވެސް އިންޑިޔާ އަައް ދިނީ\nސެޕްޓެމްބަރު 11, 2021 13:17\nދިވެހިން ވިސާނަގަން ގަނަތެލޭ މަންޒަރު ބަލާލަން އިންޑިއާ ހައިކޮމިސަން ކިރިމައްޗައް ވަޑައިގަންބަލަ\nސެޕްޓެމްބަރު 11, 2021 13:44\nމެދުއިރުމަތީގައި މަސައްކަތްކުރާ އިންޑިޔާ މީހުން އެގައުމުތަކަށް ފޮނުވުމަށް ކަރަންޓީން ފެސިލިޓިއަކަށް ހަދައިގެން ކިތަށް ލައްކަ މީހުންތޯ މިގައުމުގެ ހާއްސަ ހުއްދަޔާއެކު ފޮނުވީ މިއަދަދުވެސް ހާމަކޮށްލަންވީނުން\nސެޕްޓެމްބަރު 11, 2021 13:52\nއެކަމަކުވެސް ވިސާގަނޑު ހިލޭ ނުކޮށްދެވޭނެ އެހާ ގާތް ގުޅުމެއް އޮންނައިރުވެސް...\nސެޕްޓެމްބަރު 11, 2021 14:52\nރާއްޖެން ފުރަތަމަ ކުރަންވީ ކަމަކީ ޑޭޓާ އެނާލިސިސް އެއް ހެދުން ރާއްޖޭން ބޭރަށް ދާމިހުންގެ އަދަދާ ކުރަންދާ ބޭސް ފަރުވާގެ ތަފްސީލް. ދެން ބަލަންވީ ރާއްޖޭން އެ ހިދުމަތްތަށް ދެވޭނެ ފަދަ އާލާތްތަށް ގެނައުމަށް އެއަށްފަހު ރަނގަޅު ޑރ. އިންނަށް އެޕްރޯޗު ކޮށް އެކިއެކި އޮފާތަށް ދީގެންނަމަވެސް، ރާއްޖޭގައި މިކަމަށް ކުރެވޭ ހަރަދު އެބަޖެހޭ ސަލާމަތް ކުރަން.\nސެޕްޓެމްބަރު 13, 2021 14:15\nމިވާހަކަ ނޫސތަކުގައި ޖަހަނީ ޝަރަފަކަށް ދޯ.\nލަދުގަންނަން ޖެހޭވަރުކަމެއްތީ އިންޑިއާ މީހުންބޭނުންކޮންމެްިރަކު މިޤަުމަށް އެބައާދެވޭ ވިސާއަކާނުލާ އަހެރެމެންމިޖެހެނީދިގުކިއުއެއްހަދައިގެންވިސާޖައްސަން ވިސްނަންވެއްޖެކަމެއް ވަރަށްފުންކޮށް.\nސެޕްޓެމްބަރު 16, 2021 05:33\nބޯހަލާކު. ރައީސްޔާމީންގެ ވެރިކަމުގައި މިކުޅިގަނޑު މައިތިރިކޮށްލީ ވަރަށް ސަޅިކޮށް! އިންޑޔާ ގެ މަކުނުކުޅި މަކަރުވެރިންގެ ތަައްޕާހުން ނުކުންނަޖެހޭ! ރައީސް ޔާމީން ގެ ޑޮްކްޓަރީ ކަން އަޅުގަނޑުމެންނަށް ބަރާބަރު، އިންޑިޔާ އައޫޓް . ވަގުތުން ވަގުތަށް އަައުޓް. ބާލާ މިގަައުމުންވެސް އެ ބައިގަނޑު


ދުނިޔޭގައި ކޯވިޑް-19 އެންމެ ބާރަށް ފެތުރޭ ސަރަޙައްދަކަށް ދެކުނުއިރުމަތީ އޭޝިޔާ ދުނިޔޭގައި ކޯވިޑް-19 އެންމެ ބާރަށް ފެތުރޭ ސަރަޙައްދަކަށް ދެކުނުއިރުމަތީ އޭޝިޔާ\nއިންޑޮނޭޝިޔާގެ ވެރިރަށް ޖަކާޓާގެ ބާޒާރެއް / ފޮޓޯ: ރޮއިޓަރސް\nހަލުވިކަމާއެކު ކޯވިޑް-19 ފެތުރި ދުނިޔޭގައި ބަލިމަޑުކަމުގެ އެންމެ ނުރައްކާތެރި ސަރަޙައްދަކަށް ދެކުނުއިރުމަތީ އޭޝިޔާ ވެއްޖެއެވެ. އެ ސަރަޙައްދުގައި އެންމެ ހަލުވިކަމާއެކު ފެތުރެނީ ކޯވިޑް-19ގެ އެންމެ ނުރައްކާތެރި އަދި ވާރުތަވުމުގައި އެންމެ ބާރުގަދަ ވައްތަރުކަމަށްވާ ޑެލްޓާ ވޭރިއެންޓެވެ. ދެކުނުއިރުމަތީ އޭޝިޔާއަކީ 650 މިލިޔަން މީހުން ދިރިއުޅޭ ސަރަޙައްދެކެވެ.\nދެކުނުއިރުމަތީ އޭޝިޔާގެ ޤައުމުތަކުގެ ތެރެއިން ތައިލޭންޑުގައި ފާއިތުވި 24 ގަޑިއިރުގެ ތެރޭގައި ރެކޯޑު ޢަދަދެއްގެ މީހުންނަށް ކޯވިޑް-19ވަނީ ޖެހިފައެވެ. އެ ގޮތުން 66 މިލިޔަން މީހުންގެ އާބާދީއެއް އޮންނަ ތައިލޭންޑުގައި ފާއިތުވި 24 ގަޑިއިރުގެ ތެރޭގައި 15,376 މީހުންނަށްވަނީ ބަލިޖެހިފައެވެ، އެއީ އެ ޤައުމުގައި ރެކޯޑު ޢަދަދެއްގެ ބަޔަކަށް ބަލިޖެހުނު ވިދިވިދިގެން ދެވަނަ ދުވަހެވެ.\nތައިލޭންޑުގެ ސަރުކާރުންވަނީ އެ ޤައުމުގެ ވެރިރަށް ބެންކޮކުގެ އިތުރުން 12 ޕުރޮވިންސެއް ފުރަބަންދުކޮށް އެ ސަރަހައްދުތަކަށް ދަތުރުކުރުން މަނާކޮށްފައެވެ. އަދި އެ ސަރަޙައްދުތަކުގައި އިޢުލާންކޮށްފައިވާ ކާފިޔުގެ ވަޤުތުވެސްވަނީ އިތުރުކޮށްފައެވެ. ތައިލޭންޑުގެ މަރުކަޒީ ބެންކުންވަނީ ކޯވިޑް-19ގެ ސަބަބުން އެ ޤައުމުގެ އުފެއްދުންތެރިކަމުގެ ނިޞްބަތް2އިންސައްތައަށް ވެއްޓިފައިވާކަމަށް ބުނެފައެވެ.\nއޭގެ އިތުރުން މެލޭޝިޔާގައި ކޯވިޑް-19 ޖެހުނު މީހުންގެ ޢަދަދުވަނީ މިލިޔަނަކަށްވުރެ އިތުރުވެފައެވެ. މެލޭޝިޔާގެ ޞިއްޙަތާބެހޭ ވުޒާރާއިން ބުނެފައިވާ ގޮތުގައި ފާއިތުވި 24 ގަޑިއިރުގެ ތެރޭގައި 17,045 މީހުންނަށްވަނީ ކޯވިޑް-19 ޖެހިފައެވެ. އެއާއެކު އެ ޤައުމުގައި ބަލިޖެހުނު މީހުންގެ ޖުމުލަ ޢަދަދުވަނީ 1,013,438އަށް އިތުރުވެފައެވެ. އަދި ބަލިމަޑުކަމުގައި އެ ޤައުމުގައި 8،000އެއްހާ މީހުންވަނީ މަރުވެފައެވެ. 32 މިލިޔަން މީހުންގެ އާބާދީއެއް އޮންނަ މެލޭޝިޔާއަކީ އާބާދީގެ ނިޞްބަތުން އެންމެ ގިނަ ޢަދަދެއްގެ މީހުންނަށް ވެކްސިން ދީފައިވާ އެއް ޤައުމެވެ. އެ ގޮތުން ޤައުމުގެ އާބާދީގެ 17 އިންސައްތަ މީހުންވަނީ ކޯވިޑް-19 ވެކްސިންގެ ޑޯޒުތައް ފުރިހަމަކޮށްފައެވެ.\nދެކުނުއިރުމަތީ އޭޝިޔާގެ ޤައުމުތަކުގެ ތެރެއިން އެންމެ ބޮޑު އާބާދީއެއް އޮންނަ އިންޑޮނޭޝިޔާއަކީ ދުނިޔޭގައި އެންމެ ހަލުވިކަމާއެކު ބަލިކަމުކަން ފެތުރެމުންދާ ޤައުމެވެ. އެ ގޮތުން 220 މިލިޔަން މީހުންގެ އާބާދީއެއް އޮންނަ އިންޑޮނޭޝިޔާގައި 3.1 މިލިޔަން މީހުންނަށް ކޯވިޑް-19 ޖެހި 83،000 މީހުންވަނީ މަރުވެފައެވެ. ނަމަވެސް އިންޑޮނޭޝިޔާގެ ސަރުކާރުންވަނީ އެ ޤައުމުގައި އިޢުލާންކޮށްފައިވާ ރައްތެރިކަމުގެ ބައެއް ފިޔަވަޅުތަކަށް ލުއިތަކެއް ދީފައެވެ. އެ ގޮތުން ބައެއް ބާޒާރުތަކާއި ރެސްޓޯރެންޓުތައް ހުޅުވުމުގެ ޙުއްދަވަނީ ދީފައެވެ.\nދެކުނުއިރުމަތީ އޭޝިޔާގައި އޮންނަ މިޔަންމާއާއި ވިއެޓުނާމާއި ފިލިޕީންސްގައިވެސް ބަލިމަޑުކަން ދަނީ ހަލުވިކަމާއެކު ފެތުރެމުންނެވެ،


Ceylinco Insurance Gai Masaiykaiy Kuri Iru Jinsee Furahsaara Aai Kurimathilaan Jehunu: Washiya - Vaguthu\nވާޝިޔާ: ފޮޓޯ: އިންސްޓަގްރާމް\nވަޒީފާގެ މާހައުލުގައި ޖިންސީ ފުރައްސާރައާއި ކުރިމަތިލާން ޖެހުނު ކަމަށް ދިވެހި ފިލްމީ ދާއިރާގައި އަރަމުން އަންނަ ތަރި ވާޝިޔާ މުހަންމަދު (ޝިޔާ) ބުނެފިއެވެ.\nޝިޔާ މިހެން ބުނެފައިވަނީ ސެލިންކޯ އިންޝުއަރެންސް ކުންފުނީގައި މަސައްކަތް ކުރާ އަންހެން މުވައްޒަފުންނަށް މަސައްކަތުގެ މާހައުލުގައި ޖިންސީ ފުރައްސާރަ ކުރާ ކަމުގެ މައުލޫމާތު ލިބިގެން "ވަގުތު" އިން ލިޔެފައިވާ ރިޕޯޓަކަށް އިޝާރާތްކޮށް ކޮށްފައިވާ ޓްވީޓެއްގައެވެ.\nޝިޔާ ކޮށްފައިވާ ޓްވީޓުގައި ބުނެފައިވަނީ ސެލިންކޯ އިންޝުއަރެންސް ކުންފުނީގައި މަސައްކަތް ކުރި އިރު ޖިންސީ ފުރައްސާރައިގެ އުނދަގޫތައް އޭނާއާއި ވެސް ދިމާވި ކަމަށެވެ. ޓްވީޓުގައި ބުނެފައިވަނީ އުނދަގޫ ތަކުގެ ސަބަބުން އެކަނި އޮފީހުގައި އިންނަން ނުކެރޭ ވަރަށް އެކަންތައް ބޮޑުވި ކަމަށެވެ. ގްރޫމް ކުރުމުގެ ގޮތުން ބޭރަށް ކާން ދިޔުމަށް ދައުވަތު ދިނުމާއި، ހަދިޔާ އެއްގެ ގޮތުގައި އެޕާޓްމެންޓެއް ދޭނެ ކަމަށް ބުނަމުންދިޔަ ކަމަށް ޝިޔާ ބުނެފައިވެއެވެ.\nމީގެ ކުރިން ހީވެފައި އޮތީ ސެލިންކޯ އިންޝުއަރެންސް ކުންފުނީގެ މަސައްކަތުގެ މާހައުލުގައި ކުރިމަތިލާން ޖެހިފައިވާ ފުރައްސާރައިގެ އުނދަގޫ ތަކާއި ކުރިމަތިލާން ޖެހިފައިވަނީ އޭނާ އެކެނި ކަމަށް ކަމުގައި ޝިޔާ ކޮށްފައިވާ ޓްވީޓުގައި ބުނެފައިވެއެވެ.\nޝިޔާ ކޮށްފައިވާ ޓްވީޓަށް ރިޕްލައި ދެމުން ސެލިންކޯ އިންޝުއަރެންސް ކުންފުނީގައި މަސައްކަތް ކޮށްފައިވާ މުވައްޒަފަކު ބުނެފައިވަނީ އެތަނުގައި މަސައްކަތް ކުރާ މީހުންނަށް މިޒާތުގެ އުނދަގޫތަށް ކުރިމަތިލާން ޖެހިފައިވާ ކަމަށެވެ. ޓްވިޓާގެ ކޮމެންޓަކަށް ރިޕްލައި ދެމުން ޝިޔާ ބުނެފައިވަނީ މީގެ ކުރިން މިކަހަލަ ވާހަކައެއް އޭނާ ދައްކާފައި ނުވަނީ ބިރުން ކަމަށެވެ.\nނަން ހާމަ ނުކުރުމަށް ޝަރުތުކޮށް "ވަގުތު"އަށް މައުލޫމާތު ދިން މީހަކު ބުނެފައިވަނީ ސެލިންކޯގައި މަސައްކަތް ކުރާ އަންހެން މުވައްޒަފުންނަށް ކުންފުނީގެ ދެ މެނޭޖަރަކާއި ސީއީއޯ ޖިންސީ ފުރައްސާރަ ކުރާ ކަމުގެ މައްސަލަ ފެންމަތިވެފައި ވުމުން މިހާރު އެ އުނދަގޫތައް ހުއްޓިފައިވާ ކަމަށެވެ. ނަމަވެސް، އޭނާ ބުނެފައިވަނީ އުނދަގޫތައް ހުއްޓުނު ނަމަވެސް، ކުންފުނީގެ އަގު ވެއްޓިއްޖެ ކަމަށް ބުނެ މިކަމުގައި އަންހެން މުވައްޒަފުން ވަރަށް ބޮޑަށް ކުއްވެރި ކޮށްފައިވާ ކަމަށެވެ.\nކުންފުނިން އަންހެން މުވައްޒަފުންނަށް މައުލޫމާތު ދީފައިވާ ވަނީ މަސައްކަތުގެ މާހައުލުގައި ޖިންސީ ފުރައްސާރަ ކުރަމުންދާ މައްސަލަ އެ ކުންފުނިން ތަހުގީގް ކުރަމުންދާ ކަމަށާއި، އެކަމާއި ގުޅޭ ގޮތުން އަޕްޑޭޓެއް ނުދެވިގެން އުޅެނީ ލަންކާގައި ހުރި އޮފިސްތައް ބަންދުވުމުން ކަމަށެވެ. ކުންފުނީގެ ފަރާތުން އަދިވެސް އެދެމުން ދަނީ ކަމާއި ބެހޭ ފަރާތްތަކަށް މިމައްސަލަ ހުށަނޭޅުމަށް ކަމަށް ވެސް މައުލޫމާތު ލިބިފައިވެއެވެ.\nމަސައްކަތުގެ މާހައުލުގައި އަންހެން މުވައްޒަފުންނަށް ޖިންސީ ފުރައްސާރަ ކުރާ މައްސަލައަކީ ރާއްޖޭގައި ވެސް ވަރަށް ބޮޑު މައްސަލައެކެވެ. ނަމަވެސް އެފަދަ ކަންކަންކުރާ މީހުންނާއިމެދު ފިޔަވަޅެއް ނޭޅެއެވެ.\nދެކުނުގެ ރަށެއްގައި ކުޑަކުއްޖަކަށް ޖިންސީ ގޯނާ ކުރި މައްސަލައެއް\nފުލުހުންގެ އިންޒާރު ނޫސްވެރިޔަކަށް: "ހޭއަރުވާލާނަން!"\nމެއި 4, 2021 12:04\nމިޚަބަރު ކިޔަާލު މުން ހީވަނީ ބޭރު ގައުމެއް ގައި ހިގާ ފައިވާ ކަމެއްހެން\nމެއި 4, 2021 12:47\nތި ކުންފުނި ރާއްޖެއިން ބޭރު ކުރާން ވީ.\nމެއި 4, 2021 12:55\nރަނގަޅައް އައުރަނިވާ ނުކުރެވެނީ ހަމަ\nމެއި 4, 2021 12:56\nތިހެންތިވަނީ އުޅެވޭގޮތުން ހެދުން އަޅަން އަންގަވާފައިވާ ގޮތައް ހެދުން ބޭނުން ނުކުރާތީ\nމެއި 4, 2021 13:00\nތަހުގީގު ކުރަން ވީ އެކުންފުންޔަކުން ނޫނެވެ. ޖެންޑަރ އާ ހިއުމަން ރައިޓް އިންނެވެ.\nމެއި 4, 2021 13:16\nތިޔަކިޔާ ފުރައްސާރައަކާކުރިމަތި ތިވަނީ ލެވޭ ހެދުމުގެ ސަބަބުން\nމެއި 4, 2021 13:20\nކާކު ދަސްކޮއްދިން ތަރުބިއްޔަތެއް ތިޔައީ؟؟؟ ބަރަހަނާކަން ބޮޑުވި ވަރަކައް ތިބުނާ ކަންތަކާ ކުރިމަތިލާން ޖެހޭލެއް ގިނަވާނެ..\nމެއި 4, 2021 13:41\nމެއި 4, 2021 14:09\nކޮންމެ މައްސަލައަކީ ހުށަހަޅަންޖެހޭނެ މައްސަލައެއް ނޫން. ކަމާބެހޭ ފަރާތްތަކުން އިސްނަގައިގެން ތި މައްސަލަ މިހާރުން މިހާރަށް ބަލަންޖެހޭ. އެހެން ނޫނީ ދުވަހަކުވެސް ތިބާވަތުގެ ވިޔާނުދާ އަމަލުކުރުން ނުހުއްޓޭނެ.\nމެއި 4, 2021 14:25\nބަކަރި ތަކެއްގެންގުޅޭ މީހަކު އެއްދުވަހަކު ވ ރީތި ބަކަށްޓެއް ވ ރީއްޗަށް ފެންވަރުލާފަ ސެންޓްޖަހާފަ ކުލަޖައްސާ ރީތިކޮއްފަ ސިންގާ ކޮއްޓަކަށް ލާފަ ސިންގާ ތައްކައިރީގަ ބުންޏެވެ ނަމަނަމަ މީތިނުކާށެވެ\nސިންގާތައް ބަސްއަހާގެން މަޑުމަޑުން ތިއްބެވެ ނަމަވެސް ބަކަރި އެކި ކަހަލަ ފަރި ދައްކަމުން ސިންގާތަކާ ގައިގޯޅިވެ އުގުޅެން ފެށިއެވެ އިސާހިތަކުން އެތަނުން ލާނެއް ސިންގާއެއް ބަކަރި ކާލާފިއެވެ .\nމެއި 4, 2021 15:43\nއިންސާނުން ވަލުޖަނަވާރުންގެ ދަރަޖައަށް ވެއްޓުން އޯކޭއޭ ތިބުނަނީ އިންސާނުންނަށް ވަނީ ފުރިހަމަ ބުއްދި ދެއްވާފަ އެބުއްދީގެ ބޭނުންނުކޮށް ނަފްސު ކޮންޓްރޯލް ނުކުރެވި ލާއިންސާނީ ހަޑިމުދާރު އަމަލުތަކަށް އަރައިގަތުން އޯކޭއޭ ތިބުނަނީ.\nމެއި 4, 2021 21:41\nމި ދިވެހިރާއްޖޭގަ ތިކަހަލަ ދެއުޅިއެެއްނުވާ މީހުންނަކަށް ޗާންސެއް ނެތް.\nމެއި 4, 2021 21:38\nނާ ހަމަ ހައްޤުތެދު ތީ\nމެއި 10, 2021 12:41\nފެންނުވަރުވާ ފޮތިއޮޅާފައޮތް ބަކަރިއެއް ސިންގާ ކޮށްޓަކަށްލިުަސް ހަމަކާލާނީދޯ؟ ހިތުން މާމޮޅު މިސާލެކޯ.\nމެއި 4, 2021 16:15\nއަޅޭ ، ލަންކާ އަންހެނުން ލަންކާގަ މަދީތަ؟ ސީ. އީ. އޯ އާއި2މެނޭޖަރުންނާއި މިކަމުގައި އުޅޭ އެހެންމީހުން ބުނެދީބަލަ ކަލޭމެންގެ އަނބިން ކަމުނުދަނީތަ؟\nމެއި 4, 2021 17:02\nމިތާގަ ތުހުމަތު ކުރެވިގެން އުޅޭކަމަކީ އަދި ހަގީގަތެއްތޯވެސް ބަލާކައްބޭނުމެއް ނޫންދޯ. ހަމަ ނޫހުގަ އިލްޒާމެއް ކޮއްލާއިރައް ދެކޮޅު ބަލާނުލާ އަދި ތަހުގީގެއްނެތި ފެންނަފަށުން ތިޔަ ނިންމާލަނީ ކުރެވުނު ތުހުމަަތަކީ ހަމަ ހަގީގަތެއްކަމައް. އެތިވަރު ގޮވުމުގެ ކުރީން ލޯބޯ ހުޅުވާލާފަ ވިސްނާލާކައް ނުވޭތަ.؟\nމެއި 4, 2021 16:41\nބޮޑައް ލަފާކުރެވެނީ ސަރުކާރާއި ގުޅުން ހުރި ބަޔަކު ސިލިންކޯއިން ފައިސާގަނޑެއް ނުދިނުމުން އުފައްދާލާގެން އުޅޭ ކަންތައްގަނޑެއްކަމައް.\nމެއި 4, 2021 19:22\nއަންހެނުން ގޭގައިތިބުމައް އަންގަވާފައިވަނީ މިކަހަލަ ކަންތަކާ ދިމާވާނެތީ\nކުޑަމިނުން އަންހެނާގެ އަޑަކީވެސް އައުރައެއް ނޫންތަ\nއަންހެނުން ބާރުވެރި ކުރިޔަސް ތި ދެން ބޮޑުވަރު ދޯ\nމެއި 5, 2021 11:47\nދެމީހުން އެކީގައުޅެ ލާފަ ދެންބުނަންވީ ފުރައްސާރައޭ\nމެއި 7, 2021 15:00\nސެލިންކޯގެ ސީއީއޯ އެއްނޫން. އޭރު މަސައްކަތް ކުރި ޑެޕިއުޓީ ސީއީއޯ\nމެއި 10, 2021 13:13\nއަންހެނުން މާ ފިޑި ވީމަ ބެހެން ކެރެނީ. ހިތްހަަމަނުޖެހޭ ވާހަަކައެއް މެނޭޖަރ ބުނެފިއްޔާ ދިމާލަށް ބުނެބަ ހިތްހަަމަނުޖެހޭ.\nޥަޒީފާއިނެ ވަކިކޮށްފިއްޔާ ޓްރައިބިއުނަލް އަށް މައްސަލަ ލާނަމޭ ކިޔާ ބިރުދައްކާ.


Maalee gothun thanvas haalathakah anna hafuthaa gai FAM iyaadha vaane: Bassam | Mihaaru\nމާލީ ގޮތުން ތަނަވަސް ހާލަތަކަށް އަންނަ ހަފުތާގައި އެފްއޭއެމް އިޔާދަވާނެ: ބައްސާމް\nމިއަދު ބޭއްވި އެފްއޭއެމްގެ ކޮންގްރެސްގައި އެ އެސޯސިއޭޝަންގެ ރައީސް ބައްސާމް ވާހަކަ ދައްކަވަނީ.---ފޮޓޯ: ނިޝާން އަލީ| މިހާރު\n06 ޖޫން 2022 - 19:36\nމާލީ ބޮޑެތި ދަތިތަކެއް ކުރިމަތިވެފައިވާ އެފްއޭއެމަށް، އަންނަ ހަފުތާގައި އެ ހާލަތުން އަރައިގަނެވޭނެ ކަމަށް އެ އެސޯސިއޭޝަންގެ ރައީސް ބައްސާމް އަދީލް ޖަލީލް މިއަދު ވިދާޅުވެއްޖެ އެވެ.\nއެފްއޭއެމްގެ އަހަރީ ކޮންގްރެސްގައި އޭނާ ވިދާޅުވީ، ކޮވިޑް-19 އާ ގުޅިގެން މިދިޔަ އެއް އަހަރު ހޭދަކުރީ މާލީ ގޮތުން ދަތި ހާލަތެއްގައި ކަމަށެވެ. އެކަމަކު މިދިޔަ އަހަރު ވެސް ކްލަބްތަކަށް ވައުދުވި ކަންތައްތަކުގެ 95 ޕަސެންޓް ފުރިހަމަކޮށްދެވުނު ކަމަށް ވިދާޅުވި އެވެ.\nމިދިޔަ އެއް އަހަރުގެ ތެރޭގައި ހަރަދުތައް ކުޑަ ނުކުރެވުމުން، މި ވަގުތު އޮތީ އުނދަގޫ ހާލަތެއް ކުރިމަތި ވެފައި ކަމަށް ބައްސާމް ވިދާޅުވި އެވެ. އެކަމަކު އޭރު ހަރަދު ކުޑަކުރުމުގެ ގޮތުން ކްލަބްތަކަށް ދޭންޖެހޭ ފައިސާގެ އަދަދުތައް މަދުކުރި ނަމަ ކުޅުންތެރިން މަގުމަތި ވެދާނެ ކަމުގެ ބިރު އޮތް ކަމަށް ވިދާޅުވި އެވެ.\n"މިދިޔަ އަހަރު އަޅުގަނޑުމެން ކްލަބްތަކަށް ދޭ މާލީ އެހީ ހުއްޓާލި ކަމުގައި ވީ ނަމަ އަޅުގަނޑުމެންނަށް ފެނިގެން ދިޔައީހީ ވަރަށް ގިނަ ކުޅުންތެރިންތަކެއް މަގުމަތި ވެގެން ދާނެ ތަން،" ބައްސާމް ވިދާޅުވި އެވެ.\nއޭނާ ވިދާޅުވިގޮތުގައި، ކޮވިޑްގެ ހާލަތުގައި ވެސް ކްލަބްތަކަށް މާލީ އެހީ ނުދިން ނަމަ މުޅި ފުޓްބޯޅަ އަށް ވަރަށް ބޮޑު ގޮންޖެހުމެއް ކުރިމަތިވީހެވެ.\n"އެހެން ނަމަވެސް އިރާދަކުރެއްވިއްޔާ ކުރިއަށް އޮތް ހަފުތާގެ ތެރޭގައި އެފްއޭއެމް އަނެއްކާ ވެސް އެނބުރި ފައިނޭންޝިއަލީ ވަރުގަދަ ތަނަކަށް ބަދަލުވެގެންދާނެ ކަމުގެ ޔަގީންކަން އަޅުގަނޑު އަރުވަން،" ކޮންގްރެސްގެ މެންބަރުންނާ މުހާތަބު ކުރައްވަމުން ބައްސާމް ވިދާޅުވި އެވެ.\nއޭނާ ވިދާޅުވީ އެ ބަދަލު އައުމުގެ އެންމެ ބޮޑު ސަބަބަކީ ހަރަދު ކުޑަކުރުމަށް މިދިޔަ ހަ މަސް ދުވަހު އެޅި ފިޔަވަޅުތައް ކަމަށެވެ. ވިދާޅުވީ އެފްއޭއެމްގެ ދަރަނިތައް ވެސް އަދާކުރަމުންދާ ކަމަށެވެ.\n"އެފްއޭއެމްގެ ދަރަނިތަކުގެ ބޮޑު ބައެއް ވެސް މިހާރު ހުރީ އަދާ ކުރެވިފަައި. އަދި އިތުރަށް ދެން ހުރި ދަރަނިތައް ވެސް މި ޖޫން މަސް ތެރޭގައި ނިމިގެން ގޮސް މި އަންނަ ހަފުތާގައި ކްލަބްތަކަށް ވެސް ފައިސާ ހަވާލު ކުރެވިގެންދާނެ،" ބައްސާމް ވިދާޅުވި އެވެ.\n"އުނދަގޫ ހާލަތަކުން އިރާދަކުރެއްވިއްޔާ ނުކުމެގެން ރަނގަޅު ހާލަތަކާ ދިމާލަށް އެނބުރިގެން މި ދަނީ."\nއެފްއޭއެމުން މި އަހަރަށް ފާސްކުރީ 80 މިލިއަން ރުފިޔާގެ ބަޖެޓެކެވެ. އެކަމަކު ހަރަދުތައް 88 މިލިއަނަށް އިތުވާނެ ކަމަށް އަންދާޒާކޮށްފައި ވެ އެވެ. އެހެންކަމުން އެ އެސޯސިއޭޝަންގެ މި އަހަރުގެ ބަޖެޓަކީ ޑެފިސިޓް ބަޖެޓެކެވެ.\nއެހެން އަހަރުތަކުގައި އެފްއޭއެމުން ކުރާ ވަރަށް ގިނަ ކަންކަން މި ވަގުތަށް ވަނީ މަޑުޖައްސާލައިފަ އެވެ.\n"ކުރިން ކުރާ ބައެއް ކަންކަން ހަރަދު ކުޑަކުރުމުގެ ގޮތުން އަޅުގަނޑުމެން ނުކުރަން މި ވިސްނަނީ. ޒަރޫރީ ކަންކަން، ފުޓްބޯޅައިގެ ޑިވެލޮޕްމެންޓަށް ސީދާ ބޭނުންވާ ކަންކަން ފިޔަވައި އިތުރު ކަންކަން ނުކުރަން މި އަހަރު މި ނިންމީ،" ބައްސާމް ވިދާޅުވި އެވެ.\nއެފްއޭއެމްގެ ބަޖެޓްގެ ޑެފިސިޓްގެ ގޮތުގައި ހިމަނާފައިވާ 8.6 މިލިއަން ރުފިޔާ މި އަހަރު ނިމެން ވާއިރަށް އަރަނި އަދަދަކަށް ބަދަލު ކުރެވޭނެ ކަމުގެ ޔަގީންކަން ވެސް އޭނާ ދެއްވި އެވެ.\nއެފްއޭއެމް ކޮންގްރެސް އެފްއޭއެމް ފުޓްބޯޅަ\nކޯޗަށް ދޭންޖެހޭ ލާރި ދިނީމާ ތިޔަ ބަޖެޓަށްވާނީ ކިހިނެއްބާ\nނިއު ވިކުޓްރީ ކުޅެށް ފެށީ މަ ގޭޓް ފައިސާއިން ވެސް މާލީ ތަނަވަސް ކަން އިތުރުވާނެ.\nސީދާ މުޅި ދިވެހި ފުޓްބޯޅަ ހަލާކުކޮށްފަ ދިވެހިން ފުޓްބޯޅަ މަތިން ފޫހިކޮއްލި ..\nހަމަ ތެދެެއް ތީ. މީ އެންމެ ފީކަޅާ އެފް.އޭ.އެމް. މުޅި ދިވެހި ފުޓުބޯޅަ ހަލާކުކޮށްފި މީނަ.


ވަގުނޫޓުު މަދުންނަމަވެސް ފެންނަމުންދާތީ، އެކަން ހުރިހައިފަރާތްތަކެއްގެ ސަމާލުކަމަށް ގެނައުން.\nދިވެހިރާއްޖޭގެ ފައިސާގެ މަތީ ނޫޓުތައް ކަމަށްވާ 500 ރުފިޔާ އާއި 100 ރުފިޔާގެ ވަގު ނޫޓުު މަދުން ނަމަވެސް ފެންނަމުން ދާތީ، ހުރިހައި ފަރާތްތަކެއްގެ ސަމާލު ކަމަށްޓަކައި ދަންނަވަމެވެ.\nމި ވަގު ނޫޓުތަކަކީ ކަރުދާހާއި ޗާޕަށް ބަލާއިރު ޞައްޙަ ނޫޓަށް ވުރެ ފެންވަރު ދެރަ ކަރުދާހުގައިި ހަދައިފައިވާ ނޫޓުތަކެކެވެ. ނަމަވެސް، ގިނަ ނޫޓު ތަކެއްގެ ތެރޭގައި މިފަދަ ވަގު ނޫޓެއް އޮތް ނަމަވެސް ފަރުވާތެރިކަމާ އެކު ނޫޓުތައް ވަކިވަކިން ބައްލަވައި ޗެކު ނުކުރައްވައިފިނަމަ، ނޭނގުމެއްގެތެރޭގައި ބަލައިގެންނެވި ގެއްލުމާ ކުރިމަތިލައްވަން ޖެހިވަޑައިގަތުމަކީ ވެދާނެ ކަމެކެވެ.\nއެހެންކަމުން، ފައިސާ ބަލައިގެންނެވުމުގައި 500 ރުފިޔާ އާއި 100 ރުފިޔާގެ ޞައްޙަ ނޫޓެއް އަބަދުވެސް ފެންނަގޮތަށް ބާއްވަވައިގެން، ލިބޭ ފައިސާއާ އަޅައިބައްލަވައި، ފައިސާ ބަލައިގެންނެވުމުގައި އެކަށީގެންވާ ފަރުވާތެރިކަން ބެހެއްޓެވުން މުހިންމެވެ. ބަލައިގަންނަވާ ނޫޓުގެ ޞައްޙަކަމާ މެދު ޝައްކުކުރެވޭ އެއްވެސް ނޫޓެއް ފެނިވަޑައިގެންފިނަމަ، މި އޮތޯރިޓީއަށް ގެންނަވައި އެ ނޫޓެއްގެ ޞައްޙަކަން ނުވަތަ ނޫންކަން ޔަޤީން ކުރެއްވުމަށް އިލްތިމާސްކުރަމެވެ.\nމި ކަމާ ގުޅޭ އެއްވެސް މަޢުލޫމާތެއް ސާފުކުރައްވަން ބޭނުންފުޅުނަމަ، މި އޮތޯރިޓީގެ ފޯނު ނަންބަރު 3331739 އާ ގުޅުއްވުން އެދެމެވެ.\nމިފަދަ ކަންތައްތަކުގައި ހުރިހައި ފަރާތަކުންވެސް ދެއްވާ އެއްބާރުލެއްވުން މި ފުރުޞަތުގައި ފާހަގަކޮށް ޝުކުރު ދަންނަވަމެވެ.\n30 ރަޖަބު 1434\nޕަބްލިޝްކުރި ތާރީޚު: 13 ޖޫން 2013


Alah hedhi 14 Resort eh miaharu hulhuvaane: Mausoom - One Online\n15 ފެބްރުއަރީ 2022: ވެލާނާ އިންޓަނޭޝަނަލް އެއާޕޯޓް، ޓޫރިޒަމް މިނިސްޓަރު އަބްދުﷲ މައުސޫމް ނޫސްވެރިންނާ ވާހަކަ ދައްކަވަނީ --- ވަން ފޮޓޯ: ޔޫސުފް ސޮފްވާން\nއަލަށް ހެދި 14 ރިސޯޓެއް މި އަހަރު ހުޅުވާނެ ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެއެވެ.\nމިނިސްޓަރު މިހެން ވިދާޅުވީ ރައްޔިތުންގެ މަޖިލީހުގެ މިއަދުގެ ޖަލްސާގައި މަޖިލީހުގެ ތިމަރަފުށީ ދާއިރާގެ މެންބަރު އަބްދުالله ރިޔާޒު ކުރެއްވި ސުވާލަކަށް ޖަވާބު ދެއްވަމުންނެވެ.\nއިތުރު ރުސޯޓުތައް ހުޅުވުމާބެހޭގޮތުން އަބުދުﷲ ރިޔާޒު ކުރެއްވި ސުވާލަށް ޖަވާބު ދެއްވަމުން، މިނިސްޓަރު ވިދާޅުވީ ހުސްވި 2021 ވަނަ އަހަރު ހަތް ރިސޯޓު ހުޅުވާފައިވާ ކަމަށެވެ. އަދި މިއަހަރު އިތުރު 14 ރިސޯޓް ހުޅުވާނެ ކަމަށާއި އެއީ 3742 އެނދު އަދި ޓްރިޕްލް ބެޑުންނަމަ އެއީ 5600 އެނދު ކަމަށްވެސް ވިދާޅުވިއެވެ.\nރިސޯޓު ތަރައްގީކުރަން ދޫކޮށްފައިވާ ރަށްރަށުގައި މަސައްކަތް ކުރިއަށް ނުގޮސް، އެތައް އަހަރެއް ވަންދެން ހުއްޓިފައި އޮންނަ މައްސަލައާ ގުޅިގެން، މިނިސްޓަރު ވިދާޅުވީ ނުހެދި ހުރި ރަށްރަށުގައި މަސައްކަތް ފަށަން ތަފާތު ގޮތްގޮތަށް ލުއިތައް ދީފައިވާ ކަމަށެވެ.\nއެގޮތުން ރަށް ދިނުމަށްފަހު، ރިސޯޓު ހުޅުވުމުން ކުލި ދައްކަން ފަށަން ޖެހޭ ގޮތަށް ހަމަޖެއްސުމާއި ނުހެދި އޮތް ރަށެއްގެ ހައްގު އެހެން ފަރާތަކަށް ބަދަލުކުރުމަށް ކުރިން 100،000 ޑޮލަރު ދައްކަން ޖެހުނަސް، މިހާރު ދައްކަންޖެހޭ އަދަދު 10،000 ޑޮލަރަށް ކުޑަކުރުން ހިމެނޭ ކަމަށް މިނިސްޓަރު ވިދާޅުވިއެވެ.\nއޭގެ އިތުރުން މިހާރު ނުހެދި ހުރި ރަށްތަކަށް ތިން އަހަރު ދުވަސް އިތުރުކޮށްދީފައިވާ ކަމަށާއި ނަމަވެސް އެ ތިން އަހަރު ދުވަހުގެ ތެރޭގައި ރިސޯޓު ތަރައްގީ ނުކޮށްފިނަމަ އެއްބަސްވުން ބާތިލުކޮށް، ރަށް ސަރުކާރަށް ނަގާނެ ކަމަށްވެސް ވިދާޅުވިއެވެ.\nނަމަވެސް އަދިވެސް މަސައްކަތް ނުފަށައި ގިނަ ރަށްތަކެއް އޮތްކަން މިނިސްޓަރު ފާހަގަ ކުރެއްވިއެވެ. އެގޮތުން ރިސޯޓު ތަރައްގީކުރަން ރާއްޖޭގެ އެކި ހިސާބުތަކުން ދޫކުރި، 83 ރަށެއްގެ މަސައްކަތް ހުއްޓިފައިވާ ކަމަށް މިނިސްޓަރު ވިދާޅުވިއެވެ.\nގުޅޭ ޓެގު މެންބަރު އަބްދުﷲ ރިޔާޒް ރައްޔިތުންގެ މަޖިލީހުގެ ރައީސް ރާއްޖޭގެ ރިސޯޓުތައް ޓޫރިޒަމް މިނިސްޓަރު ޑރ. އަބްދުﷲ މައުސޫމް


SunOnline: 8 masdhuvahahfahu Lebanon gai au sarukaareh eklavaalaifi\nއަށް މަސް ދުވަހަށް ފަހު ލުބްނާނުގައި އައު ސަރުކާރެއް އެކުލަވާލައިފި\nމުހައްމަދު ޖަވާދު ޔޫސުފު 01 Feb 2019, 15:02\nލުބްނާނުގެ ބޮޑުވަޒީރު ސައްދުލްހަރީރީ\nބައިރޫތު (ފެބްރުއަރީ 1) : ލުބްނާނުގައި އައު ސަރުކާރެއް އެކުލަވާލެވިއްޖެކަން އެ ގައުމުގެ ރިޔާސަތުން އިއްލާންކޮށްފި އެވެ. ލުބްނާނުގެ ރިޔާސަތުން ބުނީ ކުރީ ސަރުކާރުގެ ވެސް ބޮޑުވަޒީރަކަށް ހުންނެވި ސައުދުލްހަރީރީގެ ރިޔާސަތުގެ ދަށުން ލުބްނާނުގައި އައު ސަރުކާރެއް އެކުލަވާލައިފި ކަމުގަ އެވެ.\nއައު ސަރުކާރު އެކުލަވާލާފައި މިވަނީ ލުބްނާނުގައި އާންމު އިންތިޚާބެއް ބާއްވައި ނަތީޖާ އިއްލާންކުރިތާ އަށް މަސް ދުވަސް ފަހުންނެވެ. މި އައު ސަރުކާރު އެކުލެވިގެން ވަނީ 30 ވަޒީރުންގެ މައްޗަށެވެ. އޭގެ ތެރޭގައި ހަތަރު އަންހެން ބޭފުޅުން ހިމެނެ އެވެ. މި ސަރުކާރުގައި ލުބްނާނުގެ ބާރުގަދަ ހިޒްބުﷲ ޖަމާއަތާއި އެޖަމާއަތާ އެކު ކޯލިޝަން ހަދާފައިވާ ޕާޓީތަކަށް ސަރުކާރުގެ ގާތްގަނޑަކަށް ތިންބައިކުޅަ އެއްބައި މަގާމުތައް ލިބިފައިވާ އިރު އަނެއް ތިންބައިކުޅަ އެއްބައި ލިބިފައި ވަނީ ސުންނީންނާއި އެމީހުންނާ އެކު ކޯލިޝަން ހަދާފައިވާ މެރޮނައިޓް ނަސާރާއިންނަށެވެ.\nދެން ހުރިބައި ލިބިފައި ވަނީ ދުރުޒީންނާއި މުސްތަގިއްލު ފަރާތްތަކަށެވެ. ލުބްނާނުގެ ރައީސް ޖެނެރަލް މިޝައިލް އަވްނުގެ ޕާޓީއަކީ ވެސް ހިޒްބުﷲ އާ އެކު ކޯލިޝަން ހަދާފައިވާ ޕާޓީއެކެވެ. ލުބްނާނުގައި އައު ސަރުކާރެއް އެކުލަވާނުލެވި ލަސްވެގެން ދިޔައީ އީރާނުގެ މަދަދު ލިބޭ ހިޒްބުﷲ ޖަމާއަތާއި ސައޫދީގެ މަދަދު ލިބޭ ލުބްނާނުގެ ސުންނީންނާ އެމީހުންނާ ގުޅިފައިވާ މެރޮނައިޓް ނަސާރާ ލީޑަރުންގެ ކޯޅުންތަކުގެ ސަބަބުންނެވެ.\nއެމެރިކާގެ މަދަދު ވެސް ލިބެނީ ސައޫދީގެ މަދަދު ލިބޭ ލުބްނާނުގެ ސުންނީންނާއި މެރޮނައިޓް ނަސާރާއިންނަށެވެ. ލުބްނާނުގައި އައު ސަރުކާރެއް އެކުލަވާލުމަކީ އެގައުމަށް ލިބުނު ވަރަށް ބޮޑު ކާމިޔާބީ އެއްކަމަށް މުރާސިލުން ބުނެއެވެ. (ނޫސްއެޖެންސީތައް)\nލުބްނާނުގެ ސަރުކާރުގެ ކެބިނެޓް އެކުލަވާލުމުގައި ދެބަސްވުން\nބޭރޫތުގެ ބަނދަރުގައި ރޯވި އަލިފާންގަނޑު ކޮންޓްރޯލްކޮށްފި\nލުބުނާނުގެ އާ ސަރުކާރު އެކުލަވާލުން މުސްތަފާއާ ހަވާލުކޮށްފި


Emergency Baigai Kuda Irukolhaku Madukohlan Jehunas Ei RulhiGandu Falhaigen Dhaanvy Varuge Kameh Noon - Vaguthu\nއެމަޖެންސީ ބައިގައި ކުޑަ އިރުކޮޅަކު މަޑުކޮށްލަން ޖެހުނަސް އެއީ ރުޅިގަނޑު ފަޅައިގެންދާންޖެހޭ ވަރުގެ ކަމެއްނޫން!\nއައި.ޖީ.އެމް.އެޗްގެ އެމަޖެންސީ ރޫމްއަކީ ވަރަށްވެސް ބާރުބޮޑު ތަނެކެވެ. ހުޅެއްގައި ރިއްސާލިޔަސް، ނޫނީ މަކަރު ހަދައިގެން މަސައްކަތު ނުދިޔަސް ދާންޖެހެނީ ހަމަ އެމަޖެންސީ ބަޔަށެވެ. މީހުންތައް އަންނަލެއް ގިނަ ކަމުން ގިނަ ފަހަރު މިތާންގައި ހަދަންޖެހޭ ކިއު ބޮޑުވެފައި މަޑުކުރަން ޖެހޭ ވަގުތު އިތުރުވެއެވެ. އެހެންނަމަވެސް، އެމަޖެންސީ ބައިގައި ގިނަ އިރު ތަކެއް ވިޔަކަސް އެއީ އެތާންގައި ޚިދުމަތް ދޭންތިބޭ މުވައްޒިފުންނާއި، ނަރުހުންނާ ދިމާޔަށް ހަޅޭލަވަން ޖެހޭ ސަބަބެއްކަމަކަށް ޤަބޫލެއް ނުކުރެވެއެވެ.\nއެމަޖެންސީ ބަޔަކީ އެތަނަކުން އެތަކެއް ފަރުވާ އެއް ދޭ ތަނެކެވެ. އެންމެ އާދައިގެ ބަލިން ފެށިގެން ބޮޑު އެކްސިޑެންޓެއްގައި ޒަހަމްވާ މީހުންވެސް ގެންނަތަނަކީ މިއީއެވެ. ޑަކްޓަރެއްގެ ނުވަތަ ސިއްހީ ޚިދުމަތުގައި އުޅޭ އެހެން މީހެއްގެ މަސައްކަތަށް ނަޒަރު ހިންގާލާން ހިގާށެވެ. ހެދުނު6ޖަހާއިރު ޑިއުޓީއަށް ނިކުންނަ މީހާގެ ޑިއުޓީ ނިމެނީ މެންދުރުން އަބުރާ3ޖަހާއިރުއެވެ. މިހިގާ 8 ގަޑިއިރު ތެރޭގައި ލިބޭ 1 ގަޑިއިރުގެ ބުރޭކްނޫން އިތުރު ބުރޭކް އެ މީހުނަކަށް ނުލިބެއެވެ. ބަލިވެގެން އަންނަ މީހުންގެ ގިނަ ކަމުންނާއި ދޭންޖެހޭ ސާވިސްގެ ގިނަ ކަމުންނެވެ.\nތިމާއަށް ލިބެން ޖެހޭކަމަށް ތިމާއަށް ޤަބޫލުކުރެވޭ ސާވިސްނުދެވިގެން ހަޅޭލެވުމުގެ ކުރިން މިކަމާމެދު ވިސްނާލާށެވެ. އެމެޖްންސީ ރޫމުގައި ފަހަރުގައި އެއޮތީ ތިމާއަށްވުރެ ހާލު ދެރަ މީހެކެވެ. މަރުބަލީގައިވާ އެންމެ ފަހު ނޭވާލާން އޮތް މީހަކުވެސް އެތާންގައި އޮވެދާނެއެވެ. ނުވަތަ ހަމަ ދެންމެ ހިނގި އެކްސިޑެންޓްއެއްގައި ވަރަށް ބޮޑަށް ޒަޙަމްވެ، އަވަސް ފަރުވާއެއް ނުލިބިއްޖެނަމަ މިދުނިޔެއާއި އަލްވަދާއު ކިޔާނެ މީހަކަށްވެސް ވެދާނެއެވެ. އެކޮޓަރީ ތެރޭ ހޭލަމޭލައަށް ހަރަކާތްތެރިވަމުން އެދަނީ ޑަކްޓަރުންނާއި ނަރުހުންނެވެ. ބަލިތަންމަތީގައި އޮތް މީހާގެ ފުރާނަ އަތްމައްޗަށްލާ އޭނާ ސަލާމަތް ކުރެވޭތޯ ދާއޮހޮރަމުން އެގެންދަނީ ޑަކްޓަރެވެ.\nތިމާގެ ޝަކުވާއަކީ ކޮބާ ހެއްޔެވެ؟ ތިމާއަށް ލަސްވަނީ ކޮންތަނަކަށް ދާން ހެއްޔެވެ. އޮފީހަށް ދާން ގަޑިޖެހެނީ ހެއްޔެވެ؟ ނުވަތަ ދަރި ސުކޫލަށްދާން ލަސްވަނީ ހެއްޔެވެ؟ މިއިން އެއްވެސް ސަބަބަކީ، މަރުތަންމަތީގައި އޮތް މީހާ ދޫކޮށްލާ ތިމާއަށް ޚާދިމުވާން ޑަކްޓަރ އަންނަން ޖެހޭ ސަބަބެއް ކަމުގައި ބުއްދި ސަލާމަތުން ހުރި ޟަމީރެއް ޤަބޫލު ނުކުރާނެކަން ޔަގީނެވެ. ދެވަނަ ފަހަރަށް ލަސްވެގެން އަޑުނެތް ތަނަށް ހަޅޭލަވާ އައުގުރާނަ ގޮވުމުގެ ކުރިން މިކަމާމެދު ވިސްނާލާށެވެ.\nމާޗް 3, 2018 15:57\nޖާގަ އަދި ޚިދުމަތް ތެރިން ިއތުރުކުރަމާތޯ..\nމާޗް 3, 2018 16:50\nތިކަން ކުރިއަސް ހިތެއް ނުފުރޭނެ! މިހާރުވާ އެތަން ހުރިކަން އެބަ އެނގޭ!\nމާޗް 3, 2018 16:33\nޥރަށްވެސް އިބްރަތްތެެރި ވާހަކައެއް ތިޔަ ހިއްސާ ކުރެއްވީ\nމާޗް 3, 2018 16:36\nކޮންމެ ފަހަރަކު ލަސްވަނީކީ ތިބުނާ ފަދަ ކަމެއް ދިމާވެގެނެއް ނޫން.. ކުރިން ދުވަހު މަށަށް ލިބުނީ 19 އެކަމު 22 އަދި 32 ލިބުނު މިހާ ޑޮކްޓަރު ބެލީ 18 އަރުވާފަ ބައިންދައިގެން.. އެދެމީހުންގެ ހާލަތު ހަމަ ބަރާބަރު. އެމީހުންވެސް ހަދަނީ ހަދާނެ އެއްޗެއް..\nމިދާއިރައިގައި އުޅޭ މީހެއް\nމާޗް 7, 2018 21:44\nޓްރައޭޖް ކޮށްފަ ޕޭޝަންޓުން ބަހާލެވޭނެ ބައިތަކަކަށް. ފެހި، ރީނދޫ، ރަތް، ކަޅު. މީގެން ފެހި ބައި ބަހާލެވޭނެ ދެބަޔަކަށް. އޭގެން ފާސްޓް ޓްރެކް އޭ ކިޔޭބައިގައި އަވަހަށް ބަލާދޭނެ. ފާސްޓް ޓްރެކް އަށް އިންނާނީ އެންމެ ޑަކުޓަރެއް. ބައެއްފަހަރު ޔެލޯ އަދި ރެޑްޒޯން ބިޒީ ވާ ގަޑިއެއްގަ ވިއްޔާ މުޅި ގްރީން ޒޯންގަ އިންނާނީ އެންމެ ޑަކުޓަރެއް. ވީމާ ފަހަރުގައި އެހެން ވެދާނެ. އަނެއްކަމަކީ ހުން ވަރަށް ގަދަޔަށް އައިއްސަ ހުންނަ އިރުވެސް ފަހަރުގައި ބަލާބެލުމަށް ރަނގަޅަށް ހުރެދާނެ. ވީމާ ޑޯންޓް ޖަމްޕް ޓު ކޮންކްލޫޝަންސް.\nމާޗް 3, 2018 17:13\nގަބޫލެއް ނުކުރަން ، މިދިއަ ހަފުތާތެރޭ ގާބުރިއަކުންޖެހި ބޯފަޅައިގެން ދިއުމުގެ ސަބަބުން މީހަކު ގޮވައިގެން ތިޔަ އެމަރުޖެންސީ އައް ދިޔައިން ، ދިޔައިރުވެސް ލޭ ފައިބަމުންދިޔަ ، ޑޮކްޓަރައް ދެއްކި ފަރުވާއެއް ލިބުނީ ބަރާބަރު ދޮޅުގަޑިއިރު ވީފަހުން ، ދެން އެމަރުޖެންސީ އަކީ ކޮބާ ؟\nމާޗް 7, 2018 21:47\nގަބޫލެއް ނުކުރެވޭ ތިވާހަކައެއް.\nމާޗް 3, 2018 17:29\nގިނަ ދިވެހިންނަކީ ގޮތެއްނެތް ގޮތް ކުޑަ ނުބައި ބަޔެއް.. ބޭރު ދުނިޔޭގައި ލަންކާއަށް ދފިވެހިން ގޮސް2ދުވަސް ވެސް އޯކޭ މަޑު ކުރަން.. ރާއްޖޭގައި ވިއްޔާ ހަމަ ވަގތުން.. ހަމައެއް ލަމައެއް ނެތީމާ ވާނީ އެހެން.. އެންޑީޕީ މީހުންނަކީ އަބަދުވެސް އެހެން އުލޭ ބަޔުެއް\nމާޗް 3, 2018 23:29\nމިދައްކަނީ އެމެޖެންސީގެ ވާހަކައޭ. ކަލޭ ގޭގަ މޭޒުކައިރީ އިށީދެކެން އިނދެ އިނދެ2ދުވަސް ވީއިރުވެސް ކާން ނުގެނައި ވާހަކައެއް ނޫނޭ.2ދުވަސް އެތާ މަޑުކުރަނީ އެމެޖެންސީ ވެގެނެއްނޫނޭ ބުރާންޗާ!\nމާޗް 3, 2018 17:37\nމިހާރު ޞިއްޚީ އެހީތެރިން މުޅި ޤައުމުގަ އުޅެނީ.އެހެން ވީމަ މާ އެގެނީ ތޯއްޗެއް. ދޯ ޝުއައިބު\nމާޗް 7, 2018 20:27\nޢެމަޖެންސީއަށް ދަންވަރު ގޮއްސަވެސް މި ބުނަނީ ތިމަންނަ ފަޔަށް ތަދުވާތާ ހަތަރު މަސް ވެއްޖޭ!! ދެން އެމީހާޥެސް ވަގުތުން ނުދެއްކިގެން ދެން އެވީ އަރޖެންޓް!!\nމާޗް 7, 2018 21:10\nމާޗް 7, 2018 23:27\nކޮންޙާ ވާހަކައެއް. ޢަމިއްލަ ކަންތައް ވީމަ ނިމުނީ ކޮންމެ މީހަކުވެސް.ނުބަލާނެ އަނެކާއަށް.